
נוסח לא מתוקן

מושב שלישי
<פרוטוקול מס' 396>
מישיבת ועדת הכלכלה
יום ראשון, ח' בכסלו התשע"ה (30 בנובמבר 2014), שעה 10:00
<סדר היום:>
<הצעת חוק רישוי שירותים לרכב, התשע"ג-2013 (מ/769)>
נכחו:

<חברי הוועדה:> 
אבישי ברוורמן – היו"ר
<מוזמנים:> 
	עוזי יצחקי
	–
	המנהל הכללי, משרד התחבורה והבטיחות בדרכים

	דפנה עין דור
	–
	מנהלת אגף כלכלה, משרד התחבורה והבטיחות בדרכים

	אבנר פלור
	–
	סמנכ"ל בכיר מינהל תנועה, משרד התחבורה והבטיחות בדרכים

	ברק טייכמן
	–
	עוזר המנהל הכללי, משרד התחבורה והבטיחות בדרכים

	חוה ראובני
	–
	הלשכה המשפטית, משרד התחבורה והבטיחות בדרכים

	שרית זוכוביצקי-אור
	–
	הלשכה המשפטית, משרד התחבורה והבטיחות בדרכים

	אבי גונן
	–
	מהנדס ראשי לרכב, משרד התחבורה והבטיחות בדרכים

	ארז לוי
	–
	מהנדס תקינה, משרד התחבורה והבטיחות בדרכים

	משה קירמאייר
	–
	ראש תחום הדרכה שמאים ופיתוח, משרד התחבורה והבטיחות בדרכים

	אסתי פלדמן
	–
	הלשכה המשפטית, משרד האוצר

	דניאלה גרא-מרגליות
	–
	רכזת תחבורה אגף תקציבים, משרד האוצר

	דרור וגשל
	–
	מח' ייעוץ וחקיקה, משרד המשפטים

	אביטל בגין
	–
	מח' ייעוץ וחקיקה, משרד המשפטים

	שלמה שקד
	–
	מפקח ארצי למקצועות הרכב, משרד הכלכלה

	יובל אביעד
	–
	עו"ד, הלשכה המשפטית, משרד הכלכלה

	שמואל טביב
	–
	מתמחה, הלשכה המשפטית, משרד הכלכלה

	אגם דניאל
	–
	עוזרת ראשית, הרשות להגנת הצרכן והסחר ההוגן

	טל ויתקון
	–
	יועמ"ש אתגר, משטרת ישראל, המשרד לביטחון פנים

	עמנואל ברכפלד
	–
	עו"ד, רשות ההגבלים העסקיים

	אסף אלפסי
	–
	ראש ענף רכב וחלפים, מכון התקנים

	מרדכי חלפון
	–
	ראש מדור רכב, מכון התקנים

	ליאור הינקוס
	–
	יועץ משפטי, מכון התקנים

	יעקב יהודה רודד
	–
	מנכ"ל, איגוד יבואני הרכב

	אהוד שניידר
	–
	יועץ משפטי, איגוד יבואני הרכב

	יעקב אנוך
	–
	נשיא, איגוד יבואני הרכב

	סיגלית בן ששון
	–
	יועצת משפטית, איגוד יבואני הרכב

	שלמה כהן תוסייה
	–
	יועץ משפטי, איגוד שמאי הביטוח

	אריה אשד
	–
	מנכ"ל, איגוד המוסכים

	אינגריד הר-אבן
	–
	יועצת משפטית, איגוד המוסכים

	רונן לוי
	–
	יו"ר, איגוד המוסכים

	יפה חובב
	–
	מנהלת תחום ענפי, איגוד לשכות המסחר

	יוסי סקורניק
	–
	יו"ר חטיבת החלפים לרכב, איגוד לשכות המסחר

	גדעון רייס
	–
	חבר הנהלה חטיבת החלפים לרכב, איגוד לשכות המסחר

	אורן גלעדי
	–
	עו"ד, איגוד לשכות המסחר

	גבריאל דובינסקי
	–
	מנכ"ל, קמור אביזרי תנועה בע"מ, יבואני חלקי חילוף תחליפיים

	זאב פרידמן
	–
	יועץ משפטי, המועצה לצרכנות, ארגוני צרכנים

	חיים פילצר
	–
	סמנכ"ל, קבוצת אלון, יבואני כלי רכב

	ישראל רוזס
	–
	מנהל מכירות ושיווק, UBSI, יבואני כלי רכב

	רון מלכה
	–
	מנהל, קשת ליס בע"מ, חברות ליסינג

	דן גפן
	–
	המרכז הישראלי לקידום חברתי וכלכלי

	משה בר
	–
	תנו יד לחירש ונכים למען נכים, ארגון ארצנו החברתית

	דן קדרון
	–
	תנו יד לחירש ונכים למען נכים, ארגון ארצנו החברתית

	מושיק ביבי
	–
	לוביסט (גורן עמיר), מטעם איגוד יבואני הרכב

	עדי אביטן
	–
	לוביסטית (גורן עמיר), מטעם איגוד יבואני הרכב


<ייעוץ משפטי: >
איתי עצמון
יעל לדרמן  (מתמחה)
<מנהלת הוועדה:>
לאה ורון
<רישום פרלמנטרי:>
אסתר מימון
<הצעת חוק רישוי שירותים לרכב, התשע"ג-2013>
<היו"ר אבישי ברוורמן:>
אנחנו רוצים להתקדם. בוקר טוב, רבותי, מנכ"ל משרד התחבורה, נציגי משרד התחבורה, כל הנציגים של כל הגופים המכובדים. רבותי, אמרתי למר פלור, שהיה אצלי במשרד עכשיו, שבשל כל הרעשים והדרמות פה יש סיכויים מאוד רבים שהבחירות בפתח, ולכן אני רוצה לסיים את החוק הזה במהירות האפשרית, כי אני לא יודע אם  בעוד חודש-חודשיים לא תתחיל פה כל הסערה עם כל הקשקושים במקום לעשות עבודה רצינית, לכן נתקדם היום. 
אנחנו נמצאים כרגע, אדוני היועץ המשפטי, איתי עצמון, גברתי מנהלת הוועדה, לאה ורון, בפרק ח' – יבוא מוצרי תעבורה.
<איתי עצמון:>
כן, יש מספר סעיפים שטרם אושרו, אדוני.
<היו"ר אבישי ברוורמן:>
היום זה יום היסטורי, זה היום האחרון ששרית זוכוביצקי תכהן אתנו לפני שהיא עוברת להיות שופטת. שרית, את תתחילי עם הצמיג? איפה אנחנו מתחילים?
<שרית זוכוביצקי-אור:>
פרק ח' – הצמיג.

	הגדרות
	
	"צמיג" – חישוק עשוי גומי לגלגלי רכב מנועי וגרור.


<לאה ורון:>
אולי נעבור לנושא אחר ונחכה, כי נרשמו שלושה אנשים מהתחום של הצמיגים לדיון והם אינם ברגע זה.

<היו"ר אבישי ברוורמן:>
אומרת הגברת ורון שיש שלושה אנשים שרשומים לצמיגים והם עדיין לא הגיעו. אולי כדאי שנדלג ונחזור חזרה?
<אבי גונן:>
אם יורשה לי, מנכ"ל אוטולוקס התקשר ואמר שהם לא מגיעים לוועדה, והוא טען שהוא מוציא מכתב שהוא מסכים עם עמדת משרד התחבורה.
<עוזי יצחקי:>
הוא הוציא, כבר הוציא.

<לאה ורון:>
גם שני האנשים הנוספים? הגברת קריצ'בסקי והגברת גרין?
<עוזי יצחקי:>
זה אותה אחת.

<לאה ורון:>
אני יודעת. הן מאותה חברה.

<היו"ר אבישי ברוורמן:>
מר גונן, אם כך זה בסדר?
<אבי גונן:>
כן.

<היו"ר אבישי ברוורמן:>
תודה. מר יצחקי. שרית סעיף 89. קיבלנו את הצמיגים, הצמיגים כשרים.

<איתי עצמון:>
לפני כן. קראת את ההגדרה של הצמיג. האם זו הגדרה שתשולב בסעיף ההגדרות הכללי של החוק, בסעיף 2?

<שרית זוכוביצקי-אור:>
כן. 

<היו"ר אבישי ברוורמן:>
האם יש הערות? אני מבקש היום רק סובסטנטיבי. חבל, כי אני רוצה להזמין את כולכם לארוחת צהרים אחר-כך במזנון.

<אבנר פלור:>
אדוני היושב-ראש, היא לקוחה מחוק המחזור, כך שזה לא משהו ייחודי. ההגדרה נלקחה מחוק אחר.

<היו"ר אבישי ברוורמן:>
אני מאשר את ההגדרה.
הגדרת "צמיג" – מאושרת.
<היו"ר אבישי ברוורמן:>
מאושר. הלאה.
<שרית זוכוביצקי-אור:>
	תנאים  נוספים לרשיון ליבוא של צמיג ודרכי הוכחה
	89ז.
	מבלי לגרוע מהוראות סעיפים 89 עד 89ו, אדם זכאי לקבל  רישיון ליבוא צמיגים אם התקיימו תנאים נוספים למתן רישיון כמפורט להלן:

(1) טרם חלפו מספר חודשים ממועד ייצורו, כפי שקבע השר בהתייעצות עם שר הכלכלה.
(2) תנאים נוספים שקבע השר, בתקנות כאמור, השר רשאי לקבוע הוראות שונות לעניין מקום היבוא, ובכלל סייגים או תנאים חלופיים ונוספים לתחולת דרישות התקינה וההוכחה הקבועות בסעיפים האמורים.


<היו"ר אבישי ברוורמן:>
בבקשה.

<שרית זוכוביצקי-אור:>
צמיגים הם מוצר תעבורה בטיחותי. הסעיף הזה קובע תנאים נוספים על התנאים שקבועים בסעיף שדן ברישיון היבוא ליבוא מוצרי תעבורה, הוא מדבר על טריות הצמיג למעשה. נקבע את מספר החודשים בתקנות כדי לשמור על דינמיות. 
דרכי הוכחה – אני רק מספרת שבהתחלה כתבנו תנאי הוכחה מאוד מורכבים בחוק עצמו. גילינו שמידת המורכבות והסיכוי לשינוי מצריך דינמיות, ולכן למעשה חשבנו שנכון יותר, לעניין צמיג, לקבוע סעיף מסמיך, והשר יקבע בתקנות את דרכי ההוכחה הפרטניים, הספציפיים, לצמיג שהוא מוצר תעבורה ייחודי.
<איתי עצמון:>
בנוסף לכל התנאים שחלים על בעל רישיון ליבוא מוצר תעבורה.
<שרית זוכוביצקי-אור:>
נכון, אלה תנאים נוספים.

<היו"ר אבישי ברוורמן:>
תודה.

<איתי עצמון:>
אדוני, יש לי שתי שאלות לעניין הנוסח הזה. הנוסח הזה גובש בתיאום אתי, ובכל זאת יש לי שתי שאלות. שאלה אחת, למעשה שר התחבורה יהיה רשאי לקבוע בתקנות תנאים נוספים לעניין יבוא צמיגים. אינני יודע אם נמצא כאן מישהו ממשרד הכלכלה. האם הנוסח הזה מקובל גם על משרד הכלכלה, שאין מעורבות של שר הכלכלה באותן תקנות?
<אבנר פלור:>
אני רק אבהיר.

<היו"ר אבישי ברוורמן:>
בבקשה, מר פלור.

<אבנר פלור:>
אני רוצה להשלים את שרית. לגבי סעיף קטן (1), אנחנו עושים את זה בהתייעצות עם שר הכלכלה בנוגע לנושא של מספר החודשים.
<איתי עצמון:>
רק לגבי מספר החודשים.

<אבנר פלור:>
לגבי סעיף קטן (2), הכוונה - - -
<לאה ורון:>
האם נציגי משרד הכלכלה הגיעו? הם כבר פה?

<היו"ר אבישי ברוורמן:>
הם אינם.

<אבנר פלור:>
הכוונה שנקל בנושא. לגבי סעיף קטן (2) הכוונה להקל. מה הכוונה? כמו שאנחנו יודעים, במסגרת התקינה האירופית, יש איזו טבלה שאמורה להיות על הצמיג, שנקראת "יורו לייבל". בתקינה האמריקאית זה עדיין לא נפוץ. מה שאנחנו רוצים זה להתאים, עד כמה שניתן, את היבוא גם מאמריקה ללא הטבלה הזאת, כי יש לה היבטים צרכניים וכו', ופשוט להקל. לא להחמיר מעבר לדרישות.

<היו"ר אבישי ברוורמן:>
מקובל. עו"ד פרידמן.
<זאב פרידמן:>
יש לי שאלה נוספת אחרי.
<היו"ר אבישי ברוורמן:>
בבקשה, עו"ד פרידמן.
<זאב פרידמן:>
שאלה ליועץ המשפטי לעניין ההגדרה. קיימים צמיגים שמורכבים לא רק מגומי בלבד, אלא גומי, מתכת וטקסטיל מסוים. השאלה אם ההגדרה הזאת גם תופסת.
<איתי עצמון:>
אני מציע להפנות את השאלה לגורמים המקצועיים במשרד התחבורה. זו שאלה מקצועית לגמרי.
<היו"ר אבישי ברוורמן:>
עו"ד זוכוביצקי.

<שרית זוכוביצקי-אור:>
זו שאלה מקצועית.

<היו"ר אבישי ברוורמן:>
מר גונן.

<אבי גונן:>
אנחנו מתייחסים לצמיגים רק לאלה שנדרשים בדרישות תקן. יש צמיגים לרכב שטח, לטרקטור משא, הם לא נדרשים בדרישות תקן, זה רק לאותם צמיגים שאנחנו מכירים שנוסעים על הכביש.
<איתי עצמון:>
כלומר, זו ההגדרה הנכונה לעניין סעיף היבוא?

<זאב פרידמן:>
אין לך מתכת וצמיג רגיל?
<אבי גונן:>
אני לא מכיר צמיגים ממתכת.
<זאב פרידמן:>
עם תיל?
<אבי גונן:>
החוזק. חלק מהשכבות שמייצרות את הצמיג, יש להן גם - - -

<זאב פרידמן:>
אני לא בטוח שההגדרה הזאת מכסה.

<אבנר פלור:>
ההגדרה הזאת, אמרתי, היא לקוחה מחוק. יכול להיות שאתה צודק, אבל לקחנו את זה מחוק המחזור. זאת אומרת, אם יש בעיה, גם שם יש בעיה – אם יש בעיה. אני חושב שההגדרה, כמו שהיא כתובה היום, היא מספיקה.
<היו"ר אבישי ברוורמן:>
תודה. 

<זאב פרידמן:>
זה לא חייב להיות - - -
<אבנר פלור:>
למה?

<זאב פרידמן:>
משום שבצמיגים רגילים יש לך גם מתכת, יש לך גם טקסטיל.

<היו"ר אבישי ברוורמן:>
אבנר, תחשוב רגע. אדוני.

<גבריאל דובינסקי:>
אני מלשכת המסחר. אני רק מבקש לחדד את מה שמר פלור אמר. אנחנו מבקשים שהמגמה כמו שנהוגה לגבי יבוא מארצות-הברית בלי לייבלינג תהיה נכונה גם לגבי מדינות שרוב היבוא של הרכב מגיע משם.
<היו"ר אבישי ברוורמן:>
כגון?

<גבריאל דובינסקי:>
כגון דרום קוריאה, יפן.

<היו"ר אבישי ברוורמן:>
הוצאת את צפון קוריאה לעת עתה... זה בסדר.

<גבריאל דובינסקי:>
זה חשוב גם לגבי היבוא גם בנושא הכלכלי מבחינת התמחיר וגם מהבחינה שלא כל מה שמשווק במקומות אחרים מעבר לאירופה, אין עליו את הלייבל.

<היו"ר אבישי ברוורמן:>
תודה, מר דובינסקי. תרשמו את ההערות ואחר-כך תגיבו. עו"ד הר-אבן.
<אינגריד הר-אבן:>
זו שאלה לשרית ולאבנר. אנחנו רוצים לדעת מה היחס בין הסעיף הזה לבין סעיף 89ח - -
<היו"ר אבישי ברוורמן:>
שרית, מדברים אליך, אפילו שאת שופטת לא תוכלי לשמוע וגם לדבר.
<אינגריד הר-אבן:>
- - שמדבר על פטור מהוכחת עמידה בתקינה, שאני מבינה שהוא הסעיף שאמור להקל על היבוא המקביל? האם זה חל גם על סעיף הצמיגים, כי כרגע הוא מכוון רק לסעיף 89(3)?
<היו"ר אבישי ברוורמן:>
תודה. אם כך, התשובות – אבנר, שרית, מר גונן.
<אבנר פלור:>
לגבי היורו לייבל, כמו שאמרתי, במסגרת התקנות כן נטמיע את ההחרגה אם נראה לנכון בנוגע לאותו יורו לייבל. זה יוכל לפתוח את השוק גם לאמריקה וגם לאירופה. באירופה עדיין היישום שלו מאוחר יותר, אבל זה יהיה במסגרת התקנות וחקיקת המשנה.
בנוגע למה שהעלה זאב, היות שהסעיף כבר אושר, אם נראה לנכון, נגיש רביזיה לגבי ההגדרה. אני חושב שההגדרה נכונה בשלב הזה, אבל אם נראה לנכון, נגיש רביזיה.
אינגריד, לגבי השאלה שלך לגבי 89ח, הוא בעיקר מתייחס לנושא של יבוא מקביל.
<אינגריד הר-אבן:>
למה אין יבוא מקביל של צמיגים?
<אבנר פלור:>
נתייחס לזה כשנגיע לאותו סעיף.

<היו"ר אבישי ברוורמן:>
שימי לב לזה שם, אינגריד. תודה. אם כך, עו"ד עצמון, אני מאשר לאור ההערות האלה.
סעיף 89ז – מאושר.
אנחנו מאשרים את סעיף 89ז.

<איתי עצמון:>
למעשה ללא שינוי. כפי שהוא הובא על-ידי משרד התחבורה.
<היו"ר אבישי ברוורמן:>
89ח. עו"ד זוכוביזצקי.

<שרית זוכוביצקי-אור:>
	פטור מהוכחת עמידה בתקינה
	89ח.
	(א)
אדם המבקש לייבא מוצר תעבורה מאותו דגם שיובא כדין על ידי בעל רישיון ליבוא מוצרי תעבורה אחר ללא הוכחת עמידה בדרישות תקינה לפי סעיף 89(3), למעט תקן רשמי, יגיש לרשות המוסמכת ליבוא בקשה לפטור מהוכחת עמידת מוצר התעבורה בדרישות התקינה ויצרף לבקשתו מידע ומסמכים להנחת דעת אשר יאפשרו לה לזהות את דגם מוצר התעבורה.

(ב)
הרשות המוסמכת רשאית לאשר את הבקשה כאמור בסעיף קטן (א) אם השתכנעה כי מדובר באותו דגם מוצר תעבורה המבוקש ליבוא ושהוכח לגביו כי הוא עומד  בדרישות התקינה.


<היו"ר אבישי ברוורמן:>
יפה. הערה כללית.
<איתי עצמון:>
הסבר, בבקשה.

<שרית זוכוביצקי-אור:>
נסביר. למעשה אנחנו פה רוצים ליצור הקלה לאדם שרוצה לייבא דגמי מוצרי תעבורה שיובאו לפה לארץ. זאת אומרת, אנחנו למעשה מחזיקים מסמכי הוכחה לעמידת דגם מוצר התעבורה בתקינה. אם אדם מגיש בקשה ואנחנו מזהים שמדובר באותו דגם מוצר תעבורה שכבר אישרנו לייבא, נפטור אותו מהוכחת עמידה בתנאים. זה כמובן סמכות בשיקול דעת ואנחנו כמובן שומרים לעצמנו את הזכות לבקש מסמכים, לזהות את המסמך או כל דבר אחר.
<איתי עצמון:>
לא יהיה צורך לעבור שוב את כל המסלול של הוכחת דרישות תקינה, כפי שדנו בסעיפים הכלליים.
<שרית זוכוביצקי-אור:>
זה לא פטור מעמידה בתקינה, אלא מהצורך להוכיח, משום שאנחנו למעשה מחזיקים נתונים שמוכיחים שדגם המיוצר עומד בתקינה.
<איתי עצמון:>
בהתחשב בהערה שנאמרה כאן קודם לכן, מדובר גם על דרישות תקינה נוספות, ככל שיהיו, לעניין צמיגים?

<שרית זוכוביצקי-אור:>
כל דרישות ההוכחה באשר הן.

<איתי עצמון:>
אם כך, יהיה צורך להוסיף להפניה שכתבתם כאן לפי סעיף 89(3) – להוסיף את 89ז גם לעניין צמיגים, מכיוון שאם אישרתם דגם מסוים של צמיג, ניתן יהיה לקבל פטור מיבוא צמיג מאותו דגם, ככל שאותו אדם עומד בדרישה שלכם למידע ומסמכים או לעמידה בדרישות תקינה.
<לאה ורון:>
מאיזה ארצות אפשר יהיה לייבא צמיגים אחרי שהחוק ייכנס לתוקפו ואחרי שהשר יתקין תקנות?
<אבנר פלור:>
היום היבוא, כמו שהציג מר דובינסקי, בעיקר מאירופה. אחרי שנפתח את החוק יהיה הרבה גם מארצות-הברית וממדינות נוספות.

<קריאה:>
זה לא נכון.

<היו"ר אבישי ברוורמן:>
מר אבנר, ניתן קודם כול למר אנוך, שנעדר, אז צריך לתת לו עכשיו, ואחרי זה – מר דובינסקי. בקצרה. בבקשה, מר אנוך.

<יעקב אנוך:>
תודה, אדוני היושב-ראש. נהדר... כן? צמיגים מיובאים לישראל מסין, מקוריאה, מהמזרח הרחוק ומשאר המדינות, כולל מדינות, אחת לפחות, שאין להן יחסים עם ישראל, וזה עושה דרך-דרך. כך שלהגדיר שצמיגים מגיעים רק מאירופה ומארצות-הברית זה ממש לא נכון.
<היו"ר אבישי ברוורמן:>
הערת אנוך, אני חושב, מקובלת על מר פלור, ומר דובינסקי, אתה לא צריך להוסיף.
<גבריאל דובינסקי:>
מדויק.

<היו"ר אבישי ברוורמן:>
תודה רבה. מר פלור מנענע בראשו. אם כך, אנחנו מאשרים את סעיף 89ח עם התיקונים. 
סעיף 89 ח – אושר.

<היו"ר אבישי ברוורמן:>
סעיף 89ט. עו"ד זוכוביצקי.

<שרית זוכוביצקי-אור:>
	
	89ט.
	מבלי לגרוע מהתנאים כאמור בסעיף 89 (3)(ב), לעניין מוצר תעבורה תחליפי שקיימות לגביו דרישות תקינה והוא מיובא מחוץ לארה"ב – זכאי אדם לקבל רשיון ליבוא דגם מוצר תעבורה כאמור אם הוא יוצר במפעל שבו הייצור הסדרתי של מוצר התעבורה תואם לאב טיפוס. הוכחת עמידה בתנאי האמור תיעשה באמצעות אחד מאלה:

(1) מעבדה מוכרת אירופאית.

(2) מעבדה מוכרת אמריקאית.

(3) מעבדה מוסמכת לרכב. 


<איתי עצמון:>
זה צריך להיות "תעודה מאחת מאלה".
<שרית זוכוביצקי-אור:>
באמצעות תעודה מאחד מאלה.

<איתי עצמון:>
מאחת.

<איתי עצמון:>
הסבר, בבקשה.
<היו"ר אבישי ברוורמן:>
זה די ברור. השאלה אם הטכניון קופץ או מישהו קופץ. הכול בסדר? בבקשה, עו"ד עצמון. מה אתה רוצה להגיד?
<איתי עצמון:>
אני מבקש שעו"ד זוכוביצקי תסביר את הסעיף. 
<אבנר פלור:>
הסעיף הזה מתייחס ליבוא של מוצרים מחוץ לארצות-הברית, כמו סין וכו' לדוגמה. בעצם אנחנו מבקשים שאם זה עונה לתקינה אמריקאית, הוא צריך גם להוכיח לנו שמדובר במפעל שהייצור הסדרתי שלו עונה לאותם קריטריונים שמופיעים בתקינה, והאישור הזה יכול להגיע או ממעבדה אירופית או אמריקאית או מעבדה מוסמכת לרכב בישראל. זה משלים לנו את הייצור הסדרתי.
<איתי עצמון:>
אכן מדובר כאן על התאמה לאב טיפוס?

<אבנר פלור:>
כן.

<איתי עצמון:>
מחקנו התאמה לאב טיפוס בסעיף 89(2).

<אבי גונן:>
זה מספיק. ייצור סדרתי.
<אבנר פלור:>
לגבי האב טיפוס, עלו פה כל מיני שאלות והבהרות שהיו בעייתיות מבחינת ההגדרה עצמה, אז ביטלנו את זה.
<איתי עצמון:>
מה צריך להיות כתוב?

<אבנר פלור:>
כמו הנוסח הקיים היום.

<שרית זוכוביצקי-אור:>
אני מציעה להוסיף כותרת שוליים - -

<איתי עצמון:>
אנחנו נוסיף.

<שרית זוכוביצקי-אור:>
- - "יבוא מוצר תעבורה תחליפי המיובא מחוץ לארצות-הברית."
<היו"ר אבישי ברוורמן:>
אני רואה שאין הערות. שתיקה כהודאה. אני מאשר.

סעיף 89 אושר, בתוספת הערת השוליים.
<שרית זוכוביצקי-אור:>
סעיף 89.

<איתי עצמון:>
המספור קצת התבלבל. זה לא 89.

<עוזי יצחקי:>
זה סעיף 90.

<שרית זוכוביצקי-אור:>
	רישיון ליבוא מוצר תעבורה לשימוש  אישי או עסקי עצמי 
	89. 
	(1) המבקש לייבא מוצר תעבורה לשימוש אישי ואם הוא עוסק, לצורך עסקי עצמי, זכאי לקבל רישיון ליבוא מוצר תעבורה אם התקיימו כל אלה:

	
	
	
	(1)
מוצר התעבורה מיועד לשימוש אישי או לצורך עסקי עצמי;

	
	
	
	(2)
מוצר התעבורה מופיע ברשימה שקבע השר בצו.

	
	
	
	(3)
מוצר התעבורה עומד בדרישות התקינה והחקיקה לפי סעיף 89(3) ככל שישנן. הוכחת עמידת מוצר תעבורה תהיה באמצעות סימון על גבי המוצר או אריזתו בהתאם לדרישות התקינה, ולמוצרים לגביהם לא חלה חובת סימון בדרישות התקינה – באמצעות כל מידע אחר בכתב המעיד על עמידתו בתקן.

	
	
	
	(4)
המבקש הצהיר בכתב כי מוצר התעבורה יותקן ברכב במוסך שקיבל רישיון לפי סעיף 100 או 101.

	
	
	
	(5)
הוא לא יבא בשנה שקדמה לבקשת היבוא יותר מארבעה מוצרי תעבורה.

	
	
	(2) לא ייבא אדם מוצר תעבורה לפי סעיף קטן (א) למטרת מכירתו לאחר.


<היו"ר אבישי ברוורמן:>
הסבר.

<איתי עצמון:>
אני מבקש אם תוכלי להתייחס בהסבר לשאלה האם רישיון ליבוא לשימוש אישי או עסקי עצמי מוגבל למספר יחידות. כלומר, זה רישיון ליחידות של מוצר או גם כאן רישיון לדגם כפי שנקבע לגבי יבוא מסחרי באופיו?
<שרית זוכוביצקי-אור:>
בנוסח כתובים ארבעה פריטים, אבל אומר לי אבנר שהוא מדבר על דגמים.

<איתי עצמון:>
ארבעה פריטים כתוב לגבי מי שלא ייבא בשנה שקדמה לבקשת היבוא, אבל יכול להיות שהוא מבקש לייבא בפעם הראשונה, ואז התנאי הזה לא יהיה רלוונטי.
<שרית זוכוביצקי-אור:>
אנחנו צריכים לתקן את הנוסח כדי להבין שבכל שנה אפשר להביא ארבעה פריטים, וזהו.
<איתי עצמון:>
למה?

<שרית זוכוביצקי-אור:>
משום שמדובר ביבוא אישי. יבוא אישי אנחנו מתירים פה, כי אנחנו כן רוצים לתת מענה לאדם הפרטי, אבל זה לא יכול להיות יבוא מסחרי וזה לא יכול להחליף - - -
<זאב פרידמן:>
מה זה "עסקי עצמי"?
<שרית זוכוביצקי-אור:>
"עסקי עצמי" זה כאשר מדובר בעסק שמייבא - - -

<היו"ר אבישי ברוורמן:>
רק שאלה אחת. אני מקבל מה שאת אומרת על יבוא אישי, אבל למה ארבעה ולא שלושה או חמישה? תמיד קובעים מספר. האם זו "אגדת שלושה וארבעה"?
<אבי גונן:>
בעיקר בגלל הצמיגים.

<אבנר פלור:>
בגלל הצמיגים.

<היו"ר אבישי ברוורמן:>
ארבעה צמיגים.
<גבריאל דובינסקי:>
למה צריך צמיגים בכל שנה?
<היו"ר אבישי ברוורמן:>
ארבע אימהות... בסדר. 

<גבריאל דובינסקי:>
למה צריך צמיגים בכל שנה, אני לא מבין.

<עוזי יצחקי:>
אם הוא נוסע ברכב של עסק, אז כן.

<זאב פרידמן:>
שרית, מה זה "עסקי עצמי"?

<היו"ר אבישי ברוורמן:>
עו"ד פרידמן, שאלה. בבקשה.

<זאב פרידמן:>
מה ההגדרה של "עסקי עצמי"? האם אדם שיש לו עסק מייבא לצורך העסק עצמו? מה היתה הכוונה פה? 
<היו"ר אבישי ברוורמן:>
מה התשובה?

<זאב פרידמן:>
אם הכוונה באמת לבית עסק – אם כך, יש פה בעיה עם ההגדרה הזאת, משום שאם הוא ייבא בשנה אחת, בשנה אחרי זה הוא כבר לא יכול לייבא, אז משהו פה לא הגיוני.

<שרית זוכוביצקי-אור:>
השימוש במונח "עסקי עצמי" הוא שימוש שקיבלנו הערות לגביו דווקא ממשרד הכלכלה, והם ביקשו מאתנו להוסיף את הנוסח הזה. הם אמרו כך: גם עסקים יכולים להביא לעצמם. לא מדובר במוסכים. לא מדובר בעסקים בעלי רישיון לפי החוק, אבל עדיין עסק שרוצה להביא לצורך שימוש העסק, לא לצורך מתן השירות ולא לצורך מכירה, אנחנו לא רוצים למנוע את זה ממנו. זאת אומרת, אם אדם מייבא לא כאדם פרטי, אלא כעסק, אנחנו רוצים לאפשר לו את זה.
<אורן גלעדי:>
מתקין מזגנים למשל. מישהו שהוא מתקין עצמי.
<שרית זוכוביצקי-אור:>
לא יודעת, כל אדם שרוצה לקנות איזה מוצר לצורך העסק, לא למכירה, לא להתקנה, לא מוסכים, ודאי לא מיבואנים, מותר לו.

<היו"ר אבישי ברוורמן:>
עו"ד פרידמן, מקובל עליך? התשובה הזאת עונה - - -

<זאב פרידמן:>
התשובה מקובלת, רק שאני חושש שההגדרה הזאת לא מתאימה.

<היו"ר אבישי ברוורמן:>
הניסוח לא עונה עליה.

<זאב פרידמן:>
הניסוח לא מתאים.

<שרית זוכוביצקי-אור:>
חבל שאין פה מישהו מהכלכלה, אבל זה ניסוח שקיבלתי מהם.

<היו"ר אבישי ברוורמן:>
עו"ד עצמון, שאלת פרידמן. למרות שמשרד הכלכלה, רק רוחו פה ולא גופו, כי הם עסוקים בדברים אחרים, תן לנו איזה פירוש.

<איתי עצמון:>
יכול להיות שיהיה צריך לעשות שינוי קל בנוסח.

<היו"ר אבישי ברוורמן:>
אני מאשר את זה - - -

<איתי עצמון:>
לא. אדוני, יש עוד שאלות.

<שרית זוכוביצקי-אור:>
העיקרון נשמר פה. אנחנו לא מדברים על יבוא עסקי לצורך מתן שירות בעסק,  אלא לצורך עצמי של העסק.
<איתי עצמון:>
נבדוק אדוני אם הנוסח עולה בקנה אחד עם ההסבר. לדעתי צריך יהיה לתקן את הנוסח.

<היו"ר אבישי ברוורמן:>
בסדר גמור. מקובל.

<איתי עצמון:>
יש לי, אדוני, שאלות נוספות.

<שרית זוכוביצקי-אור:>
אני רק מעירה שהנוסח של יבוא אישי "עסקי עצמי" מופיע גם בפרק היבוא. אנחנו משתמשים באותו מונח.
<לאה ורון:>
מה זה לצורך צורכי העסק עצמו? לא הבנתי.

<שרית זוכוביצקי-אור:>
נניח עורך-דין. לא, ניקח דוגמה אחרת. כל נותן שירותים - - -
<קריאה:>
מתקין מזגנים.

<היו"ר אבישי ברוורמן:>
רק לא עורך-דין.
<לאה ורון:>
אנחנו עוסקים ברכב. מתקין מזגנים.
<קריאה:>
מוסך נניח.

<שרית זוכוביצקי-אור:>
לא, מוסך לא.

<אורן גלעדי:>
מתקין מזגנים, הוא צריך טנדר.
<שרית זוכוביצקי-אור:>
מתקין מזגנים, מפעל ברגים. כשיש למפעל רכב, הוא רוצה להביא צמיג לרכב, אין שום סיבה למנוע ממנו.

<איתי עצמון:>
אדוני, מספר שאלות.

<היו"ר אבישי ברוורמן:>
בבקשה, מר עצמון.

<איתי עצמון:>
בהמשך לשאלה הראשונה שלי אני מניח שיהיה צורך לכתוב ברישה של סעיף קטן (א) "רישיון ליבוא עד ארבעה מוצרי תעבורה"?

<שרית זוכוביצקי-אור:>
כן.

<היו"ר אבישי ברוורמן:>
כן, מה שמר פרידמן אמר.

<איתי עצמון:>
שאלה נוספת לעניין פסקה (3) בסעיף קטן (א). אדוני, דרכי ההוכחה לעמידת מוצר התעבורה בדרישות תקינה, ככל שישנן, מאוד עמומות. לפי אותה פסקה לגבי מוצרים שלא חלה לגביהם חובת סימון לפי דרישות התקינה, אדם המבקש לייבא את מוצר התעבורה יצטרך למסור כל מידע אחר בכתב המעיד על עמידה בתקן. השאלה אם מאחורי התיבה הזאת לא מתחבאות דרישות נוספות שיכול שיידרשו ממבקש הרישיון. האם בכוונתכם להקשות או להקל על מבקש הרישיון? לא כל-כך ברור מנוסח הפסקה.
<עוזי יצחקי:>
המדיניות היא רק להקל.

<איתי עצמון:>
כרגע, אבל החוק יהיה כתוב לשנים ארוכות.

<היו"ר אבישי ברוורמן:>
מה שאדוני רוצה לומר, הלוא יש אנשים שאומרים שעמימות זה דבר מצוין – הנשיא הקודם, הנשיא הנוכחי. עבדכם הנאמן חושב שמגילת העצמאות זה דבר מספיק, וכשהולכים על דבר ספציפי מדי לגבי הגדרת "יהודי" ו"לאום" גורמים נזק בלתי רגיל. במקרה הזה אדוני אומר שעמימות לא רצויה, כי בעניין של רכב כדאי לפרט יותר. אני מכיר את התשובה הזאת.
<איתי עצמון:>
מדובר, אדוני, על אנשים פרטיים שיגישו בקשות למשרד ליבוא אישי של מוצרי תעבורה. ככל שלא יוגדרו כאן דרישות ספציפיות, ניתן יהיה לדרוש מהם כל מידע.
<היו"ר אבישי ברוורמן:>
אבנר, מרוב כאב אני מתבדח, אז תאמר לי מה התשובה.
<אבי גונן:>
אדוני היושב-ראש, מטרת הסעיף הזה היא רק להקל. 
<היו"ר אבישי ברוורמן:>
לקולה ולא לחומרה.

<אבי גונן:>
אם לא היינו מוסיפים, הם היו נחסמים, ויש מוצרים אמריקאיים בעיקר, שלא מסומנים - - -
<היו"ר אבישי ברוורמן:>
אם זה לקולה, בסדר גמור.

<אינגריד הר-אבן:>
יש לנו הערה נוספת.

<איתי עצמון:>
רגע, עוד לא סיימתי.

<היו"ר אבישי ברוורמן:>
הוא עוד לא סיים. כשעו"ד הר-אבן מרימה את היד, רונן לוי יכול להוריד את היד, כי זה מיותר. תודה.

<איתי עצמון:>
לגבי התנאי שקבוע בפסקה (5), הוא יהיה רלוונטי, אני מניח, רק לאחר שתעבור שנה מאז שהסעיף ייכנס לתוקף, מכיוון שאדם נדרש להוכיח שהוא לא ייבא בשנה שקדמה לבקשת היבוא יותר מארבעה מוצרי תעבורה. מה המצב המשפטי היום לגבי בקשות כאלה?

<אבנר פלור:>
היום זה לשניים. מוגבל לשניים ולרכב שלא אישי. פה עשינו פתיחה, הרחבנו משניים לארבעה, וגם לא לרכב שרשום על שמו, אלא על שם העסק.

<איתי עצמון:>
מי שיגיש בקשה כזאת, ברגע שהחוק ייכנס לתוקף, לא תהיה לו בעיה מבחינת התנאי שקבוע בפסקה (5)?
<אבנר פלור:>
זה תחת תקופת המעבר, ואני אתייחס לזה.
<שרית זוכוביצקי-אור:>
בכל מקרה ארבעה בשנה.

<אבנר פלור:>
מה שהוא אומר כשהחוק נכנס לתוקף, מה שהיה עד עכשיו לא  - - -
<היו"ר אבישי ברוורמן:>
מה התשובה?

<אבנר פלור:>
מבחינתנו גם כשהחוק ייכנס לתוקף הוא יכול להביא עד ארבעה, גם אם הוא ייבא קודם לכן.
<היו"ר אבישי ברוורמן:>
מקובל. שאלה אחרונה.

<איתי עצמון:>
לגבי סעיף קטן (ב), אין בכך כדי למנוע מכירה לאדם אחר של אותו מוצר התעבורה?
<שרית זוכוביצקי-אור:>
הוא לא יכול לייבא למטרת מכירה.
<איתי עצמון:>
למטרת מכירה, אבל האם אני יכול לאחר שאני מביא את המוצר לארץ להעביר אותו, למכור אותו לאחר?
<עוזי יצחקי:>
אתה לא יכול.
<איתי עצמון:>
כתוב שלא לייבא למטרת מכירה, כלומר, לא יבוא עסקי.
<שרית זוכוביצקי-אור:>
לדעתי זה סותר את העיקרון של יבוא לשימוש אישי.

<איתי עצמון:>
אני מזכיר שלגבי יבוא אישי של רכב נקבעו תנאים הרבה יותר מחמירים. מה התשובה?
<שרית זוכוביצקי-אור:>
נראה לי שכאשר אדם מייבא לשימוש אישי, הוא מזהה צורך ומייבא. אנחנו לא רוצים לפתוח את היבוא האישי לצורכי מכירה ולעשות רווחים.
<איתי עצמון:>
כלומר, אין בכך כדי למנוע מאדם למשל למכור לאחר שנה את אותו מוצר.

<שרית זוכוביצקי-אור:>
שימוש אישי עצמי.

<עוזי יצחקי:>
כמו שהוא עושה גם ביבוא ברכב.

<איתי עצמון:>
ברכב יש תנאים הרבה יותר מחמירים.

<שרית זוכוביצקי-אור:>
היבוא האישי הוא חריג, וגם רואים שהתנאים פה מאוד מקלים. אנחנו מבינים את הצורך, אז אדם לא ישים בפינה ויתחיל למכור.
<היו"ר אבישי ברוורמן:>
עו"ד הר-אבן, אחרי זה מר אנוך, ונחליט.

<אינגריד הר-אבן:>
אנחנו חוששים שהמקל הזה יהיה מקל יותר מדי, ויחברו כמה כאלה שהם כאילו יצהירו שזה למטרות שימוש אישי ובסוף זה יהיה לשימוש עסקי.
<היו"ר אבישי ברוורמן:>
את מפחדת מהקומבינה.
<אינגריד הר-אבן:>
כן. אנחנו מכירים את זה.

<עוזי יצחקי:>
בשביל זה יש רשות מסים, יש משרד התחבורה.
<אינגריד הר-אבן:>
סליחה, רגע. תן לי לסיים.

<עוזי יצחקי:>
הערתי.

<אינגריד הר-אבן:>
הצעתנו לפתרון הדבר הזה היא לכלול את הסעיף הזה בפרק העונשין שכרגע הוא לא מופיע בו. לכאורה אין סנקציה על זה שאדם יביא את זה ויתחיל לעשות מזה ביזנס ולא למטרות אישיות בלבד כמו שזה מותנה כאן.

<רונן לוי:>
כולל ההתקנה במוסך.

<היו"ר אבישי ברוורמן:>
תודה רבה, מר אנוך. תרשמו, תענו בסופו של דבר. מר אנוך, בבקשה. איך אדוני אומר את שמו אנוך במלעיל או אנוך במלרע?
<יעקב אנוך:>
אנוך במלעיל. 

<היו"ר אבישי ברוורמן:>
לא אנוכי, אלא אנוך.

<יעקב אנוך:>
זה סיכול אותיות של כהן משנת 1,500 באינקוויזיציה בספרד.

<היו"ר אבישי ברוורמן:>
אז אדוני כהן.

<יעקב אנוך:>
בהחלט.

<היו"ר אבישי ברוורמן:>
למדנו משהו. ישראלים פשוטים לומדים היום דברים טובים.

<יעקב אנוך:>
על כל הזכויות שבזה והחובות.

שאלה להבהרה, האם חברה שיש לה 30 כלי רכב, 300, 3,000, הנושא של יבוא לשימוש עצמי מותר לכל הכמות, ל-30, 300, 3,000, או שזה מוגבל לארבעה לכל החברה?
<היו"ר אבישי ברוורמן:>
תשובות, מר פלור.

<שרית זוכוביצקי-אור:>
זה מוגבל בכמות.

<יעקב אנוך:>
זה כמות לבן אדם או כמות לחברה?

<שרית זוכוביצקי-אור:>
כמות למייבא.

<היו"ר אבישי ברוורמן:>
רבותי, תשובות.

<אבנר פלור:>
לגבי יקי, ענתה שרית. 

<לאה ורון:>
מה היא ענתה, סליחה?

<אבנר פלור:>
זה מתייחס לארבעה פריטים לאותו אחד - - -
<איתי עצמון:>
למבקש הרישיון.

<שרית זוכוביצקי-אור:>
למבקש הרישיון. כל התנאים מתייחסים למגיש הבקשה.
<היו"ר אבישי ברוורמן:>
והתשובה למר עצמון?

<אבנר פלור:>
לגבי אינגריד, נדון בזה בפרק העונשין ותעלי את זה שם. אנחנו נתייחס לזה.

<היו"ר אבישי ברוורמן:>
לגבי הערות עצמון.

<איתי עצמון:>
עוד שאלה לגבי פסקה (4). האם בהכרח כל מוצרי התעבורה שייובאו לשימוש אישי או עסקי עצמי צריכים להיות מותקנים במוסך? לפי מה שאנחנו יודעים יש הרי מגוון גדול מאוד של מוצרי תעבורה.
<אבנר פלור:>
יש בפרק המוסכים, בסעיף הספציפי שם, שהשר יקבע פעולות מסוימות שאין צורך לבצע במוסך.

<איתי עצמון:>
אני לא בטוח שזה נותן מענה לשאלה. לצורך הגשת בקשת יבוא, אני, כמבקש הרישיון, אצטרך להצהיר בכתב כי מוצר התעבורה יותקן ברכב במוסך מורשה, אבל יכול להיות שאין צורך בכלל בהתקנה במוסך.
<שרית זוכוביצקי-אור:>
אפשר להוסיף, אלא אם כן אין צורך בכך לפי החוק.
<אבנר פלור:>
עו"ד עצמון, אנחנו מתייחסים פה לאותם 100 עד 150 מוצרים. זאת אומרת, לא מתייחסים ל-25,000 - - -
<איתי עצמון:>
אני לא יודע אילו מוצרים. אתם כאן מפנים לרשימה שקבע השר בצו, אינני יודע אילו מוצרי תעבורה ייכללו באותה רשימה, מוצרי תעבורה שניתן יהיה לייבא ביבוא לשימוש אישי או עסקי עצמי, ולכן אני שואל. האם בהכרח כל המוצרים ברשימה הזאת צריכים להיות מותקנים במוסך?

<אבנר פלור:>
עוד פעם אני אענה. לגבי הפרק הספציפי הזה, פרק ח', שכולל בתוכו גם יבוא אישי, הוא מתייחס ל-100 עד 150 מוצרים, וכמו שאמרנו מדובר במוצרים בטיחותיים כאלה ואחרים. מרבית המוצרים האלה מחויבים להיות מותקנים במוסך. עם זאת, במסגרת הסעיף של פרק – אני לא זוכר את הפרק בדיוק - - -
<לאה ורון:>
האם אתם יכולים להביא עוד פעם את הרשימה לוועדה?
<אבנר פלור:>
ודאי.

<איתי עצמון:>
זאת רשימה אחרת, זו רשימה מצומצמת. מתוך 150 מוצרי התעבורה יש רשימה מצומצמת של מוצרים שניתן יהיה לייבא לשימוש אישי.
<היו"ר אבישי ברוורמן:>
יש לי שאלה.

<איתי עצמון:>
רגע, אדוני, נצטרך לבדוק אם אין צורך בשינוי הנוסח בפסקה (4), לפי הדברים שאמרת כאן, שלגבי מרבית מוצרי התעבורה יש צורך בהתקנה במוסך, אבל יש עדיין מוצרים שאין צורך.
<שרית זוכוביצקי-אור:>
למה לא לכתוב את התיבה הכללית, אלא אם מסוג המוצרים שאין חובה להתקין או לפי חוק או שנפנה לסעיף?
<איתי עצמון:>
זה לפי חוק?

<שרית זוכוביצקי-אור:>
כן.

<היו"ר אבישי ברוורמן:>
מר פרידמן.

<זאב פרידמן:>
אדוני היושב-ראש, השאלה דווקא לאדוני בהיבט הכלכלי-תחרותי - - -
<היו"ר אבישי ברוורמן:>
אם אתה שואל את אדוני, עוד הערה שתתייחס אליה ואז גם תענה עליה. הגברת ורון, שלעתים רבות אני מקשיב לה – לפעמים לא, אבל אז כמובן אלה מקרים קשים – אומרת לי: למה ארבעה, למה לא 20?

<לאה ורון:>
עד ארבעה מוצרים בשנה.

<היו"ר אבישי ברוורמן:>
למה ארבעה ולא 20? הלוא בתורת המספרים יש כל מיני סיבות, אמרתי ארבע אימהות, הדברים האלה, אבל אני בא עכשיו לאבנר פלור ולמר גונן ולאדם שמחזיק את קרחתו בידו, את עוזי יצחקי, ושואל אותם: למה ארבעה ולא שישה, שבעה או 20? אני רוצה פירוש רש"י לארבעה.

<אבנר פלור:>
כמו שאמרתי היום אנחנו מדברים על שניים, והגענו לארבעה גם מבחינת הסבירות עצמה, וכמו שאמר - - -
<היו"ר אבישי ברוורמן:>
מר דובינסקי, אתה מחייך. למה ארבעה?

<אבנר פלור:>
הוא אמר שאדם לא ייבא שמונה צמיגים בשנה בדרך כלל.

<גבריאל דובינסקי:>
הוא גם לא צריך ארבעה בכל שנה.

<היו"ר אבישי ברוורמן:>
זה מבחן הסבירות?

<לאה ורון:>
אתם דיברתם על פתיחת היבוא, פתיחת המוצרים. יש לאדם הזדמנות להעביר לכלי הרכב שלו עצמו דברים שהוא צריך, כמו הצמיגים שמר דובינסקי חושב שלא צריך, אבל נניח שיש לו בכל זאת כמה וכמה כלי רכב. למה לא?
<היו"ר אבישי ברוורמן:>
אני שואל שאלת הארבעה. מר מלכה, יש לך איזו הערה בשבילי?

<רון מלכה:>
אני יכול לעזור לך, אדוני. קודם כול, אני מתנצל שאיחרתי.
<היו"ר אבישי ברוורמן:>
זה לא רק צמיג. כולם מדברים פה רק על טיירים, זה לא רק טיירים ולא רק פנצ'רים.
<רון מלכה:>
אני חושב ממילא משרד התחבורה דורש מהיבואן האישי - - -
<היו"ר אבישי ברוורמן:>
שרית, משרד המשפטים מפריע למשרד התחבורה להקשיב למר מלכה. 

<רון מלכה:>
הרי ממילא כשאותו יבואן אישי בא לייבא את אותם חלפים לצורך יבוא אישי, הוא נדרש להציג רישיון רכב על שמו. מה זה משנה אם זה ארבעה או 12? ואם היו לו 15 חלקים בגלל תאונה שהיבואן הסדיר או הישיר החליט שהוא רוצה להרוויח כך וכך?

<היו"ר אבישי ברוורמן:>
זאת שאלתי, מר מלכה.
<רון מלכה:>
אני אומר שאין בזה שום היגיון, כי ממילא הוא נדרש להוכחה.
<היו"ר אבישי ברוורמן:>
לכן אני אומר שזורקים מספר. עו"ד פרידמן, אני לא יודע, ותיכף כל חובשי הכיפות יצעקו עלי – אני לא יודע אם התנ"ך בדיוק נכתב מפי השם, אבל ברגע שזה נכתב, אז כולם אומרים "השם אמר". יכול להיות שמישהו כתב שם באינטרפרטציה, ולכן ברגע שנכתוב ארבעה יכתבו פרשנים עוד תילי תילים של הלכות מה היתה כוונת המחוקק בארבה. ייתכן שזה שרירותי לחלוטין ובהזדמנות זאת שהם קובעים, שיהיה עשרה. מר יצחקי, הבנת את שאלתי? עו"ד פרידמן, אתה רוצה להוסיף? – כן. עו"ד פרידמן.
<זאב פרידמן:>
אדוני היושב-ראש, נאמר כאן משהו על-ידי משרד התחבורה שמאוד מקשה את ההבנה של הסעיף, ולכן ציינתי שאני דווקא מכוון לאדוני, כמומחה דווקא בתחום הכלכלה, ואולי שם צריכה להימצא התשובה.

אם באים ואומרים שהצו שקבע השר יהיה זיכוך מתוך רשימת אותם 150 מוצרים, אני לא מצליח להבין בכלל את ההגדרה של קידום התחרות. הרי דווקא באותם המוצרים האחרים, כל ה-25,000 חלקים, מינוס 150 בטיחותיים, אותם הייתי צריך לפתוח ולאפשר לאנשים לייבא, כי אין להם היבט בטיחותי. אז אנחנו באים ואומרים: אנחנו רוצים לקדם את התחרות דווקא באותם חלקים שיש בהם היבטי בטיחות? תמהני. אני לא מצליח להבין את ההיגיון של התפיסה בבסיס העניין. אני חושב שכאן היה צריך לנסות לחפש משהו יותר יצירתי, שיקיים את המטרה, את התכלית לפתיחה לתחרות כלשהי.
<היו"ר אבישי ברוורמן:>
תודה. הקשבתם להערות האלה?

<אבנר פלור:>
כן הקשבתי.

<היו"ר אבישי ברוורמן:>
לפעמים, שרית, מה שקורה שאתם מדברים ביניכם לבין עצמכם.
<שרית זוכוביצקי-אור:>
הקשבנו לכל מילה.
<היו"ר אבישי ברוורמן:>
זה נורא קשה גם להקשיב וגם לדבר.

<שרית זוכוביצקי-אור:>
הרישיון מתייחס רק ל-150, לא ל-25,000. הפרק הזה חל רק על 150 מוצרים וגם על היבוא האישי.
<היו"ר אבישי ברוורמן:>
זו היתה השאלה שלו הכללית. לא הקשבת לו.

<אבי גונן:>
אדוני היושב-ראש, אם יורשה לי, לאוטו יש משאבת ברקס אחת. אנחנו יודעים שמחליפים אותה פעם בכמה שנים. מה הסבירות שהוא יצרוך ארבע משאבות ברקס. הלכנו לפריט הכי מתכלה, שזה הצמיג, וגם אותו לא מחליפים פעם בשנה, ואמרנו: ארבעה. 

<רון מלכה:>
אם הוא צריך להחליף באותה שנה גם משאבת ברקס וגם ארבעה צמיגים?
<היו"ר אבישי ברוורמן:>
מר מלכה - - -

<שרית זוכוביצקי-אור:>
אתה מדבר על פרטי, לא על המוסך.
<רון מלכה:>
אני מדבר על אדם פרטי. הוא הביא אוטו ספציפי. היתה לו תאונה והוא צריך פגוש וארבעה תומכים והוא צריך רדיאטור ומשאבת שמן - - -

<שרית זוכוביצקי-אור:>
מה, הוא מוסך? מה זה הוא צריך?

<לאה ורון:>
לפחות תוסיפו מ"אותו הסוג".
<רון מלכה:>
תגידו "מאותו הסוג", אני מבין.

<שרית זוכוביצקי-אור:>
להיפך, מאותו סוג זה בעייתי. למה אדם צריך להביא ארבע משאבות דלק?
<לאה ורון:>
אולי יש לו ארבעה כלי רכב לשימוש עצמי.

<רון מלכה:>
אז הוא מציג רישיון ספציפי על אותו אוטו, זה לא העניין.

<שרית זוכוביצקי-אור:>
העיסוק ביבוא הוא עיסוק מוסדר. אנחנו רוצים לאפשר להביא, אבל אם נתחיל להרחיב את הכמות - - -

<היו"ר אבישי ברוורמן:>
נכון. זה לא. זה לא.

<שרית זוכוביצקי-אור:>
ומידת ההוכחה היא מאוד פשוטה פה.

<אבנר פלור:>
יש לי הצעה, אדוני היושב-ראש, אם יורשה לי בסעיף הזה, בפסקה (5), יירשם בסיפה של הסעיף שהשר רשאי להגדיל את הכמות במסגרת התקנות. אנחנו נבחן, נראה מה ונכניס לתקנות.
<לאה ורון:>
מה ישתנה? תפרסו בפני הוועדה כרגע את הנתונים והוועדה תחליט. למה כל דבר בתקנות? יש פה יותר חוק שלד מאשר חוק שקובע דברים. די.
<היו"ר אבישי ברוורמן:>
מה שאומרת לאה שחוק שיש בו כל-כך הרבה תקנות הוא לא חוק תקין. לא רוצים לפתור את זה בחוק, אז עושים תקנה על תקנה על תקנה.
<לאה ורון:>
כשהוועדה תסיים להכין את החוק, נראה כמה זמן ייקח לכם עצמכם להביא את התקנות, להתקין את התקנות.
<עוזי יצחקי:>
ייקח הרבה זמן.

<לאה ורון:>
הנה, כבר אומר מר יצחקי.

<לאה ורון:>
תשבו כבר עכשיו במקביל ותכינו תקנות.

<היו"ר אבישי ברוורמן:>
ארבעה או שישה או שמונה, ונגמור את זה פה. אם תשכנעו אותי על ארבעה, נלך על ארבעה.
<שרית זוכוביצקי-אור:>
צריך להבין. הסעיף הזה הוא לא סעיף שימתין לתקנות. הוא סעיף שקובע מספר. מה שאנחנו רוצים זה לקבוע גמישות. עכשיו אנחנו מכפילים את הכמות, אם נחליט מהניסיון בשטח שזה טוב, לא טוב, נשמור לנו גמישות לתקנות.

<עוזי יצחקי:>
ארבעה זה הגיוני. ההתייחסות לגבי ארבעה זה באמת הגיוני, גם לנו שרוצים לפתוח.
<לאה ורון:>
תוסיפו מ"אותו הסוג" לפחות.

<שרית זוכוביצקי-אור:>
דווקא מאותו סוג זה הופך להיות בעייתי.

<היו"ר אבישי ברוורמן:>
מר בר.

<משה בר:>
תודה ליושב-ראש. אני רוצה להעלות דבר אחד. נניח ארבעה חלקים, שישה, שמונה, אבל למה רק לרכב אחד? אם אני מחזיק את הרכב שלי ושל אשתי ושל הבן שלי, למה שלא יהיה לכל רכב ארבעה חלקים?
<היו"ר אבישי ברוורמן:>
הם יענו. בבקשה, מה התשובה לשאלתו של מר בר, אם יש רכב גם לו, גם לאשתו וגם לבנו. מה התשובה?

<שרית זוכוביצקי-אור:>
כל אחד מהם יכול להגיש בקשה. 

<היו"ר אבישי ברוורמן:>
כל אחד בנפרד. תודה.

<משה בר:>
הרכב על השם שלי.

<היו"ר אבישי ברוורמן:>
למה השם שלך, שכל אחד יגיד בשמו.

<משה בר:>
שלושת הרכבים על שמי.

<שרית זוכוביצקי-אור:>
אז מה?

<עוזי יצחקי:>
למה שיהיו לך שלושה רכבים?

<שרית זוכוביצקי-אור:>
אז מה אם זה על שמו? אין קשר לבעלות ברכב.

<היו"ר אבישי ברוורמן:>
אין קשר בין השם שלך בשביל להגיש את זה. תודה. רבותי. עו"ד עצמון, תמליץ לי, ואני רוצה להתקדם. 

<איתי עצמון:>
אני רוצה, אדוני, להבין מה היו התיקונים בנוסח לעומת הנוסח שהוגש. ברישה נוסיף "עד ארבעה מוצרי תעבורה בשנה"?

<קריאה:>
כן.

<איתי עצמון:>
בפסקה (3) צריך יהיה להוסיף בהפניה 89(3) או 89ז לעניין צמיגים?

<שרית זוכוביצקי-אור:>
נכון.

<איתי עצמון:>
בפסקה (4) נצטרך להבהיר שהדרישה הקבועה באותה פסקה לא תחול אם אין צורך בהתקנה במוסך לפי החוק.
<שרית זוכוביצקי-אור:>
במוסך, נכון.

<היו"ר אבישי ברוורמן:>
השאלה היחידה שנשארה לנו, אם כך, פתוחה, עו"ד זוכובוצקי, האם אנחנו הולכים על עד ארבעה מוצרי תעבורה בשנה או עד ארבעה מוצרי תעבורה בשנה מאותו הסוג.
<אבנר פלור:>
אני מקבל מה שלאה הציעה.
<היו"ר אבישי ברוורמן:>
גמרנו.

<איתי עצמון:>
מאותו הסוג גם ברישה וגם בפסקה (5).
<היו"ר אבישי ברוורמן:>
אני לא יכול לעצור את הכהן, מר אנוך.

<יעקב אנוך:>
אתה יכול לעצור, אבל זה חשוב לא בשבילי, זה חשוב בשביל הציבור. יש לי אוטו עם שמונה צילינדרים, יש לו שמונה פלגים. האם אני יכול להביא רק ארבעה?
<אבנר פלור:>
אמרנו.

<היו"ר אבישי ברוורמן:>
מאותו סוג.

<אבנר פלור:>
אמרנו "מאותו סוג".
<יעקב אנוך:>
פלגים זה מאותו סוג.

<אבנר פלור:>
בואו נעשה סדר.
<היו"ר אבישי ברוורמן:>
הוא צודק. במקרה הזה הוא צודק.

<אבנר פלור:>
אנחנו מבלבלים, אדוני היושב-ראש, רק להבהיר.
<היו"ר אבישי ברוורמן:>
תעשה לי סדר.

<אבנר פלור:>
בואו נעשה סדר.

<היו"ר אבישי ברוורמן:>
אבנר עושה סדר.

<אבנר פלור:>
אנחנו מתייחסים פה ל-100 עד 150 מוצרים.

<יעקב אנוך:>
כל השאר אפשר להביא כמה שרוצים?

<אבנר פלור:>
שנייה. אותם פלגים נכנסים ל-25,000, לא ל-150 מוצרים.
<יעקב אנוך:>
מה-25,000 אני יכול להביא חופשי?
<אבנר פלור:>
אנחנו מאפשרים חופשי את  ה-25,000.

<היו"ר אבישי ברוורמן:>
יקי, נגמר. אם כך, אנחנו מעבירים עם כל התיקונים שנאמרו, כולל עד ארבעה מוצרי תעבורה בשנה מאותו הסוג. אנחנו מקבלים.
<לאה ורון:>
גם פסקה (4) צריכה תיקון.
<איתי עצמון:>
כל התיקונים.
<היו"ר אבישי ברוורמן:>
כל התיקונים. אני מאשר.

סעיף 89 אושר, בכפוף לתיקונים.

<היו"ר אבישי ברוורמן:>
90. שרית, סעיף 90. 

<שרית זוכוביצקי-אור:>
	פטור 


	90. 
	השר רשאי לקבוע כי בהתקיים נסיבות  שיקבע, הרשות המוסמכת תהיה רשאית לפטור יבואן מוצר תעבורה מקבלת רישיון יבוא או אישור יבוא או מעמידה בתנאים ליבוא או לקבוע תנאים חלופיים או משלימים במקומם, לפי העניין, למעט לגבי טובין אשר יבואם אסור על פי כל דין.


<היו"ר אבישי ברוורמן:>
הסבר.
<שרית זוכוביצקי-אור:>
זה סעיף שלמעשה מחליף את סעיף 2ג(2) בצו יבוא חופשי, שמאפשר במקרים מסוימים ובנסיבות מסוימות לפטור אדם שמבקש לייבא מוצר תעבורה מקבלת רישיון. למעשה העתקנו את אותו מנגנון, והסמכנו את הרשות לא רק לפטור, אלא גם לקבוע תנאים חלופיים ומשלימים, בכפוף לפטור.
<איתי עצמון:>
זה לא רק מרישיון, אלא גם מעמידה בתנאים ברישיון.
<שרית זוכוביצקי-אור:>
בדרך כלל זו הסיטואציה. הוא מבקש פטור כי הוא לא מסוגל לעמוד בתנאים.
<איתי עצמון:>
מה היחס בין הסעיף הזה לסעיף 89ח, הוכחת עמידה בדרישות תקינה? חלק מהתנאים ליבוא זה עמידה בדרישות תקינה. 

<שרית זוכוביצקי-אור:>
נכון. קודם כול, זה רחב יותר. סליחה, זה לא פטור מרישיון יבוא, אלא פטור מהוכחה. 89ח זה פטור מהוכחה. זאת אומרת, עדיין אדם צריך לעמוד בתקינה, הוא רק לא צריך להוכיח, כי אני מחזיקה את המסמכים. לעומת זאת, סעיף 90 הוא פטור מהתנאים ממש. בדרך כלל לא נפעיל אותו באופן גורף, זה רק למקרים מאוד-מאוד חריגים.

<איתי עצמון:>
כל ההסדר הזה יהיה בתקנות ששר התחבורה יתקין?
<אבנר פלור:>
כן.

<היו"ר אבישי ברוורמן:>
אם זה כך, אני מציע, כבוד המנכ"ל, שהשר באישור ועדת הכלכלה רשאי לקבוע בהתאם לנסיבות תקנות.

<אבי גונן:>
אני רוצה להסביר ליושב-ראש על מה מדובר, ולדעתי זה לא ועדת כלכלה. למשל מדובר על רכב אספנות.
<היו"ר אבישי ברוורמן:>
יש אחד שיש לו בצפון הרבה מאוד רכבים.
<אבי גונן:>
יש הרבה כאלה. הרכבים האלה עם חלקים שיוצרו לפני 45 שנה, ואין להם תקנים, ולכן צריך להתיר אותם. מדובר על מפעלים לייצור רכב שקונים זוודים.
<עוזי יצחקי:>
זה אומר שלא צריך לטרטר אותך בשטויות.

<היו"ר אבישי ברוורמן:>
אני שונא ביורוקרטיה. שונא.

<אבי גונן:>
זאת הכוונה.

<היו"ר אבישי ברוורמן:>
אם זה תוקע, לא צריך. איפה יש פה פרצה שקוראת לגנב שוועדת הכלכלה צריכה לשמור שלא יעשו פה מונקי ביזנס? אני לא מדבר על השר הזה, כבר בחירות והוא לא יהיה שר התחבורה הבא. אין סיכוי, הוא ישתדרג.

<איתי עצמון:>
התנאים לקבלת רישיון יבוא למוצרי תעבורה נקבעים כאן בחקיקה ראשית, זה כל הסעיפים שאדוני דן בהם. ככל שהשר מבקש לקבוע הוראות חלופיות או משלימות להוראות שנקבעות בחקיקה, ראשית, אני חושב שהדבר הזה צריך להגיע לאישור ועדה.
<היו"ר אבישי ברוורמן:>
לא עם האוסף הזה או הזה, רק לגבי העקרונות מעניין אותי. לא הדברים הקטנים. 

<שרית זוכוביצקי-אור:>
אלה הדברים שיבואו.

<היו"ר אבישי ברוורמן:>
דברים פרטניים תגמור לבד.

<איתי עצמון:>
המקרים הפרטניים - - -

<היו"ר אבישי ברוורמן:>
הדברים הפרטניים לא מעניינים, רק העקרונות.

<איתי עצמון:>
המקרים הפרטניים יובאו להכרעת הרשות המוסמכת לפי התקנות. אמות המידה ייקבעו בתקנות, ואמות המידה צריכות להגיע לאישור ועדה. 

<היו"ר אבישי ברוורמן:>
מקובל.

<שרית זוכוביצקי-אור:>
העניין פה הוא לא פרטני. 

<היו"ר אבישי ברוורמן:>
רק העקרונות מעניינים.

<איתי עצמון:>
העקרונות נקבעים בתקנות.

<היו"ר אבישי ברוורמן:>
עקרונות זה ועדת הכלכלה. אני לא רוצה לסרבל.

<אבנר פלור:>
חשוב שאם יש מקרה כמו המקרה הזה - - -
<היו"ר אבישי ברוורמן:>
לא צריך ועדת כלכלה. 
<איתי עצמון:>
אני רק אסביר רגע שוב. אתם תפסקו לגבי המקרים הפרטניים אם לתת פטור או לא לתת פטור, לפי אמות המידה הכלליות שייקבעו בתקנות, והתקנות יגיעו לאישור ועדת הכלכלה. זה הכול.
<היו"ר אבישי ברוורמן:>
גמרנו, רק התקנות, שזה הכללים. מקובל, מר גונן?

<אבי גונן:>
כן.

<היו"ר אבישי ברוורמן:>
תודה רבה.

<אהוד שניידר:>
אפשר, אדוני, הערה?

<היו"ר אבישי ברוורמן:>
עו"ד שניידר. אתה לא כהן...

<אהוד שניידר:>
לא, לא. חייט... בנוסח הקודם היה כתוב: "בהתקיים נסיבות חריגות", והמילה "חריגות" אני חושב שהנסיבות האלה עדיין צריכות להיות חריגות.
<שרית זוכוביצקי-אור:>
לא, הן לא חריגות. אנחנו נקבע רשימה של נסיבות, הן לא יהיו הנסיבות החריגות. רכב אספנות זה לא נסיבה חריגה. לאנשים יש רכב אספנות, רוצים לייבא, לא ניתן להוכיח תקינה, אין בזה שום דבר חריג, זו ההתנהלות הרגילה. אדם שמייבא מוצרי תעבורה לצורכי ניסוי לדוגמה, זה לא חריג. 

<קריאה:>
גם לצורכי ייצור.

<שרית זוכוביצקי-אור:>
לייצור. זו לא סיטואציה חריגה. אנחנו נקבע רשימה של כללים בתקנות, לא חריג ולא כן חריג.

<איתי עצמון:>
פטור מעצם היותו פטור הוא חריג, כי אחרת אתה לא צריך פטור, אתה עומד בתנאים הכללים לקבלת רישיון.
<שרית זוכוביצקי-אור:>
אבל זה יהיה כתוב בתקנות, זה לא יהיה משהו עלום.

<היו"ר אבישי ברוורמן:>
אני מאשר, אם כך, את סעיף 90, עם כל הקוויאטים שאמרנו.
סעיף 90 אושר.

<שרית זוכוביצקי-אור:>


90א
לא ייבא אדם מוצרי תעבורה בלא רישיון ייבוא, אם חדל להתקיים תנאי מהתנאים לקבלת רישיון הייבוא או בניגוד לתנאים הקבועים ברישיון.
אני מציעה לכתוב סעיף שוליים, שנקרא לו "יבוא ללא רישיון יבוא או בניגוד לתנאיו".

<היו"ר אבישי ברוורמן:>
האם זה מקובל, עו"ד עצמון?

<איתי עצמון:>
כן. בהחלט.

<היו"ר אבישי ברוורמן:>
מקובל. אני מאשר. 
סעיף 90א אושר.

<היו"ר אבישי ברוורמן:>
בזה סיימנו את הפרק הזה, ואנחנו ממשיכים לפרק הבא. 

<שרית זוכוביצקי-אור:>
השאריות של סחר.

<אבנר פלור:>
אדוני היושב-ראש, אנחנו עוברים לפרק ט'.
<היו"ר אבישי ברוורמן:>
אנחנו בפרק ט', מי שלא זוכר – סחר במוצרי תעבורה; סימן א': רישיון לסחר במוצרי תעבורה. אנחנו מתחילים ברישיון לסחר, ב-92א. מובילה עו"ד זוכוביצקי. 

<שרית זוכוביצקי-אור:>
פסקה (3).
<איתי עצמון:>
זה כבר אדוני סעיף שאושר למעט הפסקה הזאת.

<שרית זוכוביצקי-אור:>
אני אקרא את פסקה (3). אני אקרא את זה בהקשר.
<היו"ר אבישי ברוורמן:>
יש אומרים שהיא מיותרת.

<אבנר פלור:>
נענה לאיתי.

<שרית זוכוביצקי-אור:>
	רישיון לסחר במוצרי    תעבורה
	92.
	(א)
מי שנתקיימו בו כל אלה זכאי לקבל רישיון לסחר במוצרי תעבורה:


התנאי השלישי שטרם אושר.

	
	
	
	(3) הוא מסר הצהרה בנוסח שקבע השר במסגרתה הוא מתחייב  לעשות את כל הפעולות הדרושות על מנת להבטיח את תקינות מוצרי התעבורה בהם הוא סוחר ואת בטיחותם.


<היו"ר אבישי ברוורמן:>
עו"ד עצמון, אנא חזור על דבריך, שפסקה (3) מיותרת.

<איתי עצמון:>
אדוני, בישיבה האחרונה וגם בישיבה שלפניה, אם אינני טועה, גם לגבי רישיון ליבוא מוצר תעבורה וגם לגבי רישיון לסחר במוצרי תעבורה אמרתי שאינני מבין את הדרישה ממבקש הרישיון למסור הצהרה בנוסח שקבע השר, שבמסגרתה הוא מתחייב לעשות פעולות מפעולות שונות, כשלא כל כך ברור היה לי אם מדובר בפעולות לפי החוק או שלא לפי החוק, האם מדובר על חובות חדשים שהולכים לקבוע כאן. ואדוני לא לגמרי השתכנעתי שיש צורך בפסקה הזאת כי אני לא לגמרי מבין אותה.
לגבי רישיון היבוא אדוני החליט למחוק את הדרישה הזאת, וכעת אני חושב שראוי למחוק את זה גם מכאן.

<היו"ר אבישי ברוורמן:>
שרית, האם את חושבת שזאת לא הערה מיותרת? עו"ד פרידמן, אם היית עכשיו ממליץ לי – אף אחד לא שומע ואתנו, אנחנו בארבע עיניים... – מה היית ממליץ?
<זאב פרידמן:>
כן הייתי מבקש הצהרה שהוא יבצע פעולות, אבל הייתי מגדיר אותן בצורה מיטבית. הכוונה היא שהוא יבצע את אותן פעולות, הנתונות לו, שמאפשרות לו אכן לבצע את הבדיקה, כמו למשל בדק באתר, השיג אישור, קיבל ייעוץ מ-, או דברים מאוד-מאוד ספציפיים ומוגדרים, שאז אנחנו יודעים  - - -
<היו"ר אבישי ברוורמן:>
איך היית מנסח את ההערה הזאת?

<זאב פרידמן:>
במקרה הזה יש לנו טיפה בעיה, כי אנחנו אומרים שזה הנוסח שקבע השר, אז אנחנו קצת מקדימים את המאוחר. זה יהיה תפקידו של השר לבוא ולהגדיר בנוסח. אנחנו נמצאים במצב ביניים, כי מצד אחד אנחנו מסמיכים את השר לקבוע את הנוסח, מצד שני, זה לא מקום בחוק כזה להכניס את הפרטים - - -
<היו"ר אבישי ברוורמן:>
את הפרטים האלה.
<איתי עצמון:>
מדובר על תנאים לקבלת רישיון, אני מזכיר.
<זאב פרידמן:>
זה צריך להיות תנאי ברישיון. 

<איתי עצמון:>
שיקבעו תנאי ברישיון. אפשר לקבוע תנאים ברישיון.
<שרית זוכוביצקי-אור:>
אתה רוצה? אפשר.

<היו"ר אבישי ברוורמן:>
שרית, תנאי ברישיון מקובל. אז תקראי את התיקון.
<איתי עצמון:>
למחוק את זה.

<שרית זוכוביצקי-אור:>
מוחקים את פסקה (3).
<היו"ר אבישי ברוורמן:>
מחקנו. תעשו מה שאתם רוצים ברישיון. מחקנו. עוד לפני שמחקנו, עו"ד הר-אבן.
<אינגריד הר-אבן:>
זה בדיוק המקום להכניס בסעיף הזה את הפטור למוסך מצורך ברישיון סחר. דיברנו על זה בכל הישיבות הקודמות. בסעיף של רישיון לסחר צריך להיות כתוב שמוסך פטור כמו שהיה בצו.
<היו"ר אבישי ברוורמן:>
תודה. אני זוכר שיעקב אשר מילא את מקומי וזה עלה, ולכן אתם חייבים להתייחס לזה. מר פלור.
<אבנר פלור:>
שקלנו את הבקשה. היות שזה היה בצו הנוכחי שכתוב "מי שניתן לו רישיון למפעל, פטור מחובת רישיון סחר לפי סעיף 5 לגבי מכירתם של מוצרי התעבורה המשמשים לפעולת תיקון והחזקה המבוצעות במפעלו", לכן ישנו סעיף בחקיקה, סעיף 8, השר רשאי לקבוע תנאים שבהתקיימם יינתן למבקש רישיון שבידיו רישיון אחר על פי חוק זה, או כדי לקיים התחייבות בינלאומית שהמדינה צד לה, פטור מהתנאים לקבלת הרישיון המבוקש, כולם או חלקם, ובלבד שלא יהיה בכך כדי לפגוע בבטיחות או בתחרות". זאת אומרת, הסעיף הזה כן מסמיך לאותם מקרים כדוגמת המוסכים.
עם זאת - - -

<אינגריד הר-אבן:>
זה לא המקרה.

<אבנר פלור:>
עוד משפט אחד. עם זאת, היות שלפני הדיון שוחחנו בנושא, יש להם בעיה בנושא תקופת מעבר עד שיהיו התקנות, מה בינתיים הם עושים. אנחנו נתייחס לזה בתקופת המעבר.
<איתי עצמון:>
אדוני, אני רק מסב את תשומת הלב לכך שסעיף 8 אינו פוטר מרישיון, הוא פוטר מתנאים לקבלת הרישיון. אני רק רוצה שנבין את המשמעות, בעל רישיון להפעלת מוסך יצטרך לקבל גם רישיון לסחר במוצרי תעבורה, אבל יכול שמשרד התחבורה יפטור אותו מחלק מהתנאים. זאת המשמעות.
<אבנר פלור:>
או בכולם.

<רונן לוי:>
למה?

<היו"ר אבישי ברוורמן:>
הבנתי. מר לוי, יש לך ההערה. בבקשה.

<רונן לוי:>
קודם כול, אני רוצה להבין, מוסך הוא מוסך, ואין מוסך בכל העולם שיש לו שני רישיונות, שתי אגרות. אני לא מבין למה. ההיגיון שהיה בצו הוא שמוסך גם משווק את המוצרים לפי מה שצריך. לא יכול להיות שהרופא עכשיו יתחיל לעשות גם רישיון לתרופות. מוסך צריך לבחור את החלקים, הוא צריך להתקין אותם. כמו שהוא מוחרג בצו, הוא צריך להיות גם מוחרג ברישיון. אין בשום מדינה בעולם שני רישיונות למוסך.
<היו"ר אבישי ברוורמן:>
אף פעם אל תגיד "שום מדינה בעולם".
<רונן לוי:>
אני מחריג. אני לא מכיר מדינה שיש בה שני רישיונות.

<היו"ר אבישי ברוורמן:>
כמה מדינות יש?

<רונן לוי:>
היה לזה היגיון בצו, וזה צריך להיות פה בחקיקה ראשית. זה לא צריך להיות בתקנות.
<היו"ר אבישי ברוורמן:>
אבנר, בבקשה.

<אבנר פלור:>
הכנסנו את זה כי יש גם חובות של ביצוע האחריות, חובות של ביצוע ה-recall על אותם בעלי רישיון סחר, ולכן הכנסנו את זה, וראינו לנכון לא לתת לזה סעיף ספציפי בנפרד למוסכים.
עם זאת, אני שוב חוזר ואומר: סעיף 8 כן נותן מענה.

<רונן לוי:>
איך הוא נותן מענה? תסביר. שני רישיונות.

<שרית זוכוביצקי-אור:>
אחד יהיה קל מאוד לקבל.

<רונן לוי:>
אפשר לקבל פטור מהאגרה מהרישיון השני?

<שרית זוכוביצקי-אור:>
כן.

<רונן לוי:>
אפשר לקבל פטור מהאגרה מהרישיון השני או שמעמיסים עלינו עוד אגרה?
<שרית זוכוביצקי-אור:>
נשקול.

<היו"ר אבישי ברוורמן:>
שרית, אני רוצה לשמוע את זה מפיך עכשיו. הדבר האחרון שאנחנו רוצים זה ביורוקרטיה, שצריך כל הזמן רישיון אחד ורישיון שני. את אומרת שאחד קל, הוא יותר ממסלול ירוק, הוא שגר ושכח - - -

<עוזי יצחקי:>
ישקלו גם פטור מאגרה.
<רונן לוי:>
אתם רוצים להוזיל מחירים – עוד פטור, עוד אגרה, עוד רישיון, עוד רישיון, עוד רישיון.
<היו"ר אבישי ברוורמן:>
הוא צודק. עוזי, מה עושים?

<רונן לוי:>
עוד ביורוקרטיה, עוד פקיד.

<היו"ר אבישי ברוורמן:>
פטור מאגרה? ברישיון הזה פטור מאגרה.
<רונן לוי:>
גם כך כבר מוכח שיש לנו 53 פקידים.

<איתי עצמון:>
האגרות נקבעות בתקנות, האגרות לא נקבעות כאן.
<היו"ר אבישי ברוורמן:>
רונן, אני מקבל את הערתך, ואני מבקש, מר פלור, שתביאו את התקנות, שאת ההערה נעלה לגבי פטור מאגרה בדבר הזה.
<רונן לוי:>
אתה חייב לתת פה פתרון לזמן המעבר.
<היו"ר אבישי ברוורמן:>
תודה. לגבי זמן המעבר מה נאמר?

<אבנר פלור:>
הוראת מעבר. לא יהיה מצב - - -
<היו"ר אבישי ברוורמן:>
רונן, בהוראות מעבר יהיה פתרון.
<רונן לוי:>
לא נוכל לתקן מכוניות כי תטעו במשהו. אנחנו עכשיו תלויים - - -

<איתי עצמון:>
אתם תתנו לכך מענה בהוראות המעבר כך שבעצם בעל רישיון להפעלת מוסך, שיש לו רישיון ערב יום התחילה, יוכל להמשיך ולעסוק בסחר במוצרי תעבורה ללא רישיון.

<היו"ר אבישי ברוורמן:>
יפה. תודה. אם כך, תעבירו את זה בהוראות המעבר. אני מאשר אם כך.

92(א)(3) – המחיקה אושרה.

<היו"ר אבישי ברוורמן:>
 אנחנו מתקדמים לסימן ב': חובות בעל רישיון לסחר במוצרי תעבורה, סעיף 93. עו"ד זוכוביצקי, בבקשה.

<שרית זוכוביצקי-אור:>
	סחר במוצרי תעבורה מיובאים
	93.
	בעל רישיון לסחר במוצרי תעבורה לא יסחר במוצר תעבורה אלא אם כן מוצר התעבורה יובא בהתאם להוראות לפי פקודת הייבוא והיצוא  ולעניין מוצר תעבורה כהגדרתו בסעיף 88(א) הוא מיובא בהתאם להוראות סעיף 89(א). המנהל רשאי אם ראה בכך צורך לדרוש מבעל הרישיון לסחר במוצרי תעבורה להציג אישור ממעבדה מוסמכת לרכב לצורך הוכחת עמידתו של המוצר בדרישות  כאמור.


<היו"ר אבישי ברוורמן:>
הסבר.

<שרית זוכוביצקי-אור:>
למעשה אנחנו רוצים שהסוחרים יסחרו במוצרי תעבורה שיובאו כדין. בשרשרת יש שלב היבוא, הרבה פעמים אנחנו לא תופסים את היבואנים בשלב היבוא, אבל אנחנו רוצים שהסוחר שיש לו על המדף מוצרים שיובאו שלא כדין, לא יסחר בהם, משום שהם יובאו שלא כדין. לא נתפוס את זה בשלב היבוא, אלא בשלב הסחר, ואת זה אנחנו מסדירים פה.
<היו"ר אבישי ברוורמן:>
מר מלכה, ואחרי זה עו"ד עצמון.

<רון מלכה:>
איך הוא חצה - - -

<שרית זוכוביצקי-אור:>
מה שלא ניתן ליבוא, לא ניתן לסחור.

<רון מלכה:>
אם אני לא יכול לקבל עליו רישיון יבוא, כי לא הצגתי את המסמכים - - -

<שרית זוכוביצקי-אור:>
הברחת. מה זה "לא יכול"? מילאת מכולה והבאת, ואני לא תפסתי אותך.

<קריאה:>
זה עבריין.

<שרית זוכוביצקי-אור:>
עבריין, נכון - - -

<היו"ר אבישי ברוורמן:>
רבותי, יש עבריינים במדינת ישראל, גם בצמרת השלטונית יש עבריינים. בבקשה.
<קריאה:>
לא יכול להיות...
<היו"ר אבישי ברוורמן:>
לא יכול להיות... עם קדושים... בבקשה.

<איתי עצמון:>
אדוני, יש לי מספר שאלות. לעניין הרישה, "לעניין מוצר תעבורה כהגדרתו בסעיף 88(א)". הוא מיובא בהתאם להוראות סעיף 89(א) או על פרק ט' כולו? למה הכוונה? פרק ט' או פרק ח'?

<שרית זוכוביצקי-אור:>
- - - שיובא כדין, אז אפשר כל פרק ט'.

<איתי עצמון:>
פרק ט' או פרק ח'?

<שרית זוכוביצקי-אור:>
פרק ח'. אפשר.

<איתי עצמון:>
לעניין הסיפה אני לא כל-כך מבין. האם מדובר על תנאי למתן הרישיון בדרישה מבעל הרישיון לסחר להציג אישור ממעבדה מוסמכת או שזה תוך כדי תקופת הרישיון?

<שרית זוכוביצקי-אור:>
נכון. זה לצורכי אכיפה. הרי יש פה איסור גורף. כדי להבין אם אדם סחר במוצר תעבורה שלא כדין אנחנו צריכים לבדוק את זה במעבדה.
<איתי עצמון:>
אבל זה לא אישור ממעבדה מוסמכת לרכב בהכרח. הרי יש דרישות תקינה שהוכחתן היא לא על-ידי מעבדה מוסמכת.
<שרית זוכוביצקי-אור:>
זה מוצרים שנמצאים בארץ, ואנחנו רוצים לבדוק אותם. היחיד שיכול לבדוק לנו פה זה מעבדה מוסמכת.
<איתי עצמון:>
מה שאתם רוצים לומר שאדם הביא לכאן מוצרים שעומדים בדרישות תקינה זרות, עבר את כל מסלול הבדיקה והוכיח את דרישות התקינה, לאחר מכן הוא יצטרך להציג אישור נוסף רק ממעבדה מוסמכת לרכב?
<שרית זוכוביצקי-אור:>
לא. הרישה זה יובא שלא כדין. הסיטואציה שזה יובא שלא כדין, שים לב, זה לא עמד בתנאים.
<איתי עצמון:>
איפה זה כתוב? זה לא כתוב. כתוב: המנהל רשאי אם ראה בכך צורך לדרוש מבעל הרישיון - - - להציג אישור ממעבדה מוסמכת - - - לצורך הוכחת עמידתו של המוצר בדרישות כאמור". כאשר מדובר על כל הדרישות לפי פרק ח'.
<שרית זוכוביצקי-אור:>
כמובן שמעבדה מוסמכת זה לעניין דרישות התקינה. 
<איתי עצמון:>
אני מבין, אבל אני לא כל-כך מבין את ההיגיון בהוראה הזאת. אם קיימות לגבי המוצר דרישות תקינה אירופיות - - -
<שרית זוכוביצקי-אור:>
אני אסביר. המוצר הזה יובא שלא כדין, צריך היה לעמוד בדרישות תקינה אירופית, אף אחד לא הוכיח את זה, זה הוברח. זה יובא שלא כדין, יובא בלי רישיון, זה לא עבר דרכי, אני בכלל לא בדקתי את זה.  עכשיו המוצרים פה על המדף, זו עובדה קיימת, אף אחד לא עבר פה את התהליך.

<איתי עצמון:>
מה שאת אומרת לא עולה בקנה אחד עם מה שכתוב, זאת הבעיה. הבעיה היא שמה שכתוב, שהמנהל רשאי לדרוש מבעל הרישיון תעודה ממעבדה מוסמכת לרכב, שיכול שהיא לא זו בכלל שהיתה מוסמכת לבדוק את אותן דרישות תקינה.
<אריה אשד:>
זה חלק שהוברח. איזה רישיון? זה לא חוקי.

<היו"ר אבישי ברוורמן:>
עו"ד פרידמן, אתה יכול לעזור לי?

<זאב פרידמן:>
אני יכול להקשות יותר.

<היו"ר אבישי ברוורמן:>
אבנר. עו"ד פרידמן, בבקשה.

<זאב פרידמן:>
אדוני היושב-ראש, הדבר התמוה בסעיף הזה, גם אם אני מקבל את התוספת שאיננה כתובה - - -
<היו"ר אבישי ברוורמן:>
עו"ד וגשל, תקשיב לשאלה של עו"ד פרידמן.

<זאב פרידמן:>
גם אם אנחנו מקבלים את ההנחה שמדובר כאן רק במוצר שלא נבדק עדיין, אינני סבור שצריך לתת לאדם פרס, לאפשר לו לתקן את מעשיו לאחר שהוא ייבא - -

<איתי עצמון:>
שלא כדין.

<זאב פרידמן:>
- - הבריח מוצרים, ייבא מוצרים שאינם עומדים בתקינה, ולאפשר לו להביא אישור ממעבדה מוסמכת, מקום שמראש אמרנו שמעבדה מוסמכת לא תבדוק אותו, אלא יהיה צורך בהוכחה בדרך אחרת. אני חושב שהסעיף הזה הוא תרתי דסתרי בכל מקרה.

<אבנר פלור:>
אני רוצה להסביר משהו.
<היו"ר אבישי ברוורמן:>
בבקשה, מר פלור. המוצרים האלה כבר הגיעו לפה, הם כבר שווקו. מה אתה מצפה עכשיו, שנחזיר את כל המוצרים - - -
<גבריאל דובינסקי:>
תפסול אותם.

<אבנר פלור:>
דקה. לפני שפוסלים, יכול להיות שהמוצרים האלה כן עומדים בתקינה. למה לפסול אותם? המעבדה בודקת, אם הם עומדים בתקינה, לא נפסול אותם, כי זה לא פשוט לבוא ולפסול בלי בדיקה מקדמית.
<היו"ר אבישי ברוורמן:>
הוא צודק. במבחן המציאות.

<גבריאל דובינסקי:>
אתה נותן הכשר לעבודה - - -
<אבנר פלור:>
אני לא נותן הכשר - - -

<זאב פרידמן:>
זו לא מעבדה מוסמכת, זו אותה מעבדה - - -
<היו"ר אבישי ברוורמן:>
השאלה, מר פרידמן, השאלה היא כזאת. נניח שהמקרה נכון וחלק מהמוצרים בסדר, אין גוזרים גזרה על הציבור. להתחיל לעשות פה את הבלגן הזה? הוא מנסה למצוא את דרך המלך.

<זאב פרידמן:>
אם אלה מוצרים שיש להם תקינה אירופית והם נבדקו בתקינה האירופית, שיתכבד ונחייב אותו להביא היום את אותם אישורי תקינה.
<אבנר פלור:>
אין לי בעיה שנוסיף גם את מה שפרידמן ביקש.
<איתי עצמון:>
הוא רק הביא דוגמה.
<אבנר פלור:>
הוא ביקש או מעבדה מוסמכת לרכב או מעבדה מוכרת אירופית.

<איתי עצמון:>
יכול להיות שזו גם מעבדה מוכרת אמריקאית.

<היו"ר אבישי ברוורמן:>
חבר'ה, תמחקו את הסעיף הזה. תפסת מרובה, לא תפסת.

<שרית זוכוביצקי-אור:>
אנחנו מוחקים את הסיפה, נקודה.

<היו"ר אבישי ברוורמן:>
תודה, נמחק.

<איתי עצמון:>
אדוני מאשר עם התיקונים, אלא אם כן יש עוד הערות?

<היו"ר אבישי ברוורמן:>
אני מאשר עם התיקונים. 
סעיף 93 אושר, בכפוף לתיקונים.

<היו"ר אבישי ברוורמן:>
אנחנו עוברים לסעיף 94. בבקשה. עו"ד זוכוביצקי, בבקשה.
<שרית זוכוביצקי-אור:>
	אחריות למוצרי תעבורה
	94
	(א)
לא ימכור בעל רישיון לסחר במוצרי תעבורה מוצר תעבורה שמחירו עולה על 150 שקלים חדשים, אלא אם כן מסר לקונה בעת המכירה תעודת אחריות למוצר התעבורה ולפעילותו התקינה לתקופה שלא תפחת משלושה חודשים או לנסיעה של 6,000 ק"מ מיום התקנתו ברכב לפי המוקדם מביניהם אלא אם נקבעה בדין תקופה ארוכה יותר; השר רשאי לשנות את התקופה או מספר הק"מ והמחיר כאמור.

	
	
	(ב)
על אף הוראות סעיף קטן (א), לא תפחת תקופת האחריות שייתן בעל רישיון לסחר במוצרי תעבורה לקונה, מתקופת האחריות שנתן יצרן מוצר התעבורה או מי מטעמו.

	
	
	(ג)
הוראות לפי סעיפים קטנים (א) ו-(ב) אינן גורעות מהוראות כל דין.


<איתי עצמון:>
הסבר קודם כול.

<היו"ר אבישי ברוורמן:>
הסבר, אחרי זה מר לוי, מר שניידר.

<איתי עצמון:>
בסעיף הזה נעשו שינויים לעומת הנוסח שהתקבל בקריאה הראשונה. אני מבקש שתסבירו אותם. 

<שרית זוכוביצקי-אור:>
זה סעיף שמדבר על מתן אחריות. למעשה שלושה חודשים ו-6,000 ק"מ זה המצב המשפטי היום לפי צו הפיקוח. אנחנו כמובן לא רצינו לפגוע בדין הכללי לעניין אחריות, ולכן אמרנו שהסעיף הזה לא גורע מהוראות כל דין לעניין האחריות. אני רוצה להבהיר כי מדובר לא רק במסירת התעודה כמו שזה כתוב, אלא כמובן במתן האחריות, אולי צריך לעשות שיפור בנוסח. כמובן הוא צריך לתת אחריות ולמסור תעודה, שניהם ביחד. אנחנו מניחים שאם מוסרים תעודה נותנים את האחריות, אבל יכול להיות שצריך לטייב את הנוסח בעניין הזה. 

שוב, הסמכנו פה את השר לשנות את התקופה בתקנות, את הקילומטרים אם נראה שיש בכך צורך. בכל מקרה תקופת האחריות לא תהיה פחותה מהתקופה שנתן יצרן מוצר התעבורה. דהיינו, אם היא עולה על 6,000 ק"מ ושלושה חודשים, היא תהיה לפי התקופה שקבע היצרן. 

<איתי עצמון:>
סמכות השר היא לשנות, בין אם להפחית ובין אם להעלות את התקופה ואת הקילמוטראז' ואת המחיר לצרכן?
<שרית זוכוביצקי-אור:>
כן. 

<איתי עצמון:>
אדוני, אני לא כל-כך בטוח שראוי לאפשר לשר התחבורה סמכות כזאת לסטות מהדינים הכלליים שחלים על תקופת האחריות, לפי חוק הגנת הצרכן.
<שרית זוכוביצקי-אור:>
אמרנו שלא יגרע מהוראות כל דין.
<איתי עצמון:>
אתם אומרים שזה לא גורע, מצד אחד, ומצד שני, מסמיכים את השר לשנות את התקופה.

<היו"ר אבישי ברוורמן:>
אז מה אתה מציע?

<לאה ורון:>
למר פרידמן יש מה לומר בשם הצרכנים.

<היו"ר אבישי ברוורמן:>
עו"ד פרידמן.

<זאב פרידמן:>
אדוני היושב-ראש, ההערה של עו"ד עצמון במקומה עומדת, משום שאם החוק הספציפי מסמיך באופן מפורש את השר לשנות את אותן תקופות שנמנות, היינו, הוא מוסמך לשנות גם את אותן תקופות שהן סטטוטוריות במקום אחר. גם "מבלי לגרוע מהוראות כל דין", זה כאילו היה כתוב "למעט מה שקבע השר באופן אחר", ולכן אני חושב שהניסוח בעייתי.

<שרית זוכוביצקי-אור:>
לפני התיבה "השר רשאי לשנות" אפשר להוסיף "מבלי לגרוע מהוראות כל דין השר רשאי - - -", ואז אני מכוונת את השר לא לשנות את הוראות כל דין.

<לאה ורון:>
עוד פעם הם משחקים במשפטים במקום להגן על הצרכן.

<היו"ר אבישי ברוורמן:>
מה זה?

<אבנר פלור:>
זה לטובת האזרח.
<היו"ר אבישי ברוורמן:>
הנקודה היא שאנחנו רוצים לטובת האזרח.

<שרית זוכוביצקי-אור:>
זו טובת האזרח.

<היו"ר אבישי ברוורמן:>
השאלה אם בפלונטר הזה האזרח יוצא נשכר או שהוא יוצא נפגע.
<שרית זוכוביצקי-אור:>
נשכר.

<היו"ר אבישי ברוורמן:>
עו"ד וגשל. אנחנו צריכים גם משהו ממשרד המשפטים.

<דרור וגשל:>
לפי חוק הגנת הצרכן היום יש חובה לתת תעודת אחריות למוצרים מסוימים - - -
<איתי עצמון:>
טובין אלקטרוניים וחשמליים שמחירם לצרכן עולה על 150 שקלים.
<רונן לוי:>
זה לא רכב.

<דרור וגשל:>
זה מה קבוע היום בדין הכללי. בחוק אנחנו מרחיבים את החובה הזאת לכל מוצרי התעבורה אשר קנה מעל 150 שקלים, ובכך הולכים לטובת הצרכן.

עם זאת, משרד התחבורה אומר: יכול להיות שבעתיד אני ארצה לשנות את תקופת האחריות ואת מספר הקילומטרים. אבל מה שאנחנו אומרים מבחינת המהות, מה שנקבע בחוק הכללי לגבי מה שדיברנו עכשיו, מוצרי אלקטרוניקה ומוצרים חשמליים, זה יגבר על מה שהשר יקבע בתקנות. בכל מקרה החוק או מה שהותקן לפיו יגבר על מה שהשר יקבע פה באופן ספציפי.
<היו"ר אבישי ברוורמן:>
עו"ד עצמון, תן לי ניסוח לעדיפות הזאת - - -
<שרית זוכוביצקי-אור:>
אני חושבת שסעיף קטן (ג) נותן מענה.
<איתי עצמון:>
אני לא בטוח. 
<שרית זוכוביצקי-אור:>
למה?

<איתי עצמון:>
הכוונה שהשר רשאי להאריך למשל את תקופת האחריות שקבועה בחוק זה, כלומר, את תקופת שלושת החודשים שקבועה כאן?
<שרית זוכוביצקי-אור:>
לתת יותר, למה לא? בטח.
<איתי עצמון:>
צריך יהיה לכתוב את זה אחרת, אם כך.
<לאה ורון:>
לתת יותר לא מדאיג, הדאגה היא תמיד מלתת פחות.

<היו"ר אבישי ברוורמן:>
אם יבוא שר אשר יהיה כרחבעם.
<לאה ורון:>
כל מוצר שהמחיר שלו לא יפחת מ-150, לא פחות קילומטרים.

<אבנר פלור:>
אפשר לנסח את זה בצורה כזאת?

<שרית זוכוביצקי-אור:>
באופן שייטיב עם הצרכן?

<אבנר פלור:>
שיעלה.

<דרור וגשל:>
ברור שמה שקבענו פה, ההסדר הספציפי פה, יהיה אפשר לשנות גם למטה. ואם זה מטריד את הוועדה, אפשר לעשות את העניין הזה בהסכמת ועדה.
<היו"ר אבישי ברוורמן:>
בסדר, באישור ועדת הכלכלה, שלא יהיה מצב שיבוא שר ויתחיל, איך אומרים, "להכניס לעם".

<איתי עצמון:>
התקנות הכלליות בנושא אחריות ושירות לאחר מכירה, תקנות לפי חוק הגנת הצרכן, תמיד מגיעות לאישור ועדת הכלכלה לפי חוק הגנת הצרכן. אני חושב, אדוני, שמכיוון שמדובר בעניינים צרכניים, ראוי שהדבר יגיע לאישור הוועדה. 
אני רוצה רק להבין, הסמכות של השר היא רק לשנות את התקופה ואת הקילומטראז' שקבועים בחוק הזה?
<שרית זוכוביצקי-אור:>
כן.

<היו"ר אבישי ברוורמן:>
בהחלט, מה שפרידמן אמר.

<איתי עצמון:>
המחיר? מדובר על מחיר לצרכן.

<שרית זוכוביצקי-אור:>
כן.
<היו"ר אבישי ברוורמן:>
מר דובינסקי, עו"ד גלעדי, עו"ד שניידר, מר לוי, עו"ד פרידמן, ואנחנו נצביע.

<גבריאל דובינסקי:>
הגישה היא להיטיב עם הציבור. אני לא חושב שבנושא צמיגים שלושה חודשים אחריות זה להיטיב עם הציבור. אני חושב שקובעים רף מאוד מאוד מאוד נמוך, ואני חושב שזאת תקלה.
<היו"ר אבישי ברוורמן:>
תרשום, אבנר, אולי צריך להרים את הרף. עו"ד גלעדי.
<לאה ורון:>
בטח זה כל המוצרים, לא רק הצמיגים.

<גבריאל דובינסקי:>
אני מבין בצמיגים.

<אורן גלעדי:>
אני מטעם לשכת המסחר, וההערה שלנו מתייחסת למילה "תעודה". במצב הנוכחי נכון להיום ניתנת לקונה אחריות במסגרת החשבונית, כי בדרך כלל קונים הרבה מאוד פריטים. ואנחנו מבקשים למחוק את המילה "תעודה". כלומר, תינתן אחריות וזה המצב דהיום, אבל יתייתר הצורך במסירת תעודה. אדם שמתקן רכב, בדרך כלל יוצא עם רשימה מאוד ארוכה של פריטים. כל אחד מיבואני החלפים מוכר בחודש, אני אומר בזהירות, אדוני, עשרות אלפים אם לא מאות אלפים של חלקים. מדובר בדרישה שתגרור עוד עלויות, שבסופו של דבר - - -
<היו"ר אבישי ברוורמן:>
הביורוקרטיה מוגזמת. הם יתייחסו לזה, תודה. עו"ד שניידר, אחרי זה מר לוי ואחרי זה עו"ד פרידמן.
<אהוד שניידר:>
בחודש האחרון זו הפעם הראשונה שאני מסכים עם עו"ד גלעדי.
<יוסי סקורניק:>
כבר התקדמנו...
<קריאה:>
מזל שהיום נגמר החודש...

<אהוד שניידר:>
אני חושב שיש פה משהו סמנטי, אבל צריך לתקן אותו. צריך לתת לקונה בעת המסירה אחריות - - -
<איתי עצמון:>
היא אמרה את זה.

<שרית זוכוביצקי-אור:>
אמרתי את זה.

<אהוד שניידר:>
לא את התעודה. להוסיף בסוף מה שעו"ד גלעדי אמר – להוסיף שאחריות כאמור תצוין על גבי החשבונית או בתעודת אחריות.
<איתי עצמון:>
למה?

<אהוד שניידר:>
אמרנו, מפני שאם תיתן תעודה, אתה צריך בנוסף לחשבונית לתת תעודה.
<קריאות:>
תעודות.

<איתי עצמון:>
השאלה אם החשבונית היא על נייר שעמיד בפני מחיקה אחרי מספר שנים. זאת שאלה.
<יוסי סקורניק:>
אני מייצג חברה שיש בה מכירה של יותר מ-100,000 כאלה בחודש. אתה מבין את המשמעות של הדפסת 100,000 תעודות אחריות?
<אהוד שניידר:>
ההערה גם מטעם יערות האמוזנס לא רק מטעם איגוד יבואני הרכב. נחסוך בנייר.
עוד הערה אחת, וזו שאלה למשרד התחבורה. למה הכוונה כשקובעים - - -

<היו"ר אבישי ברוורמן:>
סליחה, עו"ד שניידר.
<אהוד שניידר:>
שאלה אחרונה למשרד התחבורה. האם הכוונה היא שבתום תקופת האחריות יתגלה פגם במוצר תעבורה, האם היבואן או המוכר של מוצר התעבורה לא יהיה אחראי לפגם הזה לאחר תקופת האחריות?
<שרית זוכוביצקי-אור:>
הוא יהיה אחראי.

<היו"ר אבישי ברוורמן:>
לא, לא. רשמתם. מר לוי, עו"ד פרידמן ואתם עונים.
<רונן לוי:>
כמה דברים שהסעיף הזה לא נותן להם מענה. דבר אחד, המוסכים הם שמשווקים את חלקי החילוף, ואנחנו צריכים לשרשר את האחריות הזאת. באמת אין שום היגיון שיהיה לנו חדר תעודות לכל מוסך, כי לא נוכל לתת את זה. בחשבונית זה בטוח.
דבר שני, אנחנו לא רוצים לתת אחריות על חלקים שאנחנו לא משווקים. זאת אומרת, אם המוסך לא שיווק את החלק ומישהו הביא ביבוא אישי או מישהו מביא לנו את החלק למוסך, אין שום סיבה שניתן אחריות על החלק הזה, ולכן כאן צריך לעמוד היבואן של החלק מול הלקוח. 
דבר שלישי, אנחנו נתקלים כל הזמן בבעיות, כמו שאמר עכשיו שניידר, של שלושה חודשים וחצי ויבואנים שלא מוכנים לספק אחריות, או שלא מוכנים לשלם לנו על התקנה נוספת. אם אנחנו לוקחים עכשיו מוצר תעבורה שאישר משרד התחבורה או מכון התקנים או מעבדה, המוסכים צריכים לקבל הגנה על כך שאם החלק עצמו כשל, אם מישהו אישר, אנחנו צריכים לקבל התקנה נוספת ואחר-כך תשלום להתקנה נוספת.
<היו"ר אבישי ברוורמן:>
איך היית מנסח את הסעיף הזה?

<רונן לוי:>
זה היועצים המשפטיים.

<היו"ר אבישי ברוורמן:>
תודה. עו"ד פרידמן.

<זאב פרידמן:>
אדוני היושב-ראש, הנוסח המקורי של הסעיף לא כלל את הסייג שמחירו עולה על 150 שקלים חדשים. המשמעות היתה והכוונה המקורית של החוק, וכך ראוי היה, שכל חלק חילוף יהיה מכוסה תחת אחריות מינימלית כפי שקבע המשרד. אני חושב שהדבר הנכון שצריך לחזור להצעה המקורית במובן הזה שהאחריות תחול, כפי שקבוע כאן, לגבי כל המוצרים, ולגבי המוצרים שמחירם 150 שקלים ומעלה, לגביהם יצטרכו לתת מסמך כתוב. אני לא נכנס כרגע לשאלה האם תעודת אחריות או - - -
<לאה ורון:>
אפרופו הפלגים, השמונה פלגים של קודם.
<היו"ר אבישי ברוורמן:>
סליחה, מה שנאמר פה, חוץ מהמספרים שיש לנו כאן, ה-150, יש לנו אלפי פריטים אחרים. אתה אומר שהכול חל עליהם, כאן אנחנו מוסיפים את הסייג שאמרת. אבנר, בבקשה.
<זאב פרידמן:>
לשון החוק המקורי היתה כך שכל חלק חילוף יהיה תחת אחריות מינימלית – שלושה חודשים.
<היו"ר אבישי ברוורמן:>
עו"ד גלעדי, הערה, ואחרי זה מר פלור.
<זאב פרידמן:>
אדוני היושב-ראש, אולי להשלים בהערה לגבי מה שציין רונן. אני מבין את הבעיה שלו בכך שהוא לא רוצה ליטול את האחריות של מישהו שהוא יצרן לגבי עבודה ודברים כאלה, אבל אני מזכיר לאדוני שגם כשנדונה כאן בוועדה אותה סוגיה, כשניתנה אחריות על-ידי בעלי חנויות או ניתנת אחריות של מישהו למוצרי חשמל, פתאום נעלם היבואן או שיש בעיה עם המוצר, ושואלים: למה אשם בעל החנות אם נעלם היבואן? והתשובה שניתנה כאן והוועדה אישרה היתה פשוטה מאוד: אתה כבית עסק, אתה כמומחה, אתה כיודע, צריך לבדוק מה אתה משרשר הלאה, בידך הכוח לעשות את זה.
<רונן לוי:>
אז תתיר לי לא לתת שירות. אתה לא יכול לסגור אותי משני הכיוונים. 
<זאב פרידמן:>
תבחר חלקים טובים.

<רונן לוי:>
לא אני, אדם מביא את החלק אלי.

<זאב פרידמן:>
אם אני מביא, אתה לא חייב - - -

<רונן לוי:>
- - - אני חייב לתת שירות. זה בדיוק העניין.
<היו"ר אבישי ברוורמן:>
רונן. רונן. עו"ד גלעדי.

<אורן גלעדי:>
יש לי תשובה לבקשה של עו"ד פרידמן. אנחנו, כיבואני החלפים, מוכנים לתת אחריות, אבל בלי תעודת אחריות, לכל חלק, בלי קשר למגבלה של 150 שקלים.

<איתי עצמון:>
אני לא מבין.

<היו"ר אבישי ברוורמן:>
תקשיב.

<אורן גלעדי:>
כל חלק, כל מוצר תעבורה, יקבל אחריות לשלושה חודשים.
<איתי עצמון:>
איך אני אוכיח את האחריות הזאת לאחר מכן אם אין תעודה?
<אורן גלעדי:>
נרשום אותה בחשבונית.
<איתי עצמון:>
בין אם בחשבונית ובין אם בתעודה, אני אקבל איזה מסמך כתוב.

<אורן גלעדי:>
בחשבונית יהיה כתוב.

<רונן לוי:>
רק שיהיה כתוב "כולל התקנה".

<רון מלכה:>
משהו חשוב לנושא של השלושה חודשים.

<איתי עצמון:>
האחריות בעצם תינתן על-ידי החשבונית.

<היו"ר אבישי ברוורמן:>
רגע.

<אורן גלעדי:>
לכל מוצר תעבורה.

<היו"ר אבישי ברוורמן:>
תודה, עו"ד גלעדי. עכשיו מר מלכה. אתה חוזר לשלושה חודשים של דובינסקי?
<רון מלכה:>
אני לא חוזר לשלושה, אני אומר שפה אנחנו מרעים את המצב. היום למשל, במסגרת לשכות המסחר, לצמיגים יש ארבע שנים מיום שבו הם הותקנו, אז אם אנחנו קובעים שלושה חודשים, יהיה מצב שאנשים יקצרו את התקופה – אני חייב שלושה חודשים, אני נותן לך שנה, כי אני נחמד אליך. א', תקופת האחריות – למה שלושה חודשים ולא יותר? לפעמים זה נראה כאילו נגד משרד התחבורה, אבל פה אני חושב שצריך לתת יותר, כי ממילא נותנים יותר, והיום ייתנו לך - - -

<איתי עצמון:>
"שלא תפחת". כתוב "אחריות שלא תפחת".

<רון מלכה:>
"שלא תפחת" – אני אגיד לך מה קורה. אני עכשיו מחליט להביא צמיגים שעומדים בתקן ב-4.5 גרוש, נותן להם אחריות לצמיגים, במקום ארבע שנים כמו איגוד לשכות המסחר – ארבעה חודשים. 

<גבריאל דובינסקי:>
אתה מוריד את הרף.

<רון מלכה:>
אתה מוריד את הרף, אתה מושך אותו למטה.

<שרית זוכוביצקי-אור:>
כמה נותן היצרן?

<רון מלכה:>
היצרן לא נותן. אם היצרן נותן או לא נותן, זה במסגרת ההסכם שלו עם היבואן.
<שרית זוכוביצקי-אור:>
אתה חייב לתת בכל מקרה מה שנתן היצרן.

<גבריאל דובינסקי:>
יצרן שמכבד את עצמו, נותן לפחות חמש שנים.
<שרית זוכוביצקי-אור:>
אז אתה חייב לתת היום חמש שנים. אם נתן היצרן, החוק - - -

<היו"ר אבישי ברוורמן:>
מלכה אומר לך שיבוא יצרן שלא מכבד את עצמו ויכניס לך צמיגים באחריות של שלושה חודשים.
<יוסי סקורניק:>
מה שמלכה אומר זה רק צמיגים.
<היו"ר אבישי ברוורמן:>
אם זה הדבר היחיד – זה היחיד?

<יוסי סקורניק:>
הצמיגים זה יחיד. כן.

<היו"ר אבישי ברוורמן:>
אם זה יחיד, נעשה חריג צמיגים.

<רון מלכה:>
יש עוד עניין שהוא עשה חריג בצמיגים שעד לרגע זה לא הבנתי. הצמיגים שמייבאים אותם, יכולים לייבא אותם עד שמונה חודשים מיום הייצור - -
<קריאה:>
עשרה חודשים.

<רון מלכה:>
עשרה חודשים.

- - מצד שני הוא מרשה לו לשווק אותם עד גיל שש. אם את מביא אוטו, על האוטו יכולים להיות מורכבים צמיגים בני 18 חודש, כשלדעתי הצמיגים חווים בדרך לפה חוויות קשות יותר, כי הם עומדים בחוץ, בגשם, ברוח, עם משקל, עם מטען, האוטו עומד עליהם, אז אני לא מבין את ההיגיון.
<היו"ר אבישי ברוורמן:>
אני רוצה לחדד בהבנתי המוגבלת. לגבי הדברים הכלליים, עו"ד גלעדי אמר האחריות בתוקף על כל האלפים, והם יוציאו חשבונית. אבל יש בעיה של טייר, כנראה שהצמיג זה מוצר מיוחד. האם אפשר למצוא פה משהו? הגברת בגין מחייכת, אולי יהיה לנו תיקון בגין לטייר?
<לאה ורון:>
מה שאמר עו"ד גלעדי, הוא דיבר על שלושה חודשים בלבד. יכול שיהיו מוצרים שממילא יש עליהם תקופת אחריות ארוכה יותר, ובזה צריך את המקצועיות של משרד התחבורה לומר מהם אותם מוצרים בדומה לצמיגים, שיש לגביהם תקופות אחריות שמראש ארוכות יותר משלושה חודשים, והחוק יפגע בצרכן במקום לסייע לו.
<היו"ר אבישי ברוורמן:>
מי גברתי שעוד לא דיברה?

<אגם דניאל:>
אני מהרשות להגנת הצרכן. 
בבקשה. רק תתקרבי למיקרופון, עו"ד דניאל, הרשות להגנת הצרכן.

<אגם דניאל:>
תקנות הגנת הצרכן נותנות אחריות של שנה למוצרי חשמל, הן לא נותנות אחריות לכל המוצרים, וזה גם מוצרי חשמל מעל 150 שקלים. אני לא רואה סיבה שהצרכן ייפגע כאן והאחריות תוגבל. 
<לאה ורון:>
את לא רואה סיבה להשאיר את הסעיף בהצעת החוק כמו שהוא? זה מה שאת אומרת?
<היו"ר אבישי ברוורמן:>
לא. היא אומרת הפוך.

<אגם דניאל:>
להיפך.
<היו"ר אבישי ברוורמן:>
בדיוק הפוך. את לא מקשיבה. הפוך.

<לאה ורון:>
אז לא הבנתי.

<אגם דניאל:>
התקנות נותנות לצרכן הגנה של שנה. שנה תעודת אחריות.
<איתי עצמון:>
לגבי סוגים מסוימים של מוצרים. מה דעתך לגבי הסעיף?
<היו"ר אבישי ברוורמן:>
מה עם הטייר?
<אגם דניאל:>
הטייר זה ארבע שנים הבנתי. אני לא יודעת, התקנות לא חלות על הטיירים, הן לא קשורות, אבל התקנות כן חלות על מוצרי חשמל מעל 150 שקלים - - -
<לאה ורון:>
חשמל, אלקטרוניקה וגז.

<אגם דניאל:>
האחריות צריכה להישאר לשנה לפחות.
<איתי עצמון:>
לכן כתוב "אלא אם כן נקבעה בדין תקופה ארוכה יותר".

<היו"ר אבישי ברוורמן:>
עו"ד הר-אבן בקצרה.

<אינגריד הר-אבן:>
הסוגיה של המחיר פה היא מאוד בעייתית, כי המחירים משתנים ממקום למקום. השאלה היא גם אם זה מחיר לצרכן או שזה מחיר - - -
<איתי עצמון:>
צריך יהיה להגיד "מחיר לצרכן".

<אינגריד הר-אבן:>
זה דבר אחד. דבר שני, אנחנו רוצים שיוסיפו פה שני סייגים: א', האחריות שנותן בעל הרישיון כוללת את עלויות ההתקנה וההחלפה, כי אחר-כך לא יהיה לנו על מי לשרשר את זה, כי כמו שזאב אומר תמיד באים אלינו, אז שיהיה ברור שכל בעל רישיון, כולל היבואן, כולל היצרן וכו', צריך לתת גם את הכיסוי להתקנה והחלפה. ב', שתהיה לנו אחריות על דברים שלא אנחנו הבאנו למוסך.
<היו"ר אבישי ברוורמן:>
תודה. מר אנוך ותשובות של מר פלור ודובינסקי.
<יעקב אנוך:>
עו"ד דניאל, במוצרי חשמל לא נותנים את החלקים. כשאתה קונה חלקי חשמל בחנות, אתה לא מקבל אחריות של שנה. שנה זה למוצר עובד: מחמם, טוסטר וכו', שהוא מעל 150 שקל. פה אנחנו עוסקים בחלקי חילוף, בשקע-תקע ולא במוצר החשמל, ולכן אי-אפשר להשוות בדרישה לשנה אחריות של מוצר עובד מול חלק חילוף שאתה מוכר.
<היו"ר אבישי ברוורמן:>
תודה.

<רונן לוי:>
עוד לקונה אחת. בצו כתוב מי קובע את המחיר, פה לא כתוב לכל אורך החוק. מי קובע את המחיר לצרכן? היבואן?
<קריאה:>
היבואן.

<רונן לוי:>
לא כתוב פה. החוק פה לא קובע.

<היו"ר אבישי ברוורמן:>
תודה. מר סקורניק.

<יוסי סקורניק:>
יש פה ניסיון להרחיב את זה גם לתשלום עבור עבודה, וזה הרחבה גדולה, זה כמו צ'ק פתוח. כמו שאמרנו פעם בדיונים הקודמים, יואיל המוסך, כשהוא קונה חלקים מיבואנים, לגמור אתם את תנאי הקנייה, כולל אחריות, כולל התקנה, מה שייגמר ביניהם זה בסדר. להרחיב פה את זה לעלויות התקנה, זה צ'ק שמייקר מאוד את המוצרים. מישהו צריך לשלם את זה, וזה יהיה הצרכן בסוף.
<אינגריד הר-אבן:>
למה המוסך?
<רונן לוי:>
 המוסך צריך לשלם על זה?
<היו"ר אבישי ברוורמן:>
סליחה, שמענו את נציגי המוסכים. 

<רונן לוי:>
זה מה שאתה אומר, שהמוסך  - - -

<היו"ר אבישי ברוורמן:>
רונן, שמענו. שמענו. אבנר, שרית, המנכ"ל יצחקי, שמעתם את הדברים, האם אתם יכולים לתפור לי את זה עכשיו או שאני אדחה את זה לישיבה הבאה?
<אבנר פלור:>
אולי אני אציג, ואז תתקבל החלטה, אדוני היושב-ראש. אסור לשכוח שכל תוספת אחריות שלא נקבעת על-ידי היצרן, אלא על-ידי יבואן כזה או אחר, משפיעה בסוף על המחיר וזה מגיע לצרכן בסוף. צריך למצוא את נקודת האיזון ולראות שמצד אחד הצרכן מקבל את המוצר הכי טוב, מצד שני - - -
<היו"ר אבישי ברוורמן:>
יפה אמרת.

<אבנר פלור:>
על פניו נתנו פה את המינימום האפשרי, אבל בסעיף קטן (ב) אמרנו שאם היצרן קובע יותר, אז הוא גם מחויב לתת יותר ונותנים יותר. יש מוצרים כמו מצברים לדוגמה, שנותנים 18 חודשים, 24 חודשים וכו'.
<לאה ורון:>
האם זה נכון גם לגבי הצמיגים?

<אבנר פלור:>
גם לגבי הצמיגים. מה שיצרן הצמיג נותן זו האחריות שניתנת.

<היו"ר אבישי ברוורמן:>
אני עוצר אותך פה להערת מלכה. מלכה אמר: בדרך כלל ארבע, אבל מישהו יבוא ויעשה צמיג כאילו. האם יש בעיה עם זה?
<אבנר פלור:>
הכול יכול להיות, אבל יש פה תחרות מסוימת שכל אחד שנותן אחריות. במצברים לדוגמה, הוא אומר לך: זה עולה 700 שקל באחריות ל-24 חודשים, ל-18 חודשים זה 600 שקל.
מה שכן, יכול להיות במחשבה שנייה שלצמיגים צריך לתת ערוץ נפרד, יכול להיות, כי זה משהו - -

<היו"ר אבישי ברוורמן:>
זה כל כך אקוטי ובעייתי.
<אבנר פלור:>
- - בטיחותי והכול. אבל חשוב לי לשאול את היושב-ראש מה המינימום שהיצרנים נותנים, כי אני לא אתן ארבע שנים ולא חמש שנים.
<גבריאל דובינסקי:>
אין יצרן שמכבד את עצמו שלא מאשר לפחות ארבע שנים על כל פגם.
<שרית זוכוביצקי-אור:>
זה אומר שהלקוח יקבל ארבע שנים, כי הכלל אומר שמה שנותן היצרן הוא חייב לתת, ופה אנחנו מכסים את זה. אם אתה קונה משהו כזה, יש תחרות.
<גבריאל דובינסקי:>
זה מה שהולך גם באירופה.

<שרית זוכוביצקי-אור:>
זה מכוסה.

<היו"ר אבישי ברוורמן:>
אם כך, עו"ד עצמון, אתה מרגיש שזה מכוסה?
<איתי עצמון:>
כרגע לפי סעיף קטן (ב) אני מבין שבכל מקרה האחריות שנותן היצרן היא זאת שגוברת גם על אחריות שנקבעת בתקנות הגנת הצרכן, גם אם האחריות היא מעבר לשנה.
<שרית זוכוביצקי-אור:>
נכון.

<היו"ר אבישי ברוורמן:>
יפה, היא גוברת.

<איתי עצמון:>
אדוני, עוד מספר הערות קטנות. אני רוצה להבין מה בסופו של דבר החליטה הוועדה. מדובר על מחיר לצרכן?
<שרית זוכוביצקי-אור:>
כן.

<איתי עצמון:>
נצטרך להוסיף את זה.

<היו"ר אבישי ברוורמן:>
עו"ד הר-אבן, מחיר לצרכן.
<אינגריד הר-אבן:>
כולל מע"מ שיהיה כתוב.
<איתי עצמון:>
אני לא חושב שצריך לכתוב את זה.
<שרית זוכוביצקי-אור:>
הגדרנו: המחיר הכולל. 
<איתי עצמון:>
המחיר כולל - -

<שרית זוכוביצקי-אור:>
זה מונח מוגדר. 
<איתי עצמון:>
- - אתם רוצים להוסיף אותו גם שם?

<שרית זוכוביצקי-אור:>
מחיר כולל מוגדר בסעיף 2 לחוק.
<איתי עצמון:>
מחיר כולל לצרכן, לפי חוק הגנת הצרכן, כולל את כל המיסים והאגרות שחלים על אותו מחיר.
<שרית זוכוביצקי-אור:>
צריך להשתמש במונח הזה.
<היו"ר אבישי ברוורמן:>
הלאה.

<איתי עצמון:>
התקנות יהיו באישור ועדה לעניין שינוי התקופה, הקילומטראז' והמחיר.
אדוני, מה בסופו של דבר ההחלטה לעניין ציון האחריות בחשבונית שניתנת לצרכן? השאלה אם הכלל הזה יחול לגבי כל המקרים.
<היו"ר אבישי ברוורמן:>
עו"ד דניאל, מה את מציעה לנו?
<אגם דניאל:>
להשאיר את תעודת האחריות רק למוצרים שהתקנות מחייבות.
<יוסי סקורניק:>
אי אפשר, 100,000 חשבוניות בחודש אני צריך להנפיק.

<רון מלכה:>
במקרה הזה טובת הצרכן נפגעת.
<יוסי סקורניק:>
אם אני אנפיק 100,000 תעודות, את תשלמי אותן.

<איתי עצמון:>
אם חלות בכל מקרה תקנות הגנת הצרכן, ולפי אותן תקנות נדרש העוסק למסור תעודת אחריות, אני חושב שאין בכוונת הסעיף הזה לפגוע באותן תקנות.
<רון מלכה:>
אנשים גם יבקשו את החשבונית כי זו תעודת האחריות שלהם.

<איתי עצמון:>
מה שאני אומר שיש הוראה שחלה על כל סוגי המוצרים החשמליים, האלקטרוניים ומוצרים שמופעלים על-ידי גז ומוצרים חדשים לצריכה - - -

<רון מלכה:>
בחשמל לא נכנסים חלקי חילוף.

<איתי עצמון:>
סליחה. סליחה. זו הוראה כללית שחלה על כל הטובין כהגדרתם בתקנות הגנת הצרכן (אחריות ושירות לאחר מכירה). ככל שמוצר תעבורה בא בגדר ההגדרה הזאת, יחול הדין לפי אותן תקנות. כלומר, תהיה חובה למסור תעודת אחריות.

<רון מלכה:>
צריך להחריג את זה.

<יוסי סקורניק:>
תבין את המשמעות. 
<היו"ר אבישי ברוורמן:>
סקורניק. אחד-אחד.

<יוסי סקורניק:>
תיקנת עכשיו אוטו, יצאת עם ספר תעודות. אתה יכול להבין את המשמעות? תעודה על פלגים, תעודה על פילטר אוויר, תעודה על פילטר שמן.
<איתי עצמון:>
מדובר על מוצר שהמחיר שלו עולה על 150 שקלים.
<יוסי סקורניק:>
בוודאי. אני מוכר 100,00 מוצרים בחודש מעל 150 שקל. אתה מבין את המשמעות של זה? זה בלתי אפשרי. מי ישלם את זה? הצרכן. אני לא אספוג את זה.
<היו"ר אבישי ברוורמן:>
סקורניק, אני אתך פה, כי אני לא רוצה עודף ביורוקרטיה. אני שונא את זה.
<איתי עצמון:>
אני רוצה להבין מה ההחלטה בסופו של דבר לעניין הזה.
<קריאה:>
החשבונית.

<היו"ר אבישי ברוורמן:>
איך אנחנו אוכפים ומצמצמים את הביורוקרטיה?
<אבנר פלור:>
אם זה אפשרי מבחינת הגנת הצרכן, החשבונית עצמה גם מספיקה.

<רונן לוי:>
מה עם ההתקנה?

<היו"ר אבישי ברוורמן:>
עו"ד דניאל, זה בסדר?

<רונן לוי:>
לא קיבלנו תשובה על ההתקנה, כבוד היושב-ראש.

<היו"ר אבישי ברוורמן:>
מר לוי, שאל שאלה.
<אבנר פלור:>
אני רק רוצה לסיים עם החשבונית, מבחינתי אני חושב שזה אפשרי, רק השאלה אם צריך להגדיר בחוק או בתקנות את הגודל וכל מה שנגזר מכך.
<שרית זוכוביצקי-אור:>
גודל ושלא על נייר מתכלה.
<אורן גלעדי:>
חשבונית מס מתכלית לא מוכרת על-ידי רשות המסים.
<קריאות:>
- - -

<קריאה:>
חשבונית נשמרת שבע שנים.

<איתי עצמון:>
אדוני, אני חושב שיש בחלק הכללי בהצעת החוק הוראה לעניין חשבונית ללקוח, ולפי אותה הוראה, "בלי לגרוע מהוראות כל דין בעל רישיון לא ימכור רכב או מוצר תעבורה" – בעל רישיון, זה כולל בעל רישיון לסחר במוצרי תעבורה – "לא יעביר את הבעלות או את החזקה בהם ולא ייתן שירות רכב, אלא אם כן כלל בחשבונית שעליו למסור ללקוח לפי כל דין פרטים כפי שקבע השר". כאן זו הוראה ספציפית שמדברת על כך שהחשבונית תהיה תעודת האחריות.
<שרית זוכוביצקי-אור:>
אפשר. לא אכפת לי שזו תהיה תעודה נפרדת.
<היו"ר אבישי ברוורמן:>
אפשר שתהיה.

<דרור וגשל:>
כיוון שציון האחריות פה יהיה שלא כפי תקנות הגנת הצרכן, אולי כדאי פה להסמיך את השר לקבוע הוראות ספציפיות שיבהירו איך צריכה להיות מסומנת האחריות על גבי החשבונית – גודל אות מינימלי, הבלטה מסוימת.

<היו"ר אבישי ברוורמן:>
כחול, ורוד, האם זה בארמית או ביוונית או באשורית.
<יוסי סקורניק:>
לא יכולת לקרוא את זה?

<דרור וגשל:>
לא. זה מאוד קטן. תראו את החשבונית אצלכם. תסתכלו.
<היו"ר אבישי ברוורמן:>
אולי צריך לשלוח את כולם לניתוח עיניים? מה אני עושה, עו"ד זוכוביצקי, בשעות האחרונות לכהונתך? תוציאי אותנו.
<שרית זוכוביצקי-אור:>
כדי להקל עם היבואנים, בשל מה שהם אמרו, צריך לאפשר את זה בחשבונית, אבל - - -
<היו"ר אבישי ברוורמן:>
לראות שהחשבונית לא תהיה באותיות קידוש לבנה, אבל בגודל שמר מלכה מסוגל לראות.

<שרית זוכוביצקי-אור:>
הנטייה היא תמיד לעשות בקטן-קטן. אם הם עושים בתעודה, בסדר, אבל אם הם לא עושים בתעודה, זה יהיה באותיות הנראות לעין בצורה בולטת.

<היו"ר אבישי ברוורמן:>
הרשות להגנת הצרכן – ברור ובולט.
<אהוד שניידר:>
האחריות היא חוזה עתיד, ממילא יש כללים שחלים על גודל האותיות.
<קריאה:>
וראינו את הגודל - - -

<היו"ר אבישי ברוורמן:>
ודאי הם חלים על כל החברות בכל דבר, ויש תמיד השורות התחתונות שאף אחד לא רואה.
<אהוד שניידר:>
לא דיברתי על אכיפה, דיברתי על הוראות החוק.
<היו"ר אבישי ברוורמן:>
עדיין אנחנו לא רוצים שדברים יקרו. עו"ד דניאל ופרידמן, תעזרו לנו.

<אגם דניאל:>
אני מציעה שהחשבונית אז תכלול לפחות את כל הפרטים שצריכים להיות כלולים בתעודת האחריות.
<יוסי סקורניק:>
מה את רוצה?

<קריאות:>
- - -

<לאה ורון:>
היא אומרת שכדאי שזה ייאמר בחוק, כי אולי יש לה ניסיון, למרות שהיא קצת צעירה.
<היו"ר אבישי ברוורמן:>
לפי החוק. יש חוק, בסדר גמור.

<איתי עצמון:>
לא, אדוני, זה לא מה שיש בחוק. 

<אגם דניאל:>
אני אבקש רק לרשום שזה יהיה רשום לפי התקנות.

<איתי עצמון:>
אדוני, השאלה כאן כרגע היא היחס בין החוק הזה, חוק ספציפי שחל על מוצרי תעבורה, לבין הדין הכללי לפי חוק הגנת הצרכן ותקנותיו. אני רק מזכיר, לפי תקנות הגנת הצרכן (אחריות ושירות לאחר מכירה) נוסף על ההוראות הכלליות יש הוראות לעניין תעודות אחריות, מה הם הפרטים שקבועים בתעודות אחריות. השאלה אם ההוראות האלה יחולו גם לענייננו בשינויים כאלה ואחרים. זאת השאלה.
<היו"ר אבישי ברוורמן:>
והתשובה.

<שרית זוכוביצקי-אור:>
כן, ברור.

<איתי עצמון:>
אם לא נקבע את זה בחוק, זה לא יהיה.

<היו"ר אבישי ברוורמן:>
תנו לי את התשובה. אני רוצה להצביע על הסעיף הזה.
<דרור וגשל:>
ההצעה היא להסמיך את השר לקבוע בתקנות.
<איתי עצמון:>
שר התחבורה יקבע הוראות צרכניות? זאת ההצעה?
<דרור וגשל:>
הוא בין כך קובע. אפשר עם הסכמת ועדה, אם זה מפריע לוועדה.
<איתי עצמון:>
באישור, אין הסכמה. באישור הוועדה.

<היו"ר אבישי ברוורמן:>
חבר'ה, אני לא אבזבז פה עוד רבע שעה על זה. אתם יכולים לנסח את זה? את חושבת שאת יכולה, שרית?
<שרית זוכוביצקי-אור:>
כן, זה לא כזה מסובך. 

<היו"ר אבישי ברוורמן:>
קודם כול, אני רוצה להתקדם. נגמור את זה, ואז ניתן לכם חמש דקות לפני הפרק הבא.

<אינגריד הר-אבן:>
כבודו, לא קיבלנו מענה לסוגיות שהעלינו.

<היו"ר אבישי ברוורמן:>
תקבלו עכשיו. לגבי השאלות האחרות. אבנר, יש לך תשובה? אני רוצה לגמור את הפרק, ניתן לכם חמש דקות לנסח, ואם תגיעו להסכמה, אני אצביע עליו ונעבור לפרק הבא.

<אבנר פלור:>
לגבי אם התגלה פגם במוצר לאחר תקופת האחריות, לאותו יבואן יש אחריות על זה.
<היו"ר אבישי ברוורמן:>
הלאה.

<אבנר פלור:>
לגבי הנושא שהעלו פה - - -
<היו"ר אבישי ברוורמן:>
מר לוי?

<אבנר פלור:>
כן, של מר לוי, לגבי ההתקנה.

<רונן לוי:>
הוא מוצר תעבורה, הוא חייב להיות מותקן.

<אבנר פלור:>
אני רוצה לגבי מה שביקשו מר לוי ועו"ד מר אינגריד, לגבי הנושא שניתן גם אחריות על החלק ועל ההתקנה וכל זה, זה קצת בעייתי. מה שאנחנו אומרים שיש מוצר מסוים, יש הנחיות התקנה, אם זה של יצרן הרכב או יצרן מוצר התעבורה, ואז אם הוא לא פעל על-פיהם אפשר תביעה או להסתדר אחד עם השני ביניהם.
<אינגריד הר-אבן:>
אנחנו מדברים על העלויות של זה, לא אם זה ייעשה לפי הוראות יצרן או לא.
<רונן לוי:>
אתה מתקין את זה על אוטו.

<יוסי סקורניק:>
המשרד לא יכול להתערב בהתקנה. מה קרה לכם?
<היו"ר אבישי ברוורמן:>
מר סקורניק. מר לוי. אבנר לא סיים.

<אבנר פלור:>
יש קושי שנתערב ביחסים ביניהם שהוא לא התקין נכון. 
<היו"ר אבישי ברוורמן:>
נכון. ולכן  - - -

<אבנר פלור:>
ולכן האחריות היא על החלק עצמו.

<היו"ר אבישי ברוורמן:>
בסדר גמור. גמרנו.

<רונן לוי:>
זה אומר שאנחנו יכולים לגבות פעמיים.

<היו"ר אבישי ברוורמן:>
עו"ד פרידמן.

<זאב פרידמן:>
מה שנותר זה רק להוסיף את ההיבט הזה שאין התנגדות למעשה להחיל את האחריות המינימלית לגבי כלל המוצרים.
<יוסי סקורניק:>
נכון, אין התנגדות.

<היו"ר אבישי ברוורמן:>
מה שאמר עו"ד גלעדי תקף ויירשם.

<רונן לוי:>
רק להבהרה. אני מבין שאנחנו יכולים לגבות פעמיים מהלקוח ושאנחנו מפנים אותו ליבואן של החלק.
<אבנר פלור:>
מה אתה עושה היום?

<קריאה:>
תעשה מה שאתה מבין.

<יוסי סקורניק:>
מה אתה עושה היום?

<רונן לוי:>
לא שאלתי אותך.

<היו"ר אבישי ברוורמן:>
סקורניק, אתה לא בשיחה.

<רונן לוי:>
אתה אבנר פלור? אני רוצה לקבל הבהרה פה לפרוטוקול, שאנחנו המוסכים נהיה בטוחים שחלק שכשל בשלושה החודשים הראשונים והיבואן לא משלם על ההתקנה, שהלקוח, הצרכן, ישלם פעמיים. זה הכול.

<אבנר פלור:>
האם אתה יכול להסביר לי מה המצב היום? איך אתה פועל היום?
<רונן לוי:>
אנחנו בבוררויות כל הזמן.

<היו"ר אבישי ברוורמן:>
הוא שאל אותך שאלה.

<רונן לוי:>
המצב הנוכחי שרוב היבואנים לא משלמים על זה והמוסכים תובעים את היבואן ונתבעים על-ידי בעלי הרכב, ואנחנו כל הזמן בבוררויות. המצב היום לא פתור, ואנחנו יוצרים פרנסה - - -

<היו"ר אבישי ברוורמן:>
עורכי-הדין שיושבים פה פותחים קופונים כל הזמן.

<רונן לוי:>
באחריות של יבואן רכב, כשאתה בא למוסך, אתה מקבל את המוצר עם ההתקנה בחינם, אתה הלקוח, אם זה בתוך שנת האחריות. אם זה באחריות של יצרן חלקים זה לא ברור, כל הזמן אנחנו בבתי משפט ומוסכים נתבעים. זה המצב נכון להיום.

<היו"ר אבישי ברוורמן:>
תודה. מר סקורניק ואחרי זה אבנר.

<יוסי סקורניק:>
יש פה שני יבואנים שעובדים 40 שנה בלי אף תביעה - -

<רונן לוי:>
אף אחד לא דיבר עליך.

<יוסי סקורניק:>
- - בלי אף טרוניה, הם מתקינים חלקים. גם כשזה חוזר מהמוסך צבוע, הוא צבע וראה שזה לא מתאים לאוטו, הוא מעביר לצובע, אני גם מזכה אותו.

<היו"ר אבישי ברוורמן:>
זה שיש שני יבואנים, זה לא אומר כולם. יש פה אנשים בגילך שידעו שהיה פעם אחד שקראו לו "אחד העם", הוא היה אדם רציני, היום אף אחד לא יודע עליו, זה רחוב כזה שם. אז אחד העם כתב פעם על משגה ההכללה, הוא כותב במאמר שלו על משגה ההכללה שיהודי מתל-אביב נוסע לרומא ורואה שם גיבן, הוא חוזר לתל-אביב ואומר: ברומא כולם גיבנים. לכן שניים זה לא אומר כלום. בבקשה, אבנר, מה התשובה?

<אבנר פלור:>
אני חושב שהאחריות היא על המוצר עצמו ולא על ההתקנה.

<היו"ר אבישי ברוורמן:>
תודה. אם כך נשאר לנו הנושא הזה שנתלבט בו, לכן אני אצביע על כל הסעיף הזה ביחד. כרגע נתקדם קדימה, בסוף הפרק יהיו לכם חמש דקות, תביאו ניסוח, אני אצביע עליו, אם תגיעו להסכמה.

<רונן לוי:>
כבוד היושב-ראש, אני מבקש לפרוטוקול שיהיה רשום שאנחנו מבינים שאנחנו יכולים לחייב כל צרכן על מוצר תעבורה שהיבואן שלו לא נתן לנו עבור ההתקנה שלו.
<יוסי סקורניק:>
 - - - תעשה מה שאתה רוצה.
<רונן לוי:>
זו העבודה שלנו. שיירשם בפרוטוקול שזה מה שאתם מאשרים.

<זאב פרידמן:>
שגם יירשם בפרוטוקול שהתשובה שלילית לשאלה שלך. 

<לאה ורון:>
יושב-ראש הוועדה מתנגד.

<היו"ר אבישי ברוורמן:>
אני מתנגד. אתה לא יכול לחייב את הפרוטוקול - - -

<רונן לוי:>
אני יכול להבין - - -

<היו"ר אבישי ברוורמן:>
עוזי, תענה בבקשה בשמי.

<עוזי יצחקי:>
אני חושב שהדברים האלה לא מקובלים פה בוועדה בכנסת.

<רונן לוי:>
למה לא?

<עוזי יצחקי:>
מה שענה עו"ד פרידמן זה נכון, התשובה היא שלילית.

<היו"ר אבישי ברוורמן:>
שמענו את דבריו, הם נרשמו בפרוטוקול ונדחו. בבקשה. אני מבקש משרית להמשיך לסעיף 95.
<קריאה:>
"תיאור מוצר התעבורה."

<שרית זוכוביצקי-אור:>
	תיאור מוצר תעבורה   
	95.
	בעל רישיון לסחר במוצרי תעבורה יתאר תיאור מלא ונכון של מוצרי התעבורה, וייתן לקונה הנחיות בדבר התקנתם, הרכבתם והשימוש בהם.  


<איתי עצמון:>
לרבות הפניית הלקוח למוסך?
<אבנר פלור:>
זה כולל.

<שרית זוכוביצקי-אור:>
זה כולל לעניין ההתקנה. אם יש מקום להתקין במוסך, הוא צריך להגיד לו גם את זה.
<היו"ר אבישי ברוורמן:>
צריך יהיה לפרט את זה או לא?
<איתי עצמון:>
צריך יהיה להגיד את זה, אני חושב.

<היו"ר אבישי ברוורמן:>
בבקשה, תוספי את זה.
<שרית זוכוביצקי-אור:>
וכן הפנייתו למוסך במידת הצורך.

<אבנר פלור:>
זה חלופה לאופן התקנתם, הוא מפנה אותו למוסך.

<היו"ר אבישי ברוורמן:>
עו"ד שניידר.
<אבנר פלור:>
המילה "מלא" לאחר "תיאור" מיותרת. יש הגדרה של תיאור. היא לא מוסיפה.
<היו"ר אבישי ברוורמן:>
בסדר. תוריד את ה"מלא".

<איתי עצמון:>
אני חושב שהתיבה הזאת מופיעה גם בסעיפים אחרים לאורך הצעת החוק.

<היו"ר אבישי ברוורמן:>
בכל מקום שיש "מלא", אם הוא מיותר, תורידו את ה"מלא".

<איתי עצמון:>
אני לא בטוח שזה מיותר.

<שרית זוכוביצקי-אור:>
גם אני לא חושבת שזה מיותר.

<היו"ר אבישי ברוורמן:>
תבדקו.

<איתי עצמון:>
אני בכלל לא בטוח שזה מיותר.

<היו"ר אבישי ברוורמן:>
אני כרגע נותן לכם אפשרות אם זה מיותר לבחון את זה.

<שרית זוכוביצקי-אור:>
הוא צריך למסור את תיאור המרכיבים.

<אהוד שניידר:>
סליחה, אדוני, עוד הערה אחת.

<היו"ר אבישי ברוורמן:>
בבקשה, הערה נוספת.

<אהוד שניידר:>
אני לא רואה שיש טעם לתת הנחיות להתקין מוצרי תעבורה למוסכים. ברוב המוצרים - - -

<איתי עצמון:>
להפנות למוסכים.

<שרית זוכוביצקי-אור:>
לא מנחים איך לטפל, אבל אומרים לו: את זה אתה צריך ללכת למוסך להתקין.
<לאה ורון:>
לרבות הפניה למוסך אם יש צורך, זה מה שנאמר כאן.
<היו"ר אבישי ברוורמן:>
כמו שאומר השכן שלך: גם לחייטים לא אומרים איזו חליפה, אבל אומרים שאם יש לך בעיה עם חליפה, לך לחייט. מר רייס, יש משהו?
<גדעון רייס:>
כן. שוב לגבי סעיף 95, ההערה של שניידר נכונה, וכמו שזה כתוב פה זה בכלל לא ברור, למרות שיש פה הסכמה. לפי מה שכתוב פה הסוחר בעל רישיון סחר צריך לתת הנחיות, גם הוראות הרכבה למי שקנה את החלק ולא רק להפנות אותו למוסך.
<היו"ר אבישי ברוורמן:>
אבנר, תסביר שזה לא זה.

<אבנר פלור:>
עוד פעם אני אבהיר. הכוונה שאם יש מקרים שהוא אומר שתלך למוסך, מפנה למוסך, זה מחליף את כל ההנחיות של אופן ההתקנה. 

<היו"ר אבישי ברוורמן:>
זה נרשם בפרוטוקול. אני מאשר עם התוספת הזאת את סעיף 95. 
סעיף 95 אושר, בכפוף לתיקונים.

<היו"ר אבישי ברוורמן:>
עו"ד זוכוביצקי, אנחנו עוברים לסעיף 96.
<אבי גונן:>
עם "מלא" או בלי "מלא"?

<היו"ר אבישי ברוורמן:>
את ה"מלא" אני משאיר לכם לבדוק.

<איתי עצמון:>
עם "מלא".
<היו"ר אבישי ברוורמן:>
עם "מלא", אלא אם כן תגידו לי שצריך - - -

<אבי גונן:>
אין לך בעיה עם "מלא", גדעון?

<גדעון רייס:>
לא, זה בסדר.

<היו"ר אבישי ברוורמן:>
גדעון רייס מאשר. סעיף 96, הלאה.
<לאה ורון:>
95 אדוני מאשר, ועוברים לסעיף 96.

<היו"ר אבישי ברוורמן:>
אמרתי. אישרתי את סעיף 95 ועוברים לסעיף 96. בבקשה.

<שרית זוכוביצקי-אור:>
	סימון מוצרי תעבורה
	96.
	(א)
מבלי לגרוע מהוראות לפי חוק הגנת הצרכן, התשמ"א-1981 לעניין סימון טובין בעל רישיון לסחר במוצרי תעבורה לא יסחר במוצר תעבורה אלא אם כן מסומנים על גביו או על גבי אריזתו מספרו הקטלוגי ודרישות התקינה על פיו הוא יוצר ככל שישנן. 

	
	
	(ב)
אם קיימות בדרישות התקינה על פיה יובא מוצר התעבורה לפי סעיף 89(א)(4) הוראות לעניין מועד הסימון האמור בסעיף קטן (א), יהיה מועד הסימון של מוצר התעבורה לפי  דרישות התקינה כאמור.

	
	
	(ג)
 מועד הסימון כאמור בסעיף קטן (א), של מוצר תעבורה שלא  קיימות לגביו דרישות תקינה לפי סעיף 89(א)(3), יהיה לאחר מועד הייבוא, ואולם לא יהא בכך כדי למנוע סימון של מוצר התעבורה לפני מועד היבוא אם בעל הרישיון לסחר במוצרי תעבורה בחר לעשות כן.

	
	
	(ד)
על אף האמור בסעיף קטן (ג) סימון שם היצרן או סמלו המסחרי על גבי מוצר תעבורה מיובא ייעשה טרם מועד היבוא.

	
	
	(ה)
הוראות סעיף קטן (א), למעט חובת סימון שם היצרן או סמלו המסחרי, לא יחולו על בעל רישיון לייצור רכב ושיווקו לגבי מוצרי תעבורה המשמשים לייצור הרכב.

	
	
	(ו)
השר רשאי לפטור בעל רישיון לסחר במוצרי תעבורה מחובת הסימון לפי סעיף קטן (א), בתנאים ולגבי סוגי מוצרי תעבורה שיקבע.


<היו"ר אבישי ברוורמן:>
הסבר.

<שרית זוכוביצקי-אור:>
ככלל אנחנו קובעים פה חובה לסמן מוצרי תעבורה וגם את המועד. הכלל אומר שאם מועד הסימון נקבע בתקינה, והוא חלק מדרישות התקינה, יהיה המועד על-פי דרישות התקינה. אם אין מועד לסמן את מוצר התעבורה בדרישות התקינה, אפשר לעשות אחרי, וכמובן זה יהיה בסדר גם לעשות לפני. כללנו פה כמובן דרישות סימון שלא קיימות בחוק הגנת הצרכן, אלא רק הדרישות הנוספות. 

<איתי עצמון:>
אני חושב שיהיה צריך לשנות את ההפניות כאן.
<שרית זוכוביצקי-אור:>
(3) במקום (4).

<איתי עצמון:>
יהיו גם דרישות תקינה לעניין צמיגים.

<אבנר פלור:>
ל-89(3) - - -
<היו"ר אבישי ברוורמן:>
האם יש הערות לסעיף?

<איתי עצמון:>
רגע, אדוני. בסעיף קטן (ב) ו-(ג) נפנה גם לסעיף 89ז לגבי צמיגים.

<אבנר פלור:>
נכון. בסדר. 

<היו"ר אבישי ברוורמן:>
תודה. הערות. עו"ד גלעדי, עוד שניידר. בבקשה.

<אורן גלעדי:>
מה שאני מבקש, אדוני, בסעיף קטן (ג) כתוב לגבי מועד הסימון של מוצרים שלא נקבע עליהם דרישות תקינה, שיהיה "טרום הניפוק". במקום "אחרי מועד היבוא" – "טרום ניפוק", וזה מסיבה פרקטית שהרבה פעמים מפרקים מכולות של מיליוני חלקים, לוקח זמן לסמן את כולם וכבר נתקלנו במקרים שהיתה אי-הבנה עם משרד התחבורה.
<היו"ר אבישי ברוורמן:>
תודה. נרשום את ההערה. עו"ד שניידר.

<אהוד שניידר:>
כתוב "על גבי אריזתו מספרו הקטלוגי ודרישות התקינה". לדעתי צריך להיות כתוב "התקן", לא דרישות התקינה.

<איתי עצמון:>
לא, לדרישות תקינה יש - - -

<היו"ר אבישי ברוורמן:>
סליחה, אחרי זה. בבקשה, אם כך, התשובות של אבנר, עו"ד עצמון, ואני מצביע. אבנר, שרית, מה התשובות לעו"ד גלעדי ולעו"ד שניידר?
<אבנר פלור:>
לגבי הנושא של דרישות התקן, לעו"ד שניידר – אנחנו מתייחסים לאורך החקיקה ובפרקים האלה במיוחד לדרישות התקינה, זה כולל את כל הדרישות.
<איתי עצמון:>
נכון.

<היו"ר אבישי ברוורמן:>
עו"ד עצמון מחזק אותך.

<אהוד שניידר:>
איך אתה מסמן דרישות תקינה?
<אבנר פלור:>
הכוונה שאם יש מוצר תעבורה שאמור לעמוד בדירקטיבה מסוימת או בתקינה אמריקאית מסוימת, בדירקטיבה עצמה הוא מחייב סימון. ישנו סימון, התצורה של הסימון וכל זה, זה מה שאנחנו מחייבים שיהיה, וגם הוא קובע את המועד. יכול להיות לגבי סימון מסוים שהוא קובע שהמועד של הסימון יהיה טרום היבוא, בסיום תהליך הייצור, מבחינת המהות עצמה.
<אהוד שניידר:>
לא הבנתי. מצטער.

<היו"ר אבישי ברוורמן:>
לגבי ההערה של גלעדי.

<איתי עצמון:>
אני רוצה להוסיף לשאלה שנשאלה לגבי סעיף קטן (ג). אני לא בטוח שאני מבין את הסעיף. האם הוא מטיל חובה לסמן את המוצר לאחר מועד היבוא, אבל אין בכך כדי למנוע סימון לפני כן? מה בעצם אומרת ההוראה הזאת? מה היא באה לקבוע?

<שרית זוכוביצקי-אור:>
ההוראה אומרת כך: הכלל הוא שצריך לסמן לפי התקינה. אם לא, אפשר לסמן אחר-כך, אבל אם מישהו בחר לסמן לפני, זאת לא עבירה. זאת הפוזיציה. מבחירה.
<איתי עצמון:>
אני לא כל-כך מבין. מה הנורמה שרוצים לקבוע כאן?

<היו"ר אבישי ברוורמן:>
מר גונן, אתה מבין יותר מזה. מה אתה אומר?

<אבי גונן:>
כיום יש דרישות שמחייבות לסמן חלק מהמוצרים לפני הכניסה לארץ, וזה יוצר חסמים, כי את המוצרים לא מייצרים במיוחד לישראל, מייצרים לשווקים.
<היו"ר אבישי ברוורמן:>
אפשר גם אחרי, זה נראה לי הגיוני.

<יוסי סקורניק:>
אני מבקש טרום ניפוק.
<היו"ר אבישי ברוורמן:>
מה עם טרום ניפוק?

<אבנר פלור:>
לא התייחסנו פה למועד אחרי.

<לאה ורון:>
מה זה "טרום ניפוק"? למי הכוונה שמנפקים?

<היו"ר אבישי ברוורמן:>
דוגמה, סקורניק. דוגמה.

<יוסי סקורניק:>
אם יש לי חלק על המדף שעוד לא סימנתי, לפי הדבר הזה אני עובר על החוק, וקרו לנו דברים כאלה. 
<היו"ר אבישי ברוורמן:>
קיבלת משהו לא מסומן.

<יוסי סקורניק:>
אנחנו רוצים שכאשר אנחנו מוציאים ללקוחות מהמחסן, טרם הניפוק, יהיו כל הסימנים שהמשרד רוצה.
<לאה ורון:>
טרם מסירה ללקוח?

<היו"ר אבישי ברוורמן:>
מה שאומרים בלשון בני אדם "טרם המסירה ללקוח". איך נפרשן את זה בחוק?
<שרית זוכוביצקי-אור:>
זה מאוד בעייתי.

<אבנר פלור:>
אדוני היושב-ראש, יש רק בעיה מבחינת האכיפה. יכול להיות מצב תיאורטי, כשאני מגיע למחסן שלך, שכל החלקים לא יהיו מסומנים. 

<יוסי סקורניק:>
יהיה סימון שמחויב ביבוא, טרום היבוא.
<אבנר פלור:>
 מבחינת האכיפה עצמה - - -
<היו"ר אבישי ברוורמן:>
אתה אומר שיש פה שני קריטריונים. יכול להיות שבתמימות סקורניק לא עשה את זה, אבל מי שלא הגון וישר כמו סקורניק, יכול להיות שהוא רמאי גדול, לא סימן שום דבר, ואז אתה בא אליו, והוא אומר: רק רגע, אני כבר חותם.

<יוסי סקורניק:>
תראה אוטו שיוצא להספקה - - -
<אבנר פלור:>
מה היקף הבעיה?

<יוסי סקורניק:>
היקף עצום. 
<היו"ר אבישי ברוורמן:>
הבעיה היא בעיה אמפירית. מה השכיחות? אם השכיחות במקרה של סקורניק בטלה בששים, נלך לפי הגישה הזאת.

<יוסי סקורניק:>
שם היבואן זה יהיה רק טרום ניפוק, לא יהיה על המדף.
<רון מלכה:>
למה לא? כשאתה פורק את הקונטיינר אתה מכניס את זה למחסן ומדביק את המדבקה. מה ההבדל בין זה לזה?

<יוסי סקורניק:>
אבנר, מה שחשוב לך שבמוסך זה יהיה מסומן, לא בתוך המחסן.
<היו"ר אבישי ברוורמן:>
חבר'ה, אני לא מבין בזה, מישהו כאן שמשתדל להיות לא בעל עניין ומבין בזה, יגיד לי מה השכיחות של זה. אם זה בטל בששים לא מעניין אותי. אם זה דבר שקורה הרבה לאנשים הגונים, מעניין אותי. פרידמן, מה התשובה?
<זאב פרידמן:>
אני לא יכול לדעת איך זה קורה אצל סקורניק במחסנים, אבל המציאות מוכיחה שיש להם מספיק דברים לסמן גם בחו"ל. סליחה, יוסי, שאני אומר, זה נשמע קצת מוזר שאתם באים ואומרים שקשה לשכנע את היצרנים לסמן חלקים, אנחנו ממילא צריכים לסמן רשימה שלמה של סימונים, ומצד שני אתה אומר שקשה להוסיף את השם של היבואן. מרגע שמסמנים את הטיקט, כבר מסמנים את כל הטיקט - - -
<קריאה:>
השאלה מתי. מתי מסמנים את טיקט?

<קריאה:>
היום מסמנים את זה במחסן.

<שרית זוכוביצקי-אור:>
אל תכניסו למחסנים שלכם שמיועדים למכירה משהו לא מסומן.

<קריאה:>
איפה אני אשים את זה?

<יוסי סקורניק:>
זה מסומן בסימני טרום היבוא כמו שביקשתם מאתנו.
<שרית זוכוביצקי-אור:>
יש סימונים - - -

<היו"ר אבישי ברוורמן:>
סליחה, שרית. למר מלכה יש פתרון.

<רון מלכה:>
קודם כול, אני מסכים עם יבואני החלפים שאומרים שיש להם בעיה לפעמים לסמן את זה טרום שחרור ואחרי שחרור, אבל ברגע שהוא מביא קונטיינר לארץ, הוא מכניס אותו למחסן שלו, יתכבד מר סקורניק וברגע של הקליטה הוא ידביק את המדבקה עם המספר הקטלוגי ועם התקן. 
<קריאות:>
 - - -

<היו"ר אבישי ברוורמן:>
תקשיבי, שרית.

<רון מלכה:>
שרית, אני מדבר פשוט, משכתי את הקונטיינר מהמכס, פתחתי אותו לפני המחסן שלי, התחלתי לפרוק שם את האריזות, בין אם זה חלקים מכניים, בין אם חלקים אחרים, ולפזר במחסן. באותה נקודה שאני מפזר, אני גם קולט במלאי, ואם אני קולט למלאי, אני אסמן במקום, ובא לציון גואל. ואין לך בבעיה בפיקוח ואין לו בעיה לסמן את זה בחו"ל, והכול יותר קל. 

<אבנר פלור:>
מה שאתה אומר שזה לפני - - -
<יוסי סקורניק:>
אם אני מסמן עכשיו עשרות אלפי פנסים בכניסה, זה עוד עבודה שלך לא עוזרת, כי הפנס מסומן עם שם היצרן, הוא מסומן עם הכול.
<שרית זוכוביצקי-אור:>
מתי אתה רוצה לסמן?
<יוסי סקורניק:>
אני רוצה לסמן כשאני מוציא חשבונית ואני מוציא ללקוח, אני מוציא מדבקה עם החשבונית, שם יהיה כל מה שאתם רוצים, טרום ניפוק. לך חשוב שהצרכן ידע מה הוא קנה, לא מה יש על המדף.
<קריאות:>
- - -

<היו"ר אבישי ברוורמן:>
רבותי, אנחנו לא כמו בממשלה, אנחנו מקשיבים לחוכמת השולחן, לא כמו שר האוצר וראש הממשלה. בואו נמצא פתרון.

<גדעון רייס:>
אני רוצה להוסיף. מוצר התעבורה שוכב אצלנו במחסנים מרגע היבוא ועד שלב הניפוק. מה שאנחנו רוצים שיתאפשר לנו לסמן, לאו דווקא רק בשעת היבוא, ברגע שהקונטיינר נוחת, אלא שנוכל לסמן לכל אורך תקופת הזמן שזה שוהה אצלנו, עד לפני הניפוק. למה? כי יש לפעמים סחורות שמגיעות וזה עדיין לא מסודר במחסן, יש גם הרבה סחורות שחוזרות מהלקוחות גם ללא אריזה, ואז אני צריך לארוז מחדש. יש מקרים שבא פקח, הפקח לא יודע בדיוק באיזה שלב נמצא הפריט הזה, ואז הוא רואה פריט בלי סימון ויש קנס. אני רוצה שכל זמן שזה שוהה במחסן, עדיין יש לי אפשרות לסמן ללא תלות בזמן ובמועד של היבוא.

<היו"ר אבישי ברוורמן:>
תודה, מר רייס. מה התשובה? מר רייס כהרגלו מציג את הדברים בצורה מאוד פשוטה, מאוד ברורה ובלי להתלהם.
<זאב פרידמן:>
הבעיה לגבי הפריטים הקטנים. הבעיה באותם מוצרים שמגיעים במארזים - - -
<קריאה:>
זה משהו אחר.

<אורן גלעדי:>
גם מוצרים שחוזרים.
<זאב פרידמן:>
זה אותו רציונל. הרציונל שמדובר במוצרים גדולים - - - 

<קריאות:>
 - - -

<היו"ר אבישי ברוורמן:>
רבותי, יש פה שיחות שהיועץ המשפטי לא מבין, והוא השקיע בזה כל-כך הרבה, הוא כל-כך עוזר, אז אם הוא לא מבין, ייתכן שעוד רבים אחרים לא מבינים. בבקשה, עו"ד עצמון. מה אתה אומר?
<איתי עצמון:>
אני מבקש להבין את הסעיף הזה לאשורו. לפי סעיף קטן (א) תהיה חובה על בעל הרישיון לסמן את המוצר, הן על-ידי פרטים הקבועים בצו הגנת הצרכן (סימון טובין) או בכל דין אחר שקובע סימון לפי חוק הגנת הצרכן, והן את המספר הקטלוגי ואת דרישות התקינה שלפיו הוא יוצר. סעיף קטן (ב) מדבר על סימון לפי דרישות תקינה? זה סימון אחר?
<שרית זוכוביצקי-אור:>
לא. סעיף קטן (ב) לא מדבר על עצם הסימון אלא מתי הסימון.

<איתי עצמון:>
הסימון של הפריטים לפי סעיף קטן (א)?

<שרית זוכוביצקי-אור:>
סעיף קטן (ב) מדבר על המועד. החובה - - -

<איתי עצמון:>
ולכן את סעיף קטן (ג) אני לא מבין עכשיו. לאור שני הסעיפים הקטנים האלה אני לא מבין מה קובע סעיף קטן (ג). אם לא קיימות לגביו דרישות תקינה, זה אומר שאין חובה לסמן אותו? זה אומר שאין חובה לסמן את דרישות התקינה שלפיהן הוא יוצר?
<שרית זוכוביצקי-אור:>
אפשר לכתוב כך: "מועד הסימון כאמור בסעיף קטן (א) של מוצר תעבורה שלא קיימות לגביו דרישות סימון על פי תקינה - - -".
<איתי עצמון:>
דרישות סימון של פרטים אחרים מהפרטים שקבועים בסעיף קטן (א)?
<שרית זוכוביצקי-אור:>
לא, אותם פרטים. אותן דרישות. 

<איתי עצמון:>
אני מתנצל. אני לא מבין.

<היו"ר אבישי ברוורמן:>
גברתי, בואי תעזרי לנו. בואי תשבי פה על יד עו"ד ראובני, כי אני רואה שיש בלגן קטן. את תסדרי הכול. בבקשה.

<דניאלה גרא-מרגליות:>
אני לא יודעת אם אני אוכל לעשות סדר בבלגן.
<היו"ר אבישי ברוורמן:>
מה שמך?

<דניאלה גרא-מרגליות:>
דניאלה גרא-מרגליות ממשרד האוצר. 

<היו"ר אבישי ברוורמן:>
סוף כל סוף נשמע את האוצר לא על דברים של אפס...

<דניאלה גרא-מרגליות:>
רק רציתי להבהיר שהרעיון מאחורי סעיף קטן (ג) היה לוודא שהשר לא יקבע חובה לסמן משהו טרם היבוא בחו"ל. מצאנו שזה היה היום חסם ליבוא. הנוסח הכי חיובי שרשמנו הוא כזה. הוא קצת עקום על עקום, אבל זה מה שהוא אומר. זה הרעיון של סעיף קטן (ג), בלעדיו אין האמירה הזאת, ולכן השר יוכל לקבוע לסמן משהו באנגליה, ואז יצרת חסם.
<היו"ר אבישי ברוורמן:>
אי-אפשר לעשות משהו יותר ישר, את אומרת.

<איתי עצמון:>
לפי איזה סמכות? אני לא כל-כך מוצא כאן סמכות של השר לקבוע את מועד הסימון.
<דניאלה גרא-מרגליות:>
מה שלא קיים לגביו דרישת תקינה "יהיה לאחר מועד היבוא". זה על דרך החיוב. מועד הסימון יהיה לאחר מועד היבוא.

<איתי עצמון:>
אני מתנצל, אבל אני לא מבין.

<שרית זוכוביצקי-אור:>
לכאורה אם אין איסור, אז מותר.

<איתי עצמון:>
החובה בסעיף קטן (א) היא לגבי פרטים. סעיף קטן (א) נוקב בפרטים שיש חובה לסמן, פרטים לפי צו הגנת הצרכן (סימון טובין) וכן מספר קטלוגי ודרישות התקינה שלפיהן יוצר המוצר. בסעיף קטן (ב) נקבע כי אם קיימות בדרישות התקינה הוראות לעניין מועד הסימון, יהיה מועד הסימון לפי אותן דרישות תקינה, למשל דרישות תקינה אירופיות. אני לא מבין מהיכן סמכות השר לקבוע עכשיו הוראות לעניין מועד הייבוא. אין. אני לא רואה כאן סמכות כזאת.
<דניאלה גרא-מרגליות:>
בכלל השר לא יכול לקבוע?

<איתי עצמון:>
למועד הסימון לאחר מועד היבוא. אני לא רואה היכן נתונה לו הסמכות.

<דניאלה גרא-מרגליות:>
אם אין, זה מעולה, אין חסם, אבל משרד התחבורה חושב שיש לו, אז רציתי לוודא.

<איתי עצמון:>
אני אשמח אם יפנו אותי להוראה.

<היו"ר אבישי ברוורמן:>
רבותי, אם זה מיותר, לא צריך את זה, אז נוריד את זה.
<איתי עצמון:>
יכול להיות שצריך, רק צריך להבין, אדוני.
<שרית זוכוביצקי-אור:>
כרגע אין איסור כזה. הסעיף הזה מקורו בהחלטת הממשלה, נתחיל כך.
<היו"ר אבישי ברוורמן:>
אוווו.

<דניאלה גרא-מרגלית:>
היו הרבה ויכוחים על זה.
<שרית זוכוביצקי-אור:>
היו הרבה ויכוחים.

<היו"ר אבישי ברוורמן:>
את יודעת כמה החלטות ממשלה אפילו לא מעיפים עליהן מבט?
<שרית זוכוביצקי-אור:>
לא חשוב. משרד האוצר, כמו שאמרה דניאלה - -

<היו"ר אבישי ברוורמן:>
אם זה לא הגיוני, נוריד את זה.

<שרית זוכוביצקי-אור:>
- - רצה לוודא שהשר לא ישתולל ולא חס וחלילה - - -

<עוזי יצחקי:>
אם נחה דעתם, זה מיותר.

<שרית זוכוביצקי-אור:>
לכאורה אם זה לא אסור, זה מותר.
<איתי עצמון:>
אם יש דרישות תקינה שאין חובה לסמן את המוצר לפני מועד היבוא - - -

<שרית זוכוביצקי-אור:>
אז ממילא זה - - -

<איתי עצמון:>
לא, רגע. אני שואל. אם יש דרישות תקינה אירופיות שלפיהן – אינני יודע אם קיימות דרישות כאלה – יש חובה לסמן את המוצר לפני מועד היבוא, מה גובר? האם ההוראה כאן או ההוראות בדרישות התקינה?

<אבנר פלור:>
דרישות התקינה.
<שרית זוכוביצקי-אור:>
זה סעיף קטן (ב). לכאורה סעיף קטן (ג) מיותר.
<איתי עצמון:>
אין דרישות תקינה שמחייבות סימון?

<דניאלה גרא-מרגליות:>
כן, אבל בארץ רוצים לחייב סימון.

<היו"ר אבישי ברוורמן:>
אם סעיף קטן (ג) מיותר, הוא הולך לפח. שרית, האם הוא הולך לפח? פעם ראשונה. עו"ד פרידמן, זה יכול ללכת לפח? דניאלה, תעזרי לי.
<דניאלה גרא-מרגליות:>
אני לא משפטנית, אז קטונתי. אני מסבירה את העיקרון. 

<היו"ר אבישי ברוורמן:>
עו"ד פרדימן, אתה לא עוזר היום? עו"ד הר-אבן, יש לך פתרון? לא מצד המוסכים, מצד הכלל.
<איתי עצמון:>
סליחה, שנייה. מדובר על מוצר תעבורה שאין לגביו דרישות תקינה שמחייבות סימון?
<לאה ורון:>
נכון, ואז אפשר יהיה להביא אותו בלי שיהיה עליו סימון.
<שרית זוכוביצקי-אור:>
אני אגיד מה המצב המשפטי, דניאלה - - -

<קריאות:>
 - - -

<היו"ר אבישי ברוורמן:>
זה מין קלוצקעשס. זה כמו הסכולסטיקה, כמה מלאכים רוקדים על קוף של מחט.
<שרית זוכוביצקי-אור:>
החובה היחידה לעניין המועד שקבועה פה שאם זה מופיע בדרישות התקינה, צריך לסמן לפי המועד. אם לא קבעתי כלום, אין לי בעיה לא לפני ולא אחרי. סעיף קטן (ג), המקור שלו להבטיח שאתם תהיו רגועים, אבל הוא לא נדרש באמת.

<איתי עצמון:>
צריך בכל מקרה לשנות את הנוסח. אי-אפשר יהיה להישאר עם הנוסח כפי שמוצע כאן.
<לאה ורון:>
ברור שלא. אם אתה לא הבנת, זה אומר שאף אחד לא יבין.

<דניאלה גרא-מרגליות:>
אם הוא לא  מובן, זה לא טוב, אבל זה המהות שלו, שאם אין תקינה שלא יהיה מי שבטעות - - -

<קריאות:>
 - - -

<לאה ורון:>
דרישות סימון על-פי תקינה.

<היו"ר אבישי ברוורמן:>
לכתוב את זה בלשון בני אדם.

<רון מלכה:>
לא ענית לבקשה של אבנר שאמר שהוא רוצה להיכנס למחסן ולעשות ביקורת. אני חושב שזה היה מאזן את זה.

<יוסי סקורניק:>
במחסן יש סימון היצרן.
<היו"ר אבישי ברוורמן:>
רגע, זה נושא אחר. לאט-לאט. יש לך עזרה פה?

<אינגריד הר-אבן:>
כן, יש לי שאלת תם. למה הסעיף הזה מופיע בפרק הסחר במקום בפרק הייצור והיבוא? הרי לא מצפים באמת מכל סוחר, בפרט מאחר שהמוסכים חויבו פה ברישיון סחר, להתחיל לסמן מוצרים. אנחנו לא מבינים את החובה הזאת, אין לנו אפשרות לעמוד בה בכלל. רק מי שמייבא או מייצר צריך לסמן את המוצר. למה כל סוחר בשרשרת צריך לסמן מוצרים?
<היו"ר אבישי ברוורמן:>
תודה. זו השאלה. מה התשובה? דניאלה. את לא יודעת?

<דניאלה גרא-מרגליות:>
אני לא חושבת שזה אומר שכל סוחר צריך לסמן. 

<אינגריד הר-אבן:>
זו חובה על בעל רישיון סחר.

<דניאלה גרא-מגרליות:>
אם היבואן כבר סימן, הוא כבר סימן, והסוחר רק סוחר, אבל במהות זה אומר סוף השרשרת. הם יכולים לאכוף רק על הסוף. הם אומרים בפועל שכאשר הם רואים משהו שזז, הוא סומן.

<היו"ר אבישי ברוורמן:>
מר סקורניק. מר סקורניק, מדברים אליך.

<דניאלה גרא-מרגליות:>
לשאלה שהוא שאל קודם, למיטב הבנתי עוד פעם - - -
<היו"ר אבישי ברוורמן:>
מר סקורניק, מדברים אליך.

<דניאלה גרא-מרגליות:>
- - - למיטב הבנתי עוד פעם, לפני שסחרת בו, אתה לא חייב לסמן אותו. זה מה שכתוב. כתוך כך: מבלי לגרוע מהוראות כך וכך, בעל רישיון לסחר במוצרי תעבורה לא יסחר - - - אלא אם כן מסומנים. כל עוד זה יושב אצלך במחסן, עוד לא סחרת בו, אז אתה לא חייב לסמן אותו לפני שסחרת בו.

<לאה ורון:>
אז אומר לך אבנר פלור - - - את נושא הסימון.

<דניאלה גרא-מרגליות:>
זה לא המצב בחוק. יש לו בעיה אחרת.

<היו"ר אבישי ברוורמן:>
אבנר, שמעת את דניאלה?

<אבנר פלור:>
הפרשנות שלה נכונה. זה באמת מה שכתוב.

<לאה ורון:>
הוא לא יכול לאכוף.

<אבנר פלור:>
העליתי את הבעייתיות שמבחינת הפיקוח - -

<היו"ר אבישי ברוורמן:>
תהיה לך בעיה.

<אבנר פלור:>
- - באופן תיאורטי אני אגיע ואראה מוצרים לא מסומנים.

<היו"ר אבישי ברוורמן:>
אתה חי עם זה? מה ההמלצה של משרד התחבורה?
<שרית זוכוביצקי-אור:>
להשאיר את זה כמו שזה. א', זה לא יוצר בעיה אצלכם - - -
<היו"ר אבישי ברוורמן:>
סקורניק, אם כך אין לך בעיה.

<שרית זוכוביצקי-אור:>
המילה "ניפוק" לא מופיעה - - -

<היו"ר אבישי ברוורמן:>
עו"ד גלעדי, אתה משחרר את סקורניק?

<אורן גלעדי:>
כן.

<יוסי סקורניק:>
אם זו ההצהרה של האוצר, עם זה אני חי.

<היו"ר אבישי ברוורמן:>
זה נרשם לפרוטוקול.

<שרית זוכוביצקי-אור:>
המילה "סחר" מוגדרת. אני קוראת מהי. "קנייה, מכירה, שיווק, הספקה והצגה למכירה". זה מוגדר. אתם לא יכולים להציג למכירה משהו – על המדף זה חייב להופיע מסומן. כשאתם מציגים למכירה זה חייב להיות מסומן.

<יוסי סקורניק:>
אני לא מציג למכירה, זה במחסן.

<שרית זוכוביצקי-אור:>
נקודה, אז לא סחרת. בסדר.

<היו"ר אבישי ברוורמן:>
איך אומרים? נגעת – נסעת; לא נגעת – לא נסעת. לעו"ד עצמון יש מספר שאלות ונצביע.

<איתי עצמון:>
אדוני, שאלה נוספת. קודם כול איזו הבהרת נוסח בסעיף קטן (ד) ו-(ה) שעניינה סימון שם היצרן, סמלו המסחרי. נצטרך לעשות כאן התאמות, מכיוון שהפרטים האלה נמחקו מסעיף קטן (א). אלו פרטים שקבועים היום בצו הגנת הצרכן (סימון טובין). לעניין סעיף קטן (ו) שמקנה לשר התחבורה סמכות לפטור בעל רישיון מחובת סימון לפי סעיף קטן (א), האם מדובר על פטור גם מחובת סימון של פרטים לפי צו הגנת הצרכן (סימון טובין) או רק מהפרטים שקבועים כאן בסעיף קטן (א) במפורש, דהיינו, מספר קטלוגי ודרישות התקינה?
<שרית זוכוביצקי-אור:>
רק מפה.

<אבנר פלור:>
רק מפה. 

<היו"ר אבישי ברוורמן:>
בקול רם.

<אבנר פלור:>
רק ממה  - - -

<היו"ר אבישי ברוורמן:>
ברשימה של ה-100.

<איתי עצמון:>
כלומר, הפטור בתקנות יהיה רק מדרישות תקינה וממספר קטלוגי.
<היו"ר אבישי ברוורמן:>
אם כך, אני מאשר עם ההערות שנרשמו.

<איתי עצמון:>
התקנות האלה יובאו לאישור ועדה?

<היו"ר אבישי ברוורמן:>
כמה שפחות, אלא אם כן זה דברים עקרוניים. מה אדוני ממליץ?

<איתי עצמון:>
ברגע שמדובר על פטור מצומצם, לפי מה שהובהר כאן, אין צורך.

<היו"ר אבישי ברוורמן:>
הלאה. סעיף 96 אישרתי. 

סעיף 96 מאושר, בכפוף לתיקונים.

<היו"ר אבישי ברוורמן:>
סעיף 96א. בבקשה, עו"ד זוכוביצקי.

<שרית זוכוביצקי-אור:>
	איסור יבוא וסחר של מוצר תעבורה משומש
	96א.
	(א)
לא ייבא ולא יסחר אדם במוצר תעבורה משומש אלא אם הוא מוצר תעבורה המפורט בתוספת שקבע השר בהתייעצות עם שר הכלכלה .

	
	
	(ב)
הוראות סעיף קטן (א) לא יחולו על אדם אם הוכיח כי סחר במוצר תעבורה לצורך שימוש בחומר ממנו הוא עשוי.


<היו"ר אבישי ברוורמן:>
סעיף קטן (א) ברור. תסבירי את סעיף קטן (ב).

<שרית זוכוביצקי-אור:>
הרבה פעמים סוחרים במוצרי תעבורה שיש בהם למשל מתכת, ואם מוכיחים שסחרו במוצר הזה המשומש, לא להרכבה ברכב, אלא לשימוש בחומר עצמו, התכתו, מכירתו למתכת, בזה אין בעיה.
<איתי עצמון:>
זו הגדרה קצת רחבה לצורך שימוש בחומר.
<שרית זוכוביצקי-אור:>
בחומר, לא לצורך שימוש במוצר כמוצר, אלא שזה הכי טוב שיש. שימוש בחומר ממנו הוא עשוי, החומר, חומר הגלם.
<איתי עצמון:>
מדובר על החריג רק לעניין הסחר לא לעניין היבוא?

<היו"ר אבישי ברוורמן:>
חומר הגלם, חוה?

<חוה ראובני:>
אולי זה עוזר.

<היו"ר אבישי ברוורמן:>
שרית, אולי תגידי חומר הגלם?
<שרית זוכוביצקי-אור:>
אפשר.

<היו"ר אבישי ברוורמן:>
אז חומר הגלם, יודעים שמוכרים אותו.

<שרית זוכוביצקי-אור:>
"חומר הגלם" זה ברור יותר.

<היו"ר אבישי ברוורמן:>
עו"ד בגין, את רוצה להוסיף משהו?

<אביטל בגין:>
אני חושבת שיותר נכון שהתחולה תהיה לגבי בעלי הרישיונות ולא על כל אדם. 

<היו"ר אבישי ברוורמן:>
שמעתם מה שאמרה עו"ד בגין? בעלי הרישיונות ולא כל אדם. 
<קריאות:>
- - -

<היו"ר אבישי ברוורמן:>
תשובה, שרית, להערה של עו"ד בגין ועו"ד עצמון, ואני רוצה להצביע.
<חוה ראובני:>
זה לא יהפוך להיות תמריץ שלא להוציא רישיונות? לעקוף את כל משטר האיסור על משומשים על-ידי זה שפשוט לא מוציאים רישיונות?
<שרית זוכוביצקי-אור:>
זה מה שאני אומרת, בגלל זה אני מציעה כן להחיל את זה על אדם ולא על בעל רישיון סחר.

<היו"ר אבישי ברוורמן:>
"אדם לעמל יולד ובני רשף יגביהו עוף."

<איתי עצמון:>
אנחנו נוסיף "מחומר הגלם"?
<שרית זוכוביצקי-אור:>
כן.

<היו"ר אבישי ברוורמן:>
"חומר הגלם", "אדם". אישרתי. 

סעיף 96א אושר, בכפוף לתיקונים.

<היו"ר אבישי ברוורמן:>
אני נותן לכם הפסקה של חמש דקות לסגור את מה שהיה ואני עובר לפרק הבא. כולכם מוזמנים להשתתף בפרק הבא ועדיין לא לאכול. תודה.
<(הישיבה נפסקה בשעה 12:15 ונתחדשה בשעה 12:30.)>
<היו"ר אבישי ברוורמן:>
רבותי, אני מחדש את הישיבה אנחנו נסיים אותה ב-14:00. אני מקווה שנגמור את הפרק הבא. כרגע אני מבקש את הניסוח שהגעתם אליו בהסכמה. עו"ד זכוביצקי, בבקשה.

<שרית זוכוביצקי-אור:>
אני מציעה שאני אקרא את סעיף 94(א) עם השינויים וסעיף קטן (ד) שיעגן את הנושא של מתן אחריות במסגרת חשבונית.

אני קוראת את סעיף 94(א): "לא ימכור בעל רישיון לסחר במוצרי תעבורה מוצר תעבורה, אלא אם כן מסר לקונה בעת המכירה לצרכן תעודת אחריות למוצר התעבורה ולפעילותו התקינה לתקופה שלא תפחת משלושה חודשים או לנסיעה של 6,000 ק"מ מיום התקנתו ברכב, ככל שנדרשת התקנתו ברכב לצורך השימוש בו, ואם לא נדרשת התקנה, מיום המסירה ללקוח, לפי המוקדם מביניהם, אלא אם נקבעה בדין תקופה ארוכה יותר; השר רשאי, באישור הוועדה, לשנות את התקופה או מספר הק"מ והמחיר כאמור".
<איתי עצמון:>
כלומר, תחול אחריות - - -
<שרית זוכוביצקי-אור:>
סליחה, אני מוחקת את המילה "מחיר".
<איתי עצמון:>
בדיוק זה מה שרציתי לומר. תחול החובה לתת אחריות לכל מוצר תעבורה, בין אם הוא חדש ובין אם הוא משומש.

<שרית זוכוביצקי-אור:>
נכון, זה בזכות הרצון הטוב של היבואנים. זה מצוין.
<איתי עצמון:>
בין אם הוא מוצר חדש ובין אם הוא מוצר משומש.

<שרית זוכוביצקי-אור:>
נכון. עכשיו אני קוראת את הסעיף שניסחנו בעקבות הבקשה לכלול את האחריות בחשבונית.

<לאה ורון:>
רגע, זה ייאמר בסעיף?
<איתי עצמון:>
ברגע שכתוב "אחריות על מוצר תעבורה", זה כולל הכול.

<שרית זוכוביצקי-אור:>
אני קוראת סעיף שיאפשר לכם לכלול את האחריות בחשבונית: "על אף האמור בסעיף קטן (א) לעניין חובה למסור תעודת אחריות, רשאי בעל רישיון לסחר במוצר תעבורה לתת את האחריות במסגרת חשבונית שעליו למסור לקונה על-פי דין, ובלבד שכלל בחשבונית פרטים שקבע השר, בהתייעצות עם שר הכלכלה ובאישור הוועדה. השר רשאי לקבוע בתקנות כאמור את גודל האותיות המזערי שיופיע בחשבונית ואת אופן הצגת הפרטים על החשבונית כאמור; הוראות סעיף קטן זה לא יחולו על מוצרי תעבורה שחלות לגביהן הוראות לפי חוק הגנת הצרכן". זה ברור.
<יוסי סקורניק:>
בסדר גמור.

<אורן גלעדי:>
בסדר, מקובל.

<היו"ר אבישי ברוורמן:>
מקובל?

<איתי עצמון:>
קראת את הסעיף החדש?

<שרית זוכוביצקי-אור:>
קראתי אותו באופן מלא.

<איתי עצמון:>
כלומר, אם אני מבין נכון, רק לעניין החובה למסור תעודת אחריות במסגרת חשבונית יהיה חריג לעניין מוצרי תעבורה שחלות לגביהן הוראות לפי חוק הגנת הצרכן. כלומר, מה שנקבע לפי חוק הגנת הצרכן יוסיף לחול, והוראה לגבי החשבונית לא תחול לגבי אותם סוגי מוצרים.
<שרית זוכוביצקי-אור:>
נכון.

<יוסי סקורניק:>
מקובל.

<שרית זוכוביצקי-אור:>
מקובל על היבואנים?

<קריאה:>
מקובל.

<היו"ר אבישי ברוורמן:>
משה בר.

<משה בר:>
נכים כמעט ולא נוסעים ברכב, ואנחנו רואים שמחליפים את הרכב כשבקושי יש להם קילומטראז', אז למה שיהיו שלושה חודשים? לנכים שיעשו את זה לפי קילומטראז'. אם הוא לא נוסע, יעברו שלושה החודשים - - -
<אינגריד הר-אבן:>
זה שלושה חודשים או 6,000 ק"מ.

<משה בר:>
לנכים לעשות לפי 6,000 ק"מ.

<היו"ר אבישי ברוורמן:>
תרשום, תענה לו. תודה. גברתי.
<אינגריד הר-אבן:>
אנחנו רק רוצים הוראות מעבר, כי כרגע הנוהל שאנחנו נוהגים זה החשבוניות כמובן.
<איתי עצמון:>
ההערה נכונה לכל סעיפי הצעת החוק. לגבי כל הסעיפים יהיו הוראות מעבר, זה ברור.

<היו"ר אבישי ברוורמן:>
אוקיי. אם כך, אדוני, מקובל? אתה עזרת לנסח. אם כך, אני מאשר את הסעיף הזה, ובזה סיימנו את הפרק הזה.
סעיפים 94(א), סעיף 96(ד), אושרו, בכפוף לשינויים.
<לאה ורון:>
רגע. תענו רק למר בר.

<אבנר פלור:>
היום זה כולל שתי חלופות, או שלושה חודשים או 6,000 ק"מ.

<משה בר:>
חשוב שלנכים ייתנו את ה-6,000 ק"מ, לא את השלושה חודשים.

<אבנר פלור:>
זה כתוב. זה לא קשור לנכים בכלל. 

<איתי עצמון:>
ההוראות חלות על כל סוגי מוצרי התעבורה.

<היו"ר אבישי ברוורמן:>
מר בר, באת על סיפוקך?

<משה בר:>
בסדר.

<היו"ר אבישי ברוורמן:>
תודה רבה. פרק י"ד: עונשין. בבקשה, עו"ד זוכוביצקי, סעיף 180. 

<שרית זוכוביצקי-אור:>
אני עושה פה החלפת מקל. אני נשארת, אבל - - -

<היו"ר אבישי ברוורמן:>
את נשארת וחוה ראובני נכנסת.

<שרית זוכוביצקי-אור:>
זה הרגע. כך זה קורה. כולל ההקראה.

<היו"ר אבישי ברוורמן:>
אנחנו מברכים אותך בהמון הצלחה. 
<שרית זוכוביצקי-אור:>
תודה רבה.

<היו"ר אבישי ברוורמן:>
שמחנו לעבוד אתך, שתהיה לך באמת הצלחה בדרכך כשופטת תעבורה. כמובן אנחנו רגילים לעבוד עם חוה בכל-כך הרבה נושאים - - -
<שרית זוכוביצקי-אור:>
לא תרגישו בהבדל.
<היו"ר אבישי ברוורמן:>
תמיד נרגיש בחסרונך, אבל חווה היא גם כן מהבכורות, שבט ראובן.

<חוה ראובני:>
תודה רבה, אדוני. שרית אולי קטנה בגודל, אבל הנעליים האלה גדולות מאוד.

פרק העונשין – כהקדמה, כרקע, נאמר שהסמכות העונשית היא סמכות נוספת על הסמכויות שכבר ישנן, הסמכויות המינהליות, בכל אופן לגבי בעלי רישיון – הסירוב לתת רישיון, הסמכויות להתלות, לבטל וכיוצא בזה, והסמכויות שיינתנו בתחום של העיצומים הכספיים, שזה פרק שעדיין בהכנה, והוא אמור לעלות לדיון בהמשך.
בחוק יש עשרות אם לא מאות איסורים וחובות, עם זאת בחרנו בפינצטה 18 סעיפים שיש בו, שבהם חשבנו שנכון להפעיל את השוט הפלילי, בגלל החומרה המיוחדת, היסודות הנפשיים והירידה שלהם לשורשי המטרות של החוק, שבהפרות שלהם למעשה יש סיכון מהותי ביעדים של החוק. אלה התפיסות שעמדו ביסוד הבחירה של איזה סעיפים יהיו בפרק העונשי.
פרק י"ד: עונשין. אני אתחיל בהקראה?
<היו"ר אבישי ברוורמן:>
בבקשה.

<איתי עצמון:>
את מקריאה מהגרסה המעודכנת יותר? כי נשלחו שני נוסחים.

<חוה ראובני:>
אני מאמינה שזה האחרון.

<אינגריד הר-אבן:>
כבודו, אנחנו יכולים להעיר לגבי הפרק הזה טרם תחילת הקריאה?

<היו"ר אבישי ברוורמן:>
בבקשה.

<אינגריד הר-אבן:>
אנחנו חושבים שלא ניתן לדון בפרק העונשין במנותק מפרק העיצום הכספי, כי הוועדה וגם אנחנו צריכים לבחון את שיקול הדעת של משרד התחבורה, איזה סוגי עבירות נכללות בפרק העיצום הכספי ואיזה עבירות בפרק העונשין. הרי הדעת לא נותנת שקודם נדון דווקא בפרק העונשין, ואז יגידו לנו: אולי זה יהיה בעיצום, אבל בסוף זה לא יהיה בעיצום הכספי. צריך לדון בדברים הללו ביחד.
<עוזי יצחקי:>
מה זה ביחד? נקרא שורה-שורה?

<אינגריד הר-אבן:>
הרי משרד התחבורה צריך להסביר למה זה בעונשין ולא בעיצום הכספי ומה היחס בין הדברים. 

<חוה ראובני:>
יש גם חפיפות.

<אינגריד הר-אבן:>
יש גם חפיפות.
<לאה ורון:>
לכן קבענו בישיבה הבאה את הנושא - -

<עוזי יצחקי:>
זו הישיבה ביום ראשון הבא, ה-7 בדצמבר. 

<לאה ורון:>
נכון, לנושא העיצומים הכספיים.

<עוזי יצחקי:>
 - - באמת תודה לוועדה – בנושא הספציפי הזה.

<לאה ורון:>
אדוני צודק.

<אינגריד הר-אבן:>
הערה נוספת. כבוד היושב-ראש אתי?

<היו"ר אבישי ברוורמן:>
לגמרי. אני מקשיב.

<אינגריד הר-אבן:>
יש סעיף שכל הזמן חוזרים ומפנים אותנו אליו, הוא סעיף 17 המיתולוגי לפרק הראשון לחוק, שנקרא "פעולה בחוסר מקצועיות או ניגוד עניינים". דא עקא, דווקא סעיף חשוב זה איננו מופיע, לא בפרק העיצום הכספי ולא בפרק העונשין, ולדעתנו הוא קריטי. סליחה, הוא מופיע בפרק העיצום הכספי, אבל במשהו מאוד-מאוד מינורי, ולדעתנו חייבים להעביר אותו לפרק העונשין כי זאת הליבה של העיסוק של בעלי הרישיונות ושל סמכות המנהל לפעול נגדם. 
כמו כן, אני רוצה שהוועדה תיתן את הדעת על היחס בין פרק העיצום הכספי לפרק העונשין, כי בסעיף 179 שמסיים את פרק העיצום הכספי, הוא קובע שכל העבירות בגינן ניתן להטיל עיצום כספי הן גם עבירות פליליות. אם כך, מדוע בפרק העונשין יש צמצום של כמות העבירות? ומה היחס בין סעיפים 180 ל-181, שמונים את העבירות, לבין סעיף 179 שקובע שסעיפים 161 עד 165 הם העבירות? תודה.

<היו"ר אבישי ברוורמן:>
איתי, מה אתה אומר?

<לאה ורון:>
באמת לאיתי בראש להגיד 180, 181, כשלא אומרים אפילו את כותרת השוליים. גדול עלינו.

<היו"ר אבישי ברוורמן:>
אנחנו מתחילים עכשיו בקריאה.
<איתי עצמון:>
אדוני, אין כל מניעה לדון בפרק העונשין לפני שדנים בפרק העיצומים הכספיים.

<היו"ר אבישי ברוורמן:>
תודה רבה.

<לאה ורון:>
לסעיף 17, אולי משרד התחבורה מוכן להתייחס.

<חוה ראובני:>
אני אתייחס.

<היו"ר אבישי ברוורמן:>
בבקשה. עו"ד ראובני.

<חוה ראובני:>
חוסר מקצועיות זה עבירות בכל מיני עיסוקים, שיכולים להיות גם בעלי משמעויות בטיחותיות כבדות. על חוסר מקצועיות כשלעצמו לא מעמידים אנשים לדין. רופא שמתרשל, אפשר לתבוע אותו בנזיקין, אבל זה צריך להגיע לרמות קיצוניות מאוד של רשלנות ויותר מזה, לפני שהוא יהפוך להיות גם נאשם בפלילים, ואז לא מאשימים אותו לפי פקודת הרופאים, אלא לפי דיני העונשין הכלליים, שנותנים את הסמכויות, למשל במקרים של גרם מוות ברשלנות. אותו דבר כאן, לו יצויר, ואני מביאה את הדוגמה של  התאונה הנוראית, עם המיצובישי גרנדיס שאיבדה את הבלמים ליד טבריה לפני שלוש שנים - - -
<אבנר פלור:>
משפחת אטיאס.
<חוה ראובני:>
משפחת אטיאס. לו יצויר שהיה ממצא שהמוסך טיפל ברשלנות ברכב הזה, אם זה נכנס לגדר גרם מוות ברשלנות העונשית, אז לא צריך סעיף פה בחוק של אחריות. ואם הוא עשה איזה תקלה וכו' וחריגה מנורמת הזהירות הסבירה, זה לא שונה מרופא, והוא לא עומד על זה לדין פלילי. ולכן אנחנו חושבים שהתפיסה כאן צריכה להיות אותה תפיסה לגבי כל העיסוקים, כפי שיש בעיסוקים אחרים.
<אינגריד הר-אבן:>
לא השבת לגבי ניגוד העניינים.

<חוה ראובני:>
לגבי ניגוד העניינים הגישה היא אותה גישה, שאומרת שאם אנחנו מגיעים לרמה של הפרת אמונים שמוכרת לנו מהמשפט הפלילי, מחוק העונשין, אז אפשר להעמיד לדין שם. וכל זמן שאנחנו נמצאים מתחת לזה, אנחנו ברמה המשמעתית, ברמה האתית, ברמה של הטיפול בכלים המקצועיים הפנימיים ולא ברמת המשפט הפלילי. 

<היו"ר אבישי ברוורמן:>
אתה רוצה להוסיף איזו מילה או שאין צורך?

<איתי עצמון:>
אדוני, כאשר עיינתי בפרק הזה ביקשתי להבין מה הרציונל לגופו של עניין לגבי כל הפרה והפרה שגרם לנציגי הממשלה לשלב אותה בפרק העונשין. אני מציע שקודם כול עו"ד ראובני תקרא את ההפרות ולאחר מכן נשאל את השאלות.
<היו"ר אבישי ברוורמן:>
תודה רבה. עו"ד פרידמן, הערה כללית לפתיחה.

<זאב פרידמן:>
אני רוצה להזכיר את דברי אדוני בישיבה מיום 6 בנובמבר שנה זו, כשאדוני הסכים לכלול בפרק הזה השפעה על בעל רישיון לפעול בניגוד לחובותיו על-פי הרישיון או על-פי חובותיו המקצועיות. אני רק אזכיר שהסעיף הזה נועד למנוע באופן כללי השפעה על בעל מוסך לבצע קיצורי דרך ולסכן את האנשים ברחוב, להשפיע על שמאי לתת שומה שאיננה נכונה שגורמת נזק כלכלי גדול וכיוצא באלו.
<היו"ר אבישי ברוורמן:>
עו"ד בגין. משרד המשפטים. תעני לשאלה.

<אביטל בגין:>
אנחנו מתנגדים לקביעה של עבירה כזאת. שוב, כמו שחוה אמרה, מדובר בנושא שהוא לא מיוחד רק לתחום שירותי הרכב, הוא נכון לכל אדם שמנסה להשפיע על רופא בקבלת חוות-דעת לביטוח הלאומי, להשפיע על כל סוגי המקצועות האחרים. יש עבירות בחוק העונשין של קבלת דבר במרמה, והמשפחה הזאת של העבירות, כולל שידול וכולל ניסיון שמכסות - - - 

<זאב פרידמן:>
שידול איננה עבירה.
<אביטל בגין:>
שידול לעבירה היא עבירה. ככל שלא מדובר בתחום שחוק העונשין מטפל בו ביחס לכל המקצועות ולכל ההתנהגויות של בני אדם בכלל, לא נכון להפליל דווקא באופן מיוחד את ההתנהגויות של בעלי הרישיון עד כה.
<זאב פרידמן:>
אדוני, אני רק אסביר שהנושא הזה כבד נידון פה בוועדה וכבר עלתה הטענה הזאת שזה מוסדר בחוק העונשין וכבר דנו בסוגיה הזאת, ובכל זאת אדוני החליט כמובן שיש מקום להדגיש את זה בחוק הזה, נוכח העובדה והמציאות, איך שמתנהלים - - -
<היו"ר אבישי ברוורמן:>
אדוני רוצה להוסיף?

<שלמה כהן תוסייה:>
אני מאיגוד השמאים. אני רוצה להזכיר את המעמד המיוחד של השמאים. בדיון שנערך לפני כשבועיים דובר על המעמד האובייקטיבי שלהם, תפקיד מעין שיפוטי, ובדברים האלה, השפעה על שיקול דעתו של השמאי כדי שייתן חוות דעת שאינה הוגנת ואמיתית היא משמעותית יותר, ואותה כן, לדעתנו לפחות, ראוי להכניס כעבירה פלילית.
<אביטל בגין:>
היא משמעותיות יותר מהשפעה על שופט, על שוטר, על כל איש מקצוע אחר שאתה מנסה להשיג ממנו באופן פסול איזו טובת הנאה?
<זאב פרידמן:>
היכולת להשפיע על שופט היא קטנה מאוד ולהשפיע על שמאי זה דבר קל מאוד, באמצעות טלפון או מילה או אפילו בלי לומר אף מילה.

<היו"ר אבישי ברוורמן:>
בשמאים נדון.

<איתי עצמון:>
בנפרד.

<היו"ר אבישי ברוורמן:>
בשמאים נדון בנפרד. אנחנו נחליט אם אנחנו דנים בשמאים אליבא דבית שמאי או אליבא דבית הלל.
<איתי עצמון:>
ככל שתיקבע הוראה מהותית לעניין שמאי הרכב, ניתן יהיה להתאים את פרק העונשין או את פרק העיצומים לפי הצורך, אבל כרגע אין הוראה מהותית שעניינה איסור השפעה שלא כדין על שמאי.
<היו"ר אבישי ברוורמן:>
אם כך, עו"ד ראובני, אנחנו מתקדמים להקראה. בבקשה.

<אינגריד הר-אבן:>
שאלה נוספת, סליחה, כבוד היושב-ראש. שאלה נוספת למשרד התחבורה לפני ההתחלה. פרק העונשין איננו כולל התייחסות לסוחרי רכב. אני מזכירה שפרק הסוחרים הוסף מאוחר יותר בהוראת הוועדה. רציתי לדעת אם זה בכוונה או שזאת אשמתה. יכול להיות שלא הייתם מודעים לכך שהפרק הוסף - - -
<לאה ורון:>
לא שמענו, כי עוזי הפריע. תחזרי.
<אינגריד הר-אבן:>
פרק העונשין איננו כולל התייחסות לסוחרי רכב, בעוד שהוא כן כולל התייחסות לבעלי רישיונות אחרים. אני שואלת האם זה בגלל שהפרק שדן בסוחרים הוסף מאוחר יותר ואולי נשמט מכם או שזה בכוונה.
<היו"ר אבישי ברוורמן:>
תודה. שאלה טובה. חוה.

<חוה ראובני:>
עשינו סקירה כללית על מה שהתווסף במהלך הדיונים. על פניו בסוחרים כנראה שלא יהיה, אבל עדיין סופית לגבי סעיף אחד נשקול, יכול להיות שנבקש מהוועדה להוסיף בעניין הסוחרים.

<איתי עצמון:>
מתי תשקלו? בדיון הזה או לקראת הדיון הבא?

<חוה ראובני:>
לקראת הדיון הבא, אדוני.

<איתי עצמון:>
אתם מבקשים לאשר היום את הפרק.

<חוה ראובני:>
בעיקרון כן. כרגע אין לנו הצעה קונקרטית על השולחן. עשינו סריקה, היה שנרצה, נחזור לאדוני.

<היו"ר אבישי ברוורמן:>
אני אגיש רביזיה. בסדר. בואו נתקדם. יאללה, קדימה, אני רוצה לרוץ.
<חוה ראובני:>
	
	
	פרק יד': עונשין

	עונשין
	180.
	(1) אלה דינם, קנס כאמור בסעיף 61(א)(2) לחוק העונשין - 

	
	
	
	(1) בעל רישיון שהעביר רישיון לאחר, בניגוד להוראות סעיף 9;

	
	
	
	(2) בעל רישיון שסירב לתת שירות, בניגוד להוראות סעיף 15;

	
	
	
	(3) בעל רישיון לייצור רכב ושיווקו שלא נתן שירותי תחזוקה או שלא מכר מוצרי תעבורה בהתאם להוראות לפי סעיף 26; 

	
	
	
	(4) יבואן רכב ישיר שלא נתן שירותי תחזוקה לרכב, בניגוד להוראות לפי סעיף 40(א);

	
	
	
	(5) יבואן רכב עקיף שלא נתן שירותי תחזוקה לרכב שיובא על ידו, בניגוד להוראות לפי סעיף 40(ב);

	
	
	
	(6) יבואן רכב ישיר שלא מכר מוצרי תעבורה בהתאם להוראות לפי סעיף 41(א); 
(7) יבואן רכב עקיף שלא מכר מוצרי תעבורה בהתאם להוראות לפי סעיף 41(א1);

	
	
	
	(8) מנהל מקצועי של מוסך שלא פיקח על עמידת עובדי המוסך בהוראות המנויות בסעיף 111, בניגוד להוראות אותו סעיף.


<איתי עצמון:>
אני מבקש, אדוני, שנעצור כאן, מכיוון שיש לי שאלה כללית. כפי שאמרתי בראשית הדיון - -
<היו"ר אבישי ברוורמן:>
אנחנו בסעיף קטן (א).

<איתי עצמון:>
- -  אני מבקש לדעת מדוע דווקא הפרות לעניין אי-מתן שירותי תחזוקה לרכב או אי מכירת מוצרי תעבורה הן אלה שסווגו כעבירות פליליות. כאשר מעיינים בהצעת החוק, וכפי שאמרה עו"ד ראובני בצדק, היא כוללת חובות רבות והפרות רבות, מדוע למשל ייצור רכב שלא בהתאם לתוכנית הייצור שלא בהתאם לאב טיפוס זו לא עבירה פלילית, גם כאן יש להפרה השלכה בטיחותית. אני מוכרח לומר שלא כל-כך הבנתי מדוע ההפרות המנויות כרגע בפסקאות (3), (4) ו-(5) הן דווקא עבירות פליליות.

<היו"ר אבישי ברוורמן:>
השאלה היא מה פלילי ומה לא פלילי ומדוע.
<איתי עצמון:>
מה הרציונל בעיקר.

<היו"ר אבישי ברוורמן:>
מדוע חלק פלילי וחלק לא פלילי.

<חוה ראובני:>
הסברתי באופן מאוד-מאוד כללי קודם את הרציונל. כאשר אם רואים למשל את שני הסעיפים הראשונים הם עקיפת חובות הרישוי לפי החוק הזה. הפרות של בעלי רישיון שאנחנו חושבים שניתן לטפל בהם באופן יעיל, אפקטיבי ומרתיע באמצעות עיצומים כספיים ובאמצעות התליות רישיון וכיוצא בזה, אנחנו מעדיפים את הכלי הזה. אם אנחנו מאיינים את הרווח הכספי שלו, כפי שהכלי של עיצומים כספיים יאפשר לנו לעשות, אנחנו חושבים שבאיזה מקום זה יותר אפקטיבי, זה יותר מיידי מאשר ענישה פלילית בסכומים שיכולים להיות גם הרבה יותר נמוכים.
<איתי עצמון:>
זו אמירה שיכולה להיות נכונה תמיד. השאלה ביחס לאי-מתן שירותי תחזוקה, האם זו הפרה שלא ניתן לאכוף באמצעות אכיפה מינהלית, עיצומים כספיים? אני מוכרח לומר שלא כל-כך הבנתי את הרציונל בהקשר להפרות האלה. ההפרות המנויות בפסקאות (1) ו-(2), אני יכול להבין, אבל לגבי מתן שירותי תחזוקה?
<חוה ראובני:>
כאן זה התלות של הצרכן בבעל הרישיון. יש כאן צרכן שבמידה רבה הוא תלוי באותו בעל רישיון והוא מוצא את עצמו עם רכב או עם מוצר תעבורה כשהוא נמצא בחלל ריק.

<איתי עצמון:>
גם אי-מתן אחריות לרכב וגם אי-טיפול בתקלת בטיחות סדרתית אלו הפרות שהצרכנים עלולים למצוא את עצמם חסרי יכולת לפעול מול בעלי הרישיונות.
<חוה ראובני:>
הם לא יכולים למצוא את עצמם חסרי שירות. אם יש הפרה של החובות האלה זה כרוך בעלות לצרכן, וכמובן הרעיון של תקלת בטיחות סדרתית ואחריות וכו' נועדו לחסוך אותם ממנו, אבל הוא לא נשאר בלי שירות, אבל אם הוא לא יכול לקנות מוצרי תעבורה, הוא לא יכול לקבל שירות תחזוקה, הוא נמצא בבעיה הרבה יותר קשה שאולי לא ניתנת לתיקון אפילו אם הוא מוכן לשלם כסף ולריב עם בעל הרישיון אחר-כך.

<איתי עצמון:>
אני אשמח לשמוע התייחסות גם ממשרד המשפטים. 

<אביטל בגין:>
אלה הדברים שמשרד התחבורה ביקש להפליל בהם, שמבחינתו היה חשוב לקבוע כעבירה. מבחינתנו זה מוצדק באופן עצמאי כעבירה. חלק מהדברים עשויים, דרך אגב, להיכנס להפרה של תנאי הרישיון ממילא, ויכול להיות שאפשר לשקול  האם יש עבירות שאין בהן צורך, אבל אימצנו בגדול את עמדת משרד התחבורה בדבר הזה, וזה מקובל עלינו.
<היו"ר אבישי ברוורמן:>
אדוני.

<איתי עצמון:>
יש כאן אנשים שביקשו רשות דיבור.

<היו"ר אבישי ברוורמן:>
חוץ משניידר והר-אבן יש עוד מישהו? אתה לא רוצה להגיד משהו?

<איתי עצמון:>
סיימתי את דברי.

<היו"ר אבישי ברוורמן:>
תודה, מר שניידר.

<אהוד שניידר:>
אני רוצה להתייחס לסעיפים קטנים (4) ו-(6). שני הסעיפים האלה מפנים לסעיפים 40(א) ול41(א) להצעת החוק. בשני המקרים מטילים על יבואן ישיר חובות בכל מה שקשור לכלי רכב שאינם מיובאים על ידו. אנחנו מעוניינים בשני המקרים האלה שתהיה הגנה ליבואנים הישירים, אחרי שהם כבר הועמדו לדין ונאשמים, אם יצליחו להוכיח שהם נקטו בכל האמצעים כדי לספק את מוצרי התעבורה שלא הצליחו לספק. אני מזכיר, מדובר בכלי רכב שאינם מיובאים על-ידי היבואנים הישירים, אלא הם מיובאים על-ידי יבואן זעיר, יבואן עקיף או יבואן אישי, כשהיבואן האישי צריך לספק להם חלקי חילוף. יכול להיות שאותו יבואן ישיר, אין לו את חלקי החילוף, הוא פונה אל ספקים של יבואני מוצרי תעבורה תחליפיים בארץ ובעולם ולא מצליח להשיג אותם.
<חוה ראובני:>
סעיף  - - -

<איתי עצמון:>
אני מציע שתזכירו מה קובע סעיף 41(א) ו-(א1), תוך התייחסות להערה של עו"ד שניידר.

<חוה ראובני:>
יש חובה על יבואן רכב ישיר לספק שירות גם לכלי רכב שלא הוא ייבא, אבל מתוצר שהוא מייבא.
<איתי עצמון:>
לאיזה תקופה?

<חוה ראובני:>
עם הגבלות של לוחות-זמנים ופרקי זמן. אני מקווה שיסלחו לי שאני עדיין לא שרה את כל הפרטים של לוחות-הזמנים. עם זאת, יש להם פטור מפורש אם הם יוכיחו שעשו כל שביכולתם כדי לספק את המוצר במועדים ושלא היתה להם שליטה על העיכוב.
<איתי עצמון:>
אם אינני טועה, החריג הזה הוסף רק לעניין סעיפים קטנים (ב) ו-(ב1), שנקבו את המועד להספקת מוצר התעבורה מיום שהוזמן. שוב, למיטב זכרוני ולפי הרישומים שלי. לגבי החובה לספק מוצרי תעבורה לתקופה של שבע שנים, אם אינני טועה, לא נקבע החריג.

<חוה ראובני:>
לא נקבע החריג וזה אומר שהיבואנים צריכים להיערך מראש עם מינימום של מלאי וההיכרות מבחינת יכולת מקצועית גם עם כלי רכב שהם לא מייבאים. זאת החובה שהחוק מטיל.
<אהוד שניידר:>
 סליחה - - -
<היו"ר אבישי ברוורמן:>
אחד-אחד. עו"ד שניידר, אתה עונה בשם השלישייה?
<אהוד שניידר:>
אני אענה, כן. אמנם זה אותו תוצר, אבל כלי הרכב האלה מדגמים שאינם מיובאים על-ידי היבואן הישיר, הוא בכלל לא יודע שהם מיובאים לישראל, אין לו שום אפשרות להיערך מבחינת מלאי לכלי רכב שלא הוא ייבא, שאינם נמצאים בארץ. אני מזכיר שמדובר בכלי רכב שאין לו התמחות בהם, כי אלה דגמים שאינם מיובאים על-ידי היבואן הישיר. ההעמדה לדין אחרי 45 ימים היא איננה אפשרית, מפני שהיבואן עשה כל מה שהוא יכול היה בתקופה הזאת והוא לא הביא. אין כל הצדקה להעמיד אותו לדין, אם הוא יצליח להוכיח שהוא אכן עשה כל מה שהוא היה יכול כדי להביא את מוצרי התעבורה.

<חוה ראובני:>
הטענה של עו"ד שניידר פה היא נגד סעיף 41, לא נגד הסעיף העונשי.
<אהוד שניידר:>
לא.

<חוה ראובני:>
כן.

<אביטל בגין:>
צריך לתקן את הסעיף המהותי.

<חוה ראובני:>
אם בכלל, זו בעיה בסעיף המהותי שמטיל עליכם חובות שאתם לא יכולים לעמוד בהם. פה הסעיף העונשי קובע בסך הכול מה העונש אם הפרתם את סעיף 41. אם יש בעיה בסעיף 41 שהוא מטיל חובות, שם זה היה צריך להתברר. כמובן אני מבינה את המשמעויות של זה - - -

<היו"ר אבישי ברוורמן:>
חוה, השאלה שלי היא פשוטה. בגישתי, לא התחיקתית, אבל בתור איש ציבור, כלכלן וגם מניסיון חיי, אני מעדיף אם תופסים מישהו, לתת לו נבוט גדול למען יראו וייראו ולא עם עודף ביורוקרטיה. מצד שני, אם אדם עושה את הדברים, בשביל מה לתת לו דברים לא רלוונטיים? והשאלה כאן, אם אנשים עושים את כל הפעולות בשביל מה צריך לעשות אותם פליליים? זאת השאלה שאני שואל. אם הם מוכיחים שהם עשו את הדברים האלה. אם הם עבריינים, תן להם את העונשים הכי גדולים, אני בעד, גם בנושא המיסוי, חובת דיווח אוניברסלי, תופסים מישהו, למען יראו וייראו, בזפת ובנוצות. אבל אם אנשים לא פליליסטיים? דיברתי עם אבנר על זה, חבל פה ללכת רק מבחינה יורידית. פה דיברתי עם אבנר על זה.

<חוה ראובני:>
אנחנו מגיעים לסעיף 180 רק אם התברר שהוא אכן הפר.

<אבנר פלור:>
נעשה סדר. 
<היו"ר אבישי ברוורמן:>
אני רוצה לעשות פה סדר.

<אבנר פלור:>
הבקשה של עו"ד שניידר זה באותם דגמי רכב שהיבואן הישיר לא מייבא והוא צריך לתת מענה לאותו תוצר אבל לדגמים של היבואן העקיף או כל יבואן אחר שמייבא אותם.
<היו"ר אבישי ברוורמן:>
אם הוא מוכיח שהוא עשה כל מה שביכולתו, למה שהוא יהיה פלילי?

<אבנר פלור:>
 מה שהוא מעלה, שאם הוא נכנס לפן הפלילי, אם הוא מוכיח שהוא עשה כל שביכולתו - - -
<היו"ר אבישי ברוורמן:>
בדיוק. זה מה שאני אומר.
<אבנר פלור:>
זו בעצם הבקשה, חוה.

<חוה ראובני:>
זה סעיף 41. סעיף 41 קובע את החובות.
<היו"ר אבישי ברוורמן:>
זה גם נובע מפה.

<רון מלכה:>
סעיף 41 מטיל את החבות של ההחזקה על כל רכב וכל תוצר על היבואן הישיר. יש לו קשר ליצרן, הוא יכול להוציא את החלקים, הוא יכול להוציא את כל נושא ה-recall, והתיקונים באחריות.

<היו"ר אבישי ברוורמן:>
קיבלתי. אבל יכול להיות שיש שרשור שתמיד קיים, ואז תפסו אותו, זה לא בסדר, אבל הוא מוכיח שהוא עשה כל מה שביכולתו. בגלל שיש לו אחריות שילוחית, צריך להכניס לו גם את הפלילי? זה לא נראה לי. אני אתכם לחומרה, אבל צריך גם להסתכל מתי. מבחן ההיגיון – זה מה שאני שואל.
<חוה ראובני:>
אלה התנאים של סעיף 41. אנחנו מגיעים לכאן ברגע שהופר סעיף 41. סעיף 41 הגדיר את החובות. הטענה כאן היא נגד החובות המוטלות על היבואן.
<עוזי יצחקי:>
יש לך איזה מדרגה שהגעת לפה.

<אהוד שניידר:>
לא, לא. סליחה. סעיף 41 אומר שב-45 ימים אנחנו צריכים לספק את זה. נתנו לנו אולי ארכה מסוימת לספק, אבל בסופו של דבר, גם אם עשינו את כל הדברים, ובתוך 45 ימים לא סיפקנו את מוצרי התעבורה, אנחנו מגיעים לסעיף העונשין. וכשאנחנו מגיעים לסעיף העונשין, מה שאנחנו מבקשים, שתתנו לנו בבקשה להתגונן בטענה שעשינו כל מה שהיינו יכולים לעשות כדי לספק את מוצרי התעבורה.

<היו"ר אבישי ברוורמן:>
ואז האחריות הפלילית תוסר. 
<אהוד שניידר:>
נכון, זה מה שאנחנו מבקשים.

<היו"ר אבישי ברוורמן:>
עו"ד בגין, במקרה שהיבואן לא מספק בזמן את החלפים וכל מה שאמרתם, תחול עליו אחריות פלילית, אלא אם כן הוא יראה שעשה כל שביכולתו להשיג את חלקי החילוף הדרושים, פנה אל היצרן, אל ספק החלפים, הגיש בקשה מסודרת, עשה כל שביכולתו, ואז כשהוא מוכיח לכם את זה, תורידו ממנו את האחריות הפלילית.
<חוה ראובני:>
אם הוא עשה, אין עבירה על סעיף 41 ואין סעיף עונשין.
<קריאות:>
לא, לא.

<קריאה:>
יש עבירה.

<היו"ר אבישי ברוורמן:>
ברגע שהוא עבר, הוא עבר, והעבירה היא פלילית, ואז כשיש לך כבר כתם של crime, לא תוכל להוריד אותו. לתת לו את התיקון הזה, זה הכול.
<קריאה:>
גם לו וגם ליבואן הראשי.

<אהוד שניידר:>
הוא מסייג את המועדים, לא את האחריות, הגברת ראובני.

<היו"ר אבישי ברוורמן:>
בגלל השרשור פה. לא כל יבוא מיובא מיבואן ישיר, הוא מגיע ממקומות אחרים. רק בדבר הזה אל תעלו אותו לגרדום, אם הוא צדיק. זה הכול. זה הכול. אם הוא עבריין, אפילו אם הוא בן משפחה של אנוך, תיכנסו בכוהנים.

<חוה ראובני:>
אם אי-אפשר לעמוד בחובות של 41, צריך לשנות אותו. כל הזמן אנחנו מדברים במקום הלוא נכון, כי בסופו של דבר הסעיף הזה - - -
<היו"ר אבישי ברוורמן:>
זה אני לא מבין. 
<אביטל בגין:>
האם אפשר לנסות להסביר?

<היו"ר אבישי ברוורמן:>
אני רוצה לתפוס את הרוח, כי אני לא רוצה שבתוך המשפטנות הזאת אני אשלח אנשים חפים מפשע לאחריות פלילית. פה לפעמים, מצד אחד, אנשים מאוד מושחתים, לא נוגעים בהם, ואנשים טובים, אחרי זה זורקים בהם רפש והם גומרים את החיים שלהם.
<אביטל בגין:>
אדוני, מה שאתה אומר, שהוא עשה כמיטב יכולתו, זה לא צריך להשפיע מבחינת הפרת הוראות החוק גם לעניין חידוש הרישיון שלו. האם יטענו נגדו שהוא הפר את ההוראות? זו שאלה שהיא לא נכונה רק לפלילי. אם אתם חושבים - - -
<היו"ר אבישי ברוורמן:>
אני כרגע מדבר על הפלילי.

<איתי עצמון:>
אמרתם שסיווגתם מבין ההפרות את העבירות הפליליות.

<היו"ר אבישי ברוורמן:>
לא הכול, הפלילי זה מה שמפריע לי. הדברים האחרים, אפשר להסתדר אתם.
<איתי עצמון:>
אי-אפשר לאחוז את המקל משני קצותיו. אמרתם שבחנתם את כל ההוראות ושקלתם אלו הפרות ראויות להיות עבירות פליליות. יש כאן עוד הרבה מאוד הוראות חשובות שלא נמצאות בפרק העונשי.
<אביטל בגין:>
מה שאתם אומרים שלעתים אי-אפשר למלא את החובה. החובה הזאת שולחת חצים לכל מיני כיוונים, היא שולחת לעולם הפלילי, היא שולחת - - -
<היו"ר אבישי ברוורמן:>
אנחנו מדברים רק על הפלילי כרגע.

<אביטל בגין:>
אני שואלת למה. אם החובה לא מעשית - - -

<היו"ר אבישי ברוורמן:>
 כי הפלילי זה מוקש גדול.
<אביטל בגין:>
אם החובה בלתי ישימה, למה זה נכון שהיא תהיה גם מוקש קטן?

<היו"ר אבישי ברוורמן:>
זה את הוספת. אני פחדתי מהמוקש הגדול.

<איתי עצמון:>
יכול להיות שראוי לאכוף אותה באמצעי חמור פחות של עיצומים כספיים. יכול להיות. לא אמרנו שההוראה המהותית היא סבירה או לא סבירה.
<היו"ר אבישי ברוורמן:>
מה שהדליק לי זה הפלילי, אבל יכול להיות שאת צודקת לכל אורך הדרך, מקובל עלי.

<איתי עצמון:>
זו לא תשובה.

<היו"ר אבישי ברוורמן:>
אתם צריכים לעשות פה תיקון מסוים. אתם רוצים חמש דקות לחשוב?
<שרית זוכוביצקי-אור:>
הבעיה היא שאם אתה רוצה לתת הגנה, אתה צריך לתת הגנה בסעיף המהותי, לא בסעיף העונשי.
<היו"ר אבישי ברוורמן:>
אני לא יודע איפה, אבל אני רוצה לפתור את הבעיה. טכנית אני לא יכול לענות לך, אני יכול לענות רק מהותית. הסברתי לכם מה אני מעוניין, תתפרו לי כדי שנתקדם. אני נותן לכם חמש דקות לעשות את זה.
<(הישיבה נפסקה בשעה 13:06 ונתחדשה בשעה 13:13.)>
<היו"ר אבישי ברוורמן:>
יש איזה פשרה שאנחנו נותנים מקל גדול לפלילי ולכול, אבל כאשר אדם עשה את הדברים, לא ייפול צדיק על לא עוול בכפו?

<חוה ראובני:>
אדוני, אני אולי אנסה לחזור ולהסביר את המבנה. סעיף 41 זכה לדיון מקיף, יסודי, ואני מניחה שכל מה ששמענו כאן נשמע אז, ובסופו של דבר הוועדה החליטה על איזה איזון. הסעיף בנוי לחלוטין על הטלת חובה. מה שמנסים פה, למעשה זה לרוקן מתוכן את מה שנקבע שם ולהגיד: למרות שקבענו שם לאחר דיון ארוך, חשבנו ושקלנו איזה איזון, ולמרות שאנחנו יודעים שיש ליבואן חובה להיות בהסכם מסוים עם היצרן, ולמרות שבמקום שבעה ימים יש לו 45 יום - - -
<עוזי יצחקי:>
אחרי זה יגידו, עשינו, ניסינו ולא הלך.

<איתי עצמון:>
לא, יש שני סוגי הפרות שונים. יש הפרה אחת שעניינה "חובת החזקת מלאי", נקרא לזה, למשל למשך תקופה של שבע שנים, וחובה אחרת היא חובה לספק.

<היו"ר אבישי ברוורמן:>
שהיבואן לא יספק בזמן - - -

<איתי עצמון:>
רגע, אדוני. חובה אחרת היא חובה לספק מוצרים בתוך שבעה ימים או בתוך 14 ימים. ולגבי החובה הזאת נקבע חריג. ההפרות שאתם מבקשים כאן להפוך אותן לעבירות פליליות הן חובות להחזיק מלאי, אם אני מבין נכון. מדובר על סעיף 41(א) ועל - - -
<היו"ר אבישי ברוורמן:>
חוה, אני רוצה לחזק את מה שהוא אמר, ותקשיבו לי. כמו שאמר היועץ המשפטי, אני מתייחס לנקודות האלה של זמן. אמרתי שבמקרה שהיבואן לא יספק בזמן את החלפים הדרושים, שזה או שבעה ימים או מה שכתוב בחוק, כרגע תחול עליו אחריות פלילית, כמו שאמר עוזי. אבל עכשיו פה אני נותן את הקוויאט – caveat – הזה רק במקרים האלה, אלא אם כן יראה כי עשה כל שביכולתו להשיג את חלקי החילוף הדרושים: פנה ליצרן או לספק החלפים, הגיש בקשה מסודרת. במקרה הזה להוריד ממנו את האחריות הפלילית. אני לא מדבר על כל הדברים האחרים, המינהלי וכל זה. נראה לי שיש לפעמים נקודות שקצת מגזימים. על זה דיברתי עם אבנר. נכון, אבנר?

<איתי עצמון:>
אדוני, אני יכול רגע להתייחס? ההוראה שקראת כאן או ההצעה היא רלוונטית לסעיף המהותי. אני שוב אגיד שלגבי הסעיף המהותי יש שני סוגים של חובות: חובה אחת נקבעה בסעיף 41(א) כדלקמן: "יבואן רכב ישיר יספק מוצרי תעבורה לכל רכב מתוצר המיובא על ידו לצורך תחזוקת הרכב ושמירה על תקינותו, לתקופה כאמור בסעיף 35(א)(3)". אותה חובה חלה על יבואן רכב עקיף, לגבי רכב המיובא על-ידו, לתקופה כאמור בסעיף 36א(א)(3). אלה החובות שהמשרד מבקש להפוך אותן כאן לעבירות פליליות. לא מדובר על חובת הספקת מוצרי תעבורה. רק לגבי חובת הספקת מוצרי תעבורה נקבע חריג שנותן איזה מקסימום של 45 יום. 
<חוה ראובני:>
מתי הוא מוסר? כשעבר הזמן.

<איתי עצמון:>
לא. יש חובה להחזיק מלאי במשך תקופה של X שנים ויש חובה לספק את המוצר בתוך מספר ימים מיום ההזמנה.

<דרור וגשל:>
יש פה חובה כפולה.

<היו"ר אבישי ברוורמן:>
לא על דברים כאלה. אם אדם מוכיח - - -

<איתי עצמון:>
אם כך, לא לגמרי ברור על מה הסעיף העונשי.

<לאה ורון:>
מה אתם מבקשים באמת?

<היו"ר אבישי ברוורמן:>
רגע, אני רוצה את אבנר. אבנר בשבילי הוא לא משפטן אלא מדינאי.

<אבנר פלור:>
מבחינת החקיקה הסעיפים המהותיים והלב של החקיקה זה הנושא של מתן האחריות וביצוע ה-Recall על-ידי היבואן הישיר לכלל התוצרים המיובאים, לא רק על ידו, גם על-ידי היבואנים. אלא מה, המשמעות כאן שזה שהוא לא ייתן אחריות, היבואן יטען: אני לא יכול לספק את האחריות מכיוון שלא הצלחתי להשיג בדרך כזאת או אחרת את החלק מהיצרן. מבחינת הספקת חלקי החלוף, לא הצלחתי להשיג את החלק, מהסיבות שאמרת, אדוני היושב-ראש, ואז הוא לא ייתן את האחריות. יש פה משהו שהוא עקיף. כלומר, הוא מחויב לתת את האחריות, זה סעיף 42, שזה לב החוק, והוא לא ייתן את זה מכיוון שהוא לא יצליח לספק את החלפים.
<היו"ר אבישי ברוורמן:>
התיקון הקטן שביקשתי. 

<אבנר פלור:>
התיקון שביקשת גם יכול להוות בעיה ולרוקן מתוכן את סעיף 42.

<היו"ר אבישי ברוורמן:>
השאלה איך לא מרוקנים ומוציאים. בשביל זה תמיד צריך עורך-דין. אני יודע דבר אחד בחיים שלי, לכל פתרון יש תמיד עורך-דין, רק השאלה מאיפה אתה מביא אותו.
<חוה ראובני:>
לכל פתרון יש בעיה.
<היו"ר אבישי ברוורמן:>
לכל בעיה שאתה רוצה לפתור, תמצא את העורך-דין, ואם לא תמצא עורך-דין, תביא את יעקב נאמן, הוא יפתור לך כל בעיה לפי מי שמזמין אותו.
<קריאה:>
יש פה שופטת, אדוני...

<איתי עצמון:>
לא קיבלתי התייחסות למה ששאלתי. העבירה שאתם מבקשים לקבוע היא על סעיפים שאושרו בוועדה, שעניינם חובת הספקת מוצרי תעבורה לתקופה של שבע שנים, אם אינני טועה, ולא על החובה לספק מוצר תעבורה, למשל שבעה ימים או 14 ימים, מיום ההזמנה. אתם מבקשים עכשיו לשנות את העבירה?
<חוה ראובני:>
לא, - - -

<דרור וגשל:>
מה זאת אומרת? זו אותה עבירה.

<איתי עצמון:>
אלו שתי חובות שונות. זה לא אותה חובה. תקרא את הסעיף.

<דרור וגשל:>
הסעיף אומר שהוא יספק מוצרי תעבורה, למי הוא יספק.
<חוה ראובני:>
מתי הוא יספק. מתי הוא מפר את החובה לספק? ביום שהזמינו? אומרים לו: לא, זה נדחה.

<איתי עצמון:>
יש שני סוגים. כן צריך או לא צריך, זה מה שכתוב בסעיף, השאלה את מה מבקשים להפוך לעבירה פלילית.

<היו"ר אבישי ברוורמן:>
רבותי, תקשיבו לי. אני רוצה להתקדם, ואני מסתכל על עו"ד בגין, אני לא יודע אם בגלל השם שאני מתגעגע אליו, למרות שהייתי במפא"י. כשהכול נעלם פה אין מפא"י ואין חירות יש רק בוקה בוקה ומבולקה. אם לא היית במשרד המשפטים היום, תגידי לי מה לעשות ואני הולך אתך. מה שאת רוצה. אני בעד החמרה כמה שיותר, אבל אם יש אנשים שכך וכך, אז כך וכך. ואני מצביע. זה הכול. עכשיו תני לי את ההמלצה ואני מצביע. מה שתמליצי לי, אני מצביע.
<אביטל בגין:>
צר לי, את המלצתי לא קיבלת. 
<היו"ר אבישי ברוורמן:>
אבל אני אחרי דיון.

<אביטל בגין:>
המלצתי לתקן את סעיף 41.

<איתי עצמון:>
אנחנו לא דנים כרגע בסעיף 41.

<קריאה:>
אנחנו בעד.
<היו"ר אבישי ברוורמן:>
זאת אומרת להישאר עם זה ולהחריג?

<אביטל בגין:>
עד אז להישאר בזה. יש שיקול דעת - - -

<היו"ר אבישי ברוורמן:>
שימוע אולי.

<אביטל בגין:>
יש שיקול דעת גם לרשות בהחלטה על הגשת כתב אישום ויש שיקול דעת לשופט שהדבר בא לפניו.
<חוה ראובני:>
יש שיקול דעת לרשות לבחור במסלול עיצום כספי ולא להגיש כתב אישום.
<אהוד שניידר:>
סליחה, כפי שזה מנוסח, זה אחריות קפידה, בכלל אין לי הגנה. בדרך שזה מנוסח כרגע, זו אחריות קפידה. גם אם רציתי מאוד לייבא את חלק החילוף שאני לא מצליח לייבא, אני עדיין אהיה אשם, ואתם לא יכולים לעשות את זה. זו לא חקיקה נכונה.

<איתי עצמון:>
יש כמה שלבים לפני שמגישים כתב אישום. כשדנים בעבירה, זה לא אוטומטי.

<היו"ר אבישי ברוורמן:>
אני הולך עם העיקרון, רק אם יש שימוע. תתנו לי איזה ניסוח.
<שרית זוכוביצקי-אור:>
אי-אפשר לנסח פה, כי זה לא הסעיף המתאים.

<היו"ר אבישי ברוורמן:>
איפה תנסחו את זה?

<שרית זוכוביצקי-אור:>
אם חושבים שראוי לתת להם הגנה, צריך ללכת לסעיף 41. בכל מקרה, מה שאמרה אביטל שיש שיקול דעת לתביעה האם להגיש כתב אישום, לנקוט בהליך אחר.
<היו"ר אבישי ברוורמן:>
הדבר היחיד שאני אומר: אנשים על לא עוול בכפם נופלים כאן. אם לא, זה בסדר. זו השאלה היחידה.

<שרית זוכוביצקי-אור:>
לתביעה יש שיקול דעת.

<עוזי יצחקי:>
למה נפיל אותם? אין לנו אינטרס להפיל.
<חוה ראובני:>
אני חושב שאולי הנוסח, לאור ההערה של עו"ד עצמון, בכל מקרה נתקן שלא יהיה רק סעיף 41(א), אלא במועדים שנקבעו ב-41(ב) ו-(ג).
<איתי עצמון:>
האם אני מבין נכון ומדובר על שתי חובות שונות? זאת השאלה, וזאת שאלה למשרד התחבורה.

<היו"ר אבישי ברוורמן:>
עו"ד פרידמן, אתה חי עם זה?

<איתי עצמון:>
אני מנסה להגיד שוב ושוב שמדובר על שני סוגים של הפרות. אתם מפנים כאן לסעיף 41(א), שלא מדבר על חובת הספקת מוצרים בתוך שבעה ימים, אתם מדברים על החובה של בעל הרישיון להחזיק מלאי של מוצרי תעבורה במשך תקופה של כמה וכמה שנים.
<אבנר פלור:>
לא מלאי.

<חוה ראובני:>
הוא צריך לספק. אם הוא יכול לספק בלי מלאי, זה עניין שלו. זו בחירה שלו איך לעשות את זה.

<איתי עצמון:>
אני מקבל את ההערה לעניין המלאי, אבל ההוראות האלה הן הוראות שונות בחוק. אני יכול לקרוא את הסעיפים מהחוק  - - -
<שרית זוכוביצקי-אור:>
חוה הציעה תיקון.

<חוה ראובני:>
אני מציעה שייאמר שזה "יבואן רכב שלא מכר" – למעשה זה צריך להיות "לא סיפק" – מוצרי תעבורה בהתאם להוראות לפי סעיף 41(א), במועדים האמורים" - - -
<איתי עצמון:>
"במועדים האמורים בסעיף קטן (ב) ו-(ב1)"?
<חוה ראובני:>
(ב) ו-(ב1). ואז יש גם הגנה של (ג), היא כבר נשאבת.
<איתי עצמון:>
אותו תיקון גם לעניין פסקה (7).
<אהוד שניידר:>
רק עוד משפט אחד ברשות אדוני.

<היו"ר אבישי ברוורמן:>
משפט אחד. בבקשה, עו"ד שניידר. עו"ד עצמון, תמליץ לי.

<אהוד שניידר:>
אני מבקש שוב להזכיר, אולי הגברת ראובני לא היתה באותם דיונים. אנחנו מדברים על הטלת חובה באותם סעיפים לגבי כלי רכב שהיבואנים הישירים לא מייבאים, ועכשיו מבקשים להפוך את האחריות הזאת ואת האישום לעבירה ללא יסוד נפשי, וזה לא יכול להיות.
<איתי עצמון:>
למה ללא יסוד נפשי?

<חוה ראובני:>
למה זה ללא יסוד נפשי?

<איתי עצמון:>
אנחנו בסעיף העונשי. למה ללא יסוד נפשי?

<אהוד שניידר:>
מפני שאם לא סיפקתי רק בגלל שעבר הזמן, איפה היסוד הנפשי? סליחה בעבור הזמן, בעבור 45 ימים, היבואן הישיר אשם.
<עוזי יצחקי:>
אנחנו מחכים עם אקדח טעון כדי לעשות את זה? נו, באמת.

<אהוד שניידר:>
כל זה כתוב, מר יצחקי.

<איתי עצמון:>
אני רק רוצה להבהיר כמה דברים לעו"ד שניידר. אנחנו בפרק העונשין, ועל הפרק הזה חלות גם ההוראות הכלליות של חוק העונשין. כמובן שכל עבירה, אלא אם כן נאמר אחרת, היא עבירה שהוכחתה כרוכה בהוכחת המחשבה הפלילית. חייב להיות כאן יסוד נפשי.
<אהוד שניידר:>
איפה הוא? רק היעדר יציאה.

<איתי עצמון:>
סליחה, בסעיף 19 ו-20 לחוק העונשין. "אדם מבצע עבירה רק אם עשאה במחשבה פלילית, זולת אם – (1)   נקבע בהגדרת העבירה כי רשלנות היא היסוד הנפשי הדרוש לשם התהוותה;" – לא נקבע כאן דבר כזה – "או (2)   העבירה היא מסוג העבירות של אחריות קפידה." וגם זה לא נאמר כאן. מכאן נובע, ויתקנו אותי נציגי הממשלה אם אני טועה - -
<אהוד שניידר:>
לא נאמר, אבל הפרשנות - - -
<איתי עצמון:>
- - שחייבת להיות מחשבה פלילית.

<אהוד שניידר:>
הפרשנות של הסעיף הזה בחוק.
<היו"ר אבישי ברוורמן:>
עו"ד שניידר, בסופו של דבר אני לא מבין משפטית, למרות שיש פה מגדולי עורכי-הדין. בסופו של דבר עו"ד עצמון הוא המייעץ לי, הוא איננו בעל עניין. ואני יכול לחשוד בכם, למרות שכולכם מדופלמים אבל איך אומרים, אנשים מייצגים את מי שהם מייצגים בצורה הטובה ביותר. לכן אם אתה אומר לי שהנושא של היסוד הנפשי לא נמצא פה - - -
<איתי עצמון:>
ודאי שלא.
אמצעי האכיפה שלגביו לא נדרשת הוכחת יסוד נפשי הוא אכיפה מינהלית, עיצומים כספיים, אבל אנחנו לא שם. אנחנו כרגע בפרק העונשין. חייבת להיות מחשבה פלילית כדי להוכיח את העבירה.
<היו"ר אבישי ברוורמן:>
זה ירד מסדר-היום.
<זאב פרידמן:>
תהיה עבירה של מודעות. באמת מספיקה מודעת כאן. זאת אומרת, אם אדם יודע, גם אם הוא לא חפץ בתוצאה, אבל הוא ידע שהיא תוצאה מסתברת של ההפרה, הוא יהיה עדיין מפר. אין בזה שום היגיון.

<היו"ר אבישי ברוורמן:>
השאלה האחרונה, אם כך, מכיוון שזה קיים, איך לוודא שאנשים חפים מפשע, בגלל השרשור הזה, לא נופלים. איך התהליך מוודא את זה? זה מה שאני שואל אותך, אבנר.
<אבנר פלור:>
הציגו כאן, הציגה פה גם נציגת משרד המשפטים וגם משרדנו, שיש שיקול דעת למנהל לפני שזה מגיע. הוא גם יכול לבחור - - -
<היו"ר אבישי ברוורמן:>
המנהל זה אתה?

<אבנר פלור:>
מה?

<היו"ר אבישי ברוורמן:>
מי זה המנהל?

<אבנר פלור:>
מנהל אגף הרכב, שאמור להיות בחוק עצמו. הוא ייתן את שיקול הדעת לגבי אותם מקרים, אם זה בהיבט הפלילי או אם זה בהיבט - - -
<היו"ר אבישי ברוורמן:>
אנחנו סומכים שיהיה שם אדם ראוי עם שיקול דעת. עו"ד בגין, מה את אומרת?
<אביטל בגין:>
אני חוזרת לזה שאם החובה בלתי אפשרית, אז אני לא מבינה למה ראוי להטיל עליהם גם נבוט קטן, לא רק נבוט גדול. זה חוזר לסעיף 41.
<רון מלכה:>
אנחנו לא מסכימים אתם שזה בלתי אפשרי.

<אביטל בגין:>
זו כבר שאלה - - -

<היו"ר אבישי ברוורמן:>
חוה, לסיכום. אם החובה אפשרית, ויש פה שרשור, הדבר היחיד, שבתוך השרשור – אנחנו יודעים שזה לא תורה מסיני – יכולים ליפול אנשים במקרה בזמן הזה. מי מציל אותם מן הגרדום? המנהל ששומע אותם?
<חוה ראובני:>
המנהל ששומע אותם, התובע שצריך להחליט אם להגיש כתב אישום, השופט שצריך להחליט אם להרשיע. בסופו של דבר בכל אחד מן השלבים האלה יש הפעלת שיקול דעת. ההנחה שלי היא שהוועדה, כאשר היא קבעה את סעיף 41, כפי שהיא קבעה, היא השתכנעה שבחובות האלה שהיא מטילה אפשר לעמוד. במקרה הנדיר שלא, אז יש כאן שלושה שלבים.
<היו"ר אבישי ברוורמן:>
עו"ד פרידמן, המילה שלך.

<זאב פרידמן:>
אדוני היושב-ראש, אני מתנצל שאני שייך לדור הישן - -

<היו"ר אבישי ברוורמן:>
זה היה הדור הטוב.

<זאב פרידמן:>
- - וממרום גילי אני כבר יכול לומר את זה: אני חושב שיש פה משהו שהוא טיפ-טיפה בעייתי לומר שהעבירה תיעשה, אבל אנחנו לא נעמיד לדין. יש עדיין דופי, ואדם לא צריך להסתובב עם הרגשה רעה שהוא עבר על החוק. חוק זה ערך בפני עצמו - - -
<עוזי יצחקי:>
שלא יעבור על החוק.

<היו"ר אבישי ברוורמן:>
רגע. ולכן המלצתך.
<זאב פרידמן:>
אם ההמלצה של משרד המשפטים היא לתקן את סעיף 41, מה שצריך לעשות זה רביזיה על סעיף 41, ובדיוק בנוסח שאדוני ציין לתקן את סעיף 41.
<היו"ר אבישי ברוורמן:>
בסדר גמור. איתי, מתי נוכל לעשות את 41?
<איתי עצמון:>
אדוני, יש נושאים רבים נוספים, שלפי מה שהבנתי המשרד מבקש להגיש לגביהם בקשות לדיון מחדש.

<עוזי יצחקי:>
אנחנו מרכזים. 
<היו"ר אבישי ברוורמן:>
אני מבקש, חוה, שלגבי סעיף 41 נעשה את התיקון הזה - - -

<איתי עצמון:>
ככל שאדוני ירצה, הוא יוכל כמובן להגיש בעצמו בקשה לדיון מחדש.

<היו"ר אבישי ברוורמן:>
לאור ההערות של עו"ד פרידמן וגם של עו"ד בגין וכו' - - -
<חוה ראובני:>
אנחנו סבורים שהוועדה השתכנעה ש-41 והחובות שהוטלו בו הן אפשריות. אם הן בלתי אפשרויות, ההרגשה הרעה של בן-אדם - - -
<היו"ר אבישי ברוורמן:>
תעשי לי טובה, זה דבר אחד שהוועדה השתכנעה, לא השתכנעה – תעשי לי טובה, מה שחשוב לי זה לא הנימוקים היורידיים שאולי היה פה חבר כנסת אחד, אנחנו לא בבית משפט. לי חשוב דבר אחד, שיהיה נבוט להרתיע את האנשים שהם עבריינים, אבל אם יש אנשים, בדור הישן אני מדבר, שהם לא עבריינים, אז לא יהיו שם. אם אפשר למצוא לזה תיקון בסעיף 41, אני אשמח. על זה אני מדבר. זה הכול. אל תעשי לי את כל השיחה היורידית הזאת, אני מדבר על ה-substance.

<חוה ראובני:>
אני אלך בכיוון שמר פרידמן הלך, כיוון שגם אני לא בדיוק מהדור של אתמול. ברגע שיבוא אותו עוסק שעומד לחקירה פלילית, בשלב הראשון הוא נחקר והוא מסביר ומוכיח ומביא מסמכים שהוא לא היה יכול, הוא עשה כל שביכולתו, יכול להיות שיגידו לו: הבנו, קיבלנו, והוא ילך הביתה. למרות שהעבירה שלו היא טכנית – אתה אומר לא לדבר יורידית – לא יורידית. היה שישתכנעו שהוא עשה כמעט כל מה שהוא יכול, אולי יפעילו עליו עיצום כספי.
<היו"ר אבישי ברוורמן:>
עו"ד פרידמן, מה אתה אומר? מה התשובה, עו"ד פרידמן?
<זאב פרידמן:>
אני רק תוהה לעצמי למה שלא נעשה בדיוק ההיפך – נקרא לאדם לחקירה, ונגיד לו: אדוני, תוכיח שבאמת עשית כל מה שאתה יכול, ואם לא תצליח לשכנע אותנו, מייד נגיש נגדך תביעה. זו הדרך הנכונה כשמדובר במשפט פלילי.
<חוה ראובני:>
אבל זה מה שיקרה.

<קריאות:>
 - - -

<אהוד שניידר:>
רק שאין לזה אחיזה בחוק. כרגע אין לזה אחיזה בחוק.

<חוה ראובני:>
ודאי שיש, כיוון שהחוק נותן לו את ההגנה הזאת.

<אהוד שניידר:>
החוק לא נותן את ההגנה.

<חוה ראובני:>
יסודות העבירה מחייבים את התביעה להוכיח שהוא לא עשה כל שביכולתו. הוא לא יצטרך להוכיח שהוא עשה, היא תצטרך להוכיח שהוא לא עשה.

<עוזי יצחקי:>
אני מתפלא שהמועצה לצרכנות נוקטת בעמדה כזאת, קשה להאמין.

<היו"ר אבישי ברוורמן:>
הוא לא, הוא צדיק.

<אהוד שניידר:>
סליחה, גברת ראובני, כרגע מחוקק שעברו 45 ימים, אנחנו אשמים.

<היו"ר אבישי ברוורמן:>
רבותי, אני מבקש שתשקלו ותחליטו. אני רוצה ענישה, נבוט גדול לעבריינים, אבל מכיוון שהרבה אנשים לפעמים נופלים לתוך תחנות הצדק, והחזקים הלוא ממילא יודעים להסתדר - - -
<עוזי יצחקי:>
לא משרד ממשלתי הוא זה שיבוא ויפיל אנשים סתם. תאמין לי שלא, והם יודעים את זה כולם פה, כולל האנשים של החלפים שיספרו לכם על בעיות שהיו, היבוא המקביל. כולם.

<היו"ר אבישי ברוורמן:>
עוזי, תקשיב לי, היום זה משרד ממשלתי כזה, מחר יבוא פרעה שלא ידע את יוסף. חקיקה היא לנצח. הלוואי שמדינת ישראל תמיד תהיה מדינה נאורה, ואולי היא לא תהיה. לכן הדבר היחיד שאני רוצה לוודא – הרבה פעמים אני מתייעץ עם פרידמן, ודווקא במקרה הזה שהוא בשביל הצרכנים וכל הדברים האלה, ושמעתי את בגין, תחשבו, אם תהיו משוכנעים במאה אחוז, אני אלך אתכם, אבל אם אתם בכל זאת רואים שיש חוכמה בדברים האלה, אני מציע שתמצאו דרך.

<עוזי יצחקי:>
מה אנחנו עושים עכשיו?

<אינגריד הר-אבן:>
כבודו לא שמע את הערותינו.
<לאה ורון:>
כנראה שהן יישארו לישיבה הבאה.

<היו"ר אבישי ברוורמן:>
לאה אומרת לי שיש לה פה עוד ישיבה.

<לאה ורון:>
בשעה 14:00 יש לנו ישיבה נוספת.

<היו"ר אבישי ברוורמן:>
אני רוצה שיאכלו פה עשר דקות. 
<לאה ורון:>
שיקראו מיילים.

<היו"ר אבישי ברוורמן:>
יש לנו פה עוד מספר סעיפים. מכיוון שהפרק הבא, אדוני המנכ"ל, זה לגבי העיצומים הכספיים, שקשורים, אנחנו נתקדם אחרי השיחה שלכם יחד, ונגמור את כל הדברים האלה, אני מקווה, בפעם הבאה.
<עוזי יצחקי:>
אתה יכול להצביע על זה עם אפשרות לרביזיה.

<איתי עצמון:>
זה תמיד נכון. 

<היו"ר אבישי ברוורמן:>
קיבלתי. אם כך, אני מקבל את הצעתו - - -

<איתי עצמון:>
יש עוד הערות.

<אינגריד הר-אבן:>
אם כבודו מצביע, לנו יש הרבה הערות. אם כבודו לחוץ בזמן, אני מעדיפה להתחיל בפתח הישיבה הבאה, כדי שלא יקצרו אותנו.
<היו"ר אבישי ברוורמן:>
אם כך, אני מעלה את זה להצבעה - - -
<אינגריד הר-אבן:>
לא. אמרתי שיש לנו התנגשות - - -
<היו"ר אבישי ברוורמן:>
תגידי את ההערות שלך. בבקשה, נו.

<אינגריד הר-אבן:>
שכבודו לא יגיד שהוא צריך ללכת וההערות לא תישמענה.

<היו"ר אבישי ברוורמן:>
תדברי בקצרה, את לא צריכה לעשות פיליבסטר.

<אינגריד הר-אבן:>
יש לנו התנגדות לפסקה (2), ככל שהיא חלה על מוסכים. מוסכים הם לרוב עסק פרטי, וככל שהם לא קשורים בחוזה עם מישהו שמחייב אותם לתת שירות, אין לחייב אותם לתת שירות, וזה בטח לא עבירה פלילית.
יש לנו התנגדות נחרצת לפסקה (8), "מנהל מקצועי של מוסך שלא פיקח על עמידת עובדי המוסך בהוראות המנויות בסעיף 111". יש כמה נימוקים להתנגדות שלנו. קודם כול, אמרה עו"ד ראובני בפתח דבריה בתשובה לדברי, שחוסר מקצועיות זו לא עבירה פלילית, אז איך פה חוסר מקצועיות נהיה עבירה פלילית? דבר שני, המנהל המקצועי הוא היחיד מבין כל, אני אפילו לא אומרת בעלי הרישיונות, כי הוא עצמו לא בעל רישיון, שיש פה עליו עבירה שלא פיקח. הרי כל אחד אחר יש גם עליו חובת פיקוח. דבר שלישי, יוצא מהסעיף, באופן שהוא מנוסח, שבכל פעם שאיזה עובד של המוסך יעשה פשלה חלילה, הוא יהיה אשם, כי הוא לא פיקח. אני לא יודעת מה הוא צריך כדי להוכיח שהוא כן פיקח אם מישהו עשה משהו בניגוד להוראות שלו. כמו כן נשתכח שיש לו גם ממלא-מקום, שדנו בו ארוכות, אז לא ברור מה היחס בינו ובין ממלא-המקום. כמו כן הסעיף הזה מפנה לסעיף 111, כשסעיף 111 עצמו, מפנה לארבעה סעיפים אחרים שכולם חוסים תחת הכותרת "הוראות מקצועיות", אז אני כבר לא מבינה איך מנהל מקצועי במוסך יכול שלא להיות מורשע בפלילים. שמו X על הבן-אדם הזה ולא יהיו יותר מנהלים מקצועיים במוסך.

<היו"ר אבישי ברוורמן:>
יפה. אמרת את הדברים שלך ישר ולעניין. מה התשובה של אנשים שמתעסקים בשטח ולא רק במשפט? אבנר. אתה יודע, לפעמים במשפט אפשר לענות על כל דבר, אבל היא הציגה דברים, אני שומע, בעייתיים.

<אבנר פלור:>
לגבי סעיף 15, אנחנו מדברים לגופו של הסעיף, שזה סירוב לתת שירות. אני לא מבין את הבעיה של עו"ד אינגריד. זה "בעל רישיון לשירות רכב לא יסרב לתת שירות לצרכן המבקש לקבלו, בתנאים דומים לתנאים שבהם הוא מספק את השירות, זולת אם הראה כי קיימים טעמים המצדיקים אי-מתן השירות בתנאים דומים" השר באישור הוועדה יקבע נסיבות ותנאים, אז אני לא מבין את הבעייתיות.
<אינגריד הר-אבן:>
אנחנו עסק פרטי, אנחנו לא רוצים לתת שירות - - -

<אבנר פלור:>
אני רוצה להבהיר, הרכב מגיע לפה, עומד בתקינה הכי מחמירה והכי מתקדמת, בסוף הוא צריך לנסוע בכבישים, אחרי שנה, חצי שנה, שנתיים. בסוף מי רואה אותו הכי הרבה? בעל המוסך. חוץ מבעל הרכב ואשתו גם רואה אותו בעל המוסך. אז אנחנו מצפים שאותו מוסך, שאותו מנהל מקצועי, שייתן את השירות הכי טוב, שיוציא מהמוסך את הרכב הכי בטיחותי שיש. אז אני כן רואה לנכון – וכל הזמן מדברים על מוסכים פירטיים וכל זה, כל הזמן אומרים "מוסכים בלתי מורשים", לכן - - -
<עוזי יצחקי:>
זה דווקא ישרת את איגוד המוסכים.
<אבנר פלור:>
זה כן ישרת את האינטרסים של - - -

<רונן לוי:>
הוא לוקח מאתנו את הכלים ומחייב אותנו לתת שירות. זה מה שניסינו להגיד לך לפני כן, בסעיף הקודם.

<אבנר פלור:>
למה לוקח כלים? אני לא מבין.

<רונן לוי:>
כבר אמרתי את זה בדיון הקודם. אם אתה לוקח מאתנו את הכלים, גם בעניין של חלקי חילוף, לפקח על זה - - -
<עוזי יצחקי:>
אתה המוסך, אתה תהיה אחראי.
<רונן לוי:>
ברור שאני המוסך, אתה צריך לתת לי כלים על אותה אחריות שאתה רוצה שאני אקח, זה מה שאני מנסה להגיד לך.

<היו"ר אבישי ברוורמן:>
לגבי הנקודות של עו"ד הר-אבן, לגבי ממלא-המקום וההערות המקצועיות וההפניות וכל זה, והשירות.
<אבנר פלור:>
אדוני היושב-ראש, האיש מבחינתנו שאנחנו באים אליו בטענות ובמענות, והוא אחראי להוציא את הרכב הכי בטיחותי, זה המנהל המקצועי. אם אתה זוכר, אדוני היושב-ראש, בדיון שהיה לקביעת ממלא-מקום כמה חשבנו, שינינו והוספנו את הנושא של ממלא-מקום, כן נמצא, לא נמצא, כל היום. לכן מבחינתנו המנהל המקצועי הוא האדם שנותן לנו את האוקיי הסופי טרם יציאת הרכב מהמוסך.
<אינגריד הר-אבן:>
זה לא קשור לאי פיקוח על העובדים, זה לא אותו דבר.
<היו"ר אבישי ברוורמן:>
הלאה.

<אבנר פלור:>
לכן אנחנו רואים לנכון להחמיר אתו. 

<היו"ר אבישי ברוורמן:>
תודה. יש לך עוד הערות, עו"ד עצמון? אם כך, אני מאשר את הסעיף הזה.
<לאה ורון:>
180(א).

<איתי עצמון:>
עם התיקונים בפסקאות (6) ו-(7), כפי שקראה עו"ד ראובני.

סעיף 180(א) אושר, בכפוף לתיקונים.

<היו"ר אבישי ברוורמן:>
כמו שאמרתי, לגבי כל ההערות של עו"ד פרידמן, עו"ד בגין וכו', רשמתם לפניכם לגבי הסעיף הזה, כדי שנדון בהן. איך מצד אחד לתת נבוט גדול, ואיך לא לקחת אנשים חפים מפשע ולהעביר אותם ויה דולורוזה.
<רונן לוי:>
הוא לא ענה על - - -

<אינגריד הר-אבן:>
כבודו הצביע גם על הסעיף של ה"לא פיקח"? הוא אישר אותו?

<קריאה:>
הוא אישר אותו.

<אינגריד הר-אבן:>
אנחנו חושבים שצריך דיון יותר מעמיק בזה, כבודו.
<היו"ר אבישי ברוורמן:>
נמשיך את הדיונים גם הלאה. תודה רבה.

<אינגריד הר-אבן:>
אולי כבודו יגיד שעל זה הוא לא מצביע.

<עוזי יצחקי:>
לא, לא. הוא הצביע. הוא הצביע. תודה רבה.

<הישיבה ננעלה בשעה 13:39.>
